text:
མི་དམངས་དྲ་བའི་འཕྲིན། ཟླ་12ཚེས་28ཉིན་དང་ཚེས་29ཉིན་ཀྲུང་དབྱང་གི་གྲོང་གསེབ་ལས་དོན་ཚོགས་འདུ་པེ་ཅིང་དུ་འཚོགས་ཤིང་། ཚོགས་འདུའི་ཐོག་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ལག་བསྟར་གཏིང་ཟབ་བྱས་ཏེ་ཕྱོགས་ཡོངས་ནས“ཞིང་གསུམ”ལས་དོན་ལ་འཕྲད་པའི་དུས་བབ་དང་ལས་འགན་ལ་དབྱེ་ཞིབ་བྱས་པ་དང་འབྲེལ་གྲོང་གསེབ་དར་རྒྱས་འཐབ་ཇུས་ལག་བསྟར་གྱི་སྲིད་ཇུས་གལ་ཆེན་ལ་ཞིབ་འཇུག་དང་2018ལོ་དང་སླད་ཕྱིན་དུས་སྐབས་ཤིག་རིང་གི་ཞིང་ལས་དང་གྲོང་གསེབ་ལས་དོན་བཀོད་སྒྲིག་ཀྱང་བྱས་པ་རེད།
ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་དང་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་། རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཀྲང་ཀའོ་ལི། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ལི་ཀྲན་ཧྲུའུ་དང་། དབང་དབྱང་། ཝང་ཧུའུ་ཉིང་། ཀྲའོ་ལེ་ཅི། ཧན་ཀྲེང་བཅས་ཚོགས་འདུར་ཞུགས་ཡོད་པ་རེད།
ཞི་ཅིན་ཕིང་གིས་ཚོགས་འདུའི་ཐོག་གསུང་བཤད་གལ་ཆེན་གནང་ནས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་རང་རྒྱལ་གྱི“ཞིང་གསུམ”བྱ་གཞག་ལ་ཐོབ་པའི་ལོ་རྒྱུས་རང་བཞིན་གྱི་གྲུབ་འབྲས་དང་འགྱུར་ལྡོག་ལ་ཕྱོགས་སྡོམ་གནང་བ་མ་ཟད། གྲོང་གསེབ་དར་རྒྱས་འཐབ་ཇུས་ལག་བསྟར་བྱ་རྒྱུའི་གནད་དོན་གལ་ཆེན་རྒྱས་བཤད་གཏིང་ཟབ་གནང་བ་དང་ལག་བསྟར་དོན་འཁྱོལ་བྱ་རྒྱུའི་ཐད་བླང་བྱ་ཁ་གསལ་ཡང་བཏོན་གནང་བ་རེད། ལི་ཁེ་ཆང་གིས་གསུང་བཤད་གནང་ནས་གྲོང་གསེབ་དར་རྒྱས་འཐབ་ཇུས་ལག་བསྟར་བྱ་རྒྱུའི་གཙོ་གནད་ལས་འགན་བཀོད་སྒྲིག་ཞིབ་ཚགས་གནང་བ་དང་དབང་དབྱང་གིས་ཚོགས་འདུ་མཇུག་འགྲིལ་སྐབས་ཕྱོགས་སྡོམ་གསུང་བཤད་གནང་བ་རེད།
ཚོགས་འདུའི་ཐོག་ངོས་འཛིན་བྱས་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས“ཞིང་གསུམ”གནད་དོན་ཐག་གཅོད་ཡག་པོ་བྱ་རྒྱུ་དེ་ཏང་ཡོངས་ཀྱི་ལས་དོན་ཁྲོད་ཀྱི་གལ་ཆེའི་ནང་གི་འགངས་ཆེར་བརྩི་རྒྱུ་མཐའ་འཁྱོངས་བྱས་ཏེ་འཕེལ་རྒྱས་ཀྱི་འདུ་ཤེས་གསར་པ་ལག་བསྟར་དང“ཞིང་གསུམ”ལས་དོན་གྱི་རིགས་པའི་གཞུང་ལུགས་གསར་གཏོད་དང་། ལག་ལེན་གསར་གཏོད། ལམ་ལུགས་གསར་གཏོད་བཅས་ལ་བློ་ཁོག་ཆེན་པོས་སྐུལ་འདེད་བཏང་བར་བརྟེན་ཞིང་ལས་དང་གྲོང་གསེབ་འཕེལ་རྒྱས་འགྲོ་རྒྱུར་ལོ་རྒྱུས་རང་བཞིན་གྱི་གྲུབ་འབྲས་ཐོབ་པ་དང་ལོ་རྒྱུས་རང་བཞིན་གྱི་འགྱུར་ལྡོག་བྱུང་སྟེ་ཏང་དང་རྒྱལ་ཁབ་ཀྱི་བྱ་གཞག་ལ་ཕྱོགས་ཡོངས་ནས་རྣམ་པ་གསར་པ་གཏོད་ཆེད་འདེགས་སྐྱོར་ནུས་ལྡན་མཁོ་འདོན་བྱས་ཡོད། ཞིང་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་འཕེལ་རིམ་གསར་པ་བྱུང་བ་དང་། འབྲུ་རིགས་ཐོན་སྐྱེད་ནུས་པ་སྔར་བས་སྐས་རིམ་གསར་པར་སླེབས་པ། ཞིང་ལས་གཉེར་སྐྱོང་གི་བྱེད་པོ་གསར་པ་འཕེལ་རྒྱས་སྟོབས་ཆེར་ཕྱིན་པ། གྲོང་གསེབ་ཀྱི་ཐོན་ལས་གསར་པ་དང་ལས་རྣམ་གསར་པ་དབྱར་མཚོ་རྒྱས་པ་ལྟར་འཕེལ་རྒྱས་ཕྱིན་པ། ཞིང་ལས་དེང་རབས་ཅན་དུ་འགྱུར་རྒྱུར་སྐུལ་འདེད་བརྟན་པོ་ཐེབས་པ་བཅས་བྱུང་ཡོད། གྲོང་གསེབ་ཀྱི་སྒྱུར་བཅོས་ལ་ཚད་བརྒལ་གསར་པ་བྱུང་བ་དང་། གྲོང་གསེབ་ཀྱི་ས་ཞིང་འགན་གཙང་གི“དབང་གསུམ་ཁག་བགོས”ལ་འཕེལ་རིམ་ཆེན་པོ་བྱུང་བ། གྲོང་གསེབ་ཀྱི་མཉམ་སྡེབ་ཐོན་དབང་ལམ་ལུགས་སྒྱུར་བཅོས་ལ་སྐུལ་འདེད་བརྟན་པོ་ཐེབས་པ། མ་རྨོས་ལོ་ཏོག་དང་། སྲན་ཆེན། སྲིང་བལ་སོགས་ཞིང་ལས་ཐོན་ཟོག་གལ་ཆེན་གསོག་ཉར་ལམ་ལུགས་ཀྱི་སྒྱུར་བཅོས་ལ་ངོ་བོའི་རང་བཞིན་གྱི་ཕན་འབྲས་ཐོན་པ་བཅས་བྱུང་ཡོད། གྲོང་ཁྱེར་དང་གྲོང་གསེབ་འཕེལ་རྒྱས་ཀྱི་གཞི་གཅིག་ཅན་གྱི་ཐད་གོམ་སྟབས་གསར་པ་སྤོས་པ་དང་། ཞིང་པའི་ཡོང་འབབ་གྲོང་ཁྱེར་དང་གྲོང་རྡལ་གྱི་གྲོང་མི་ལས་ལོ་བསྟུད་མར་འཕར་མགྱོགས་པ། གྲོང་ཁྱེར་དང་གྲོང་གསེབ་ཀྱི་གྲོང་མིའི་གཞི་རྩའི་སྨན་བཅོས་དང་རྒན་གསོའི་ལམ་ལུགས་ཟུང་འབྲེལ་ཐུབ་པ། ཞིང་ལས་གཞན་སྒྱུར་མི་འབོར་ཁྲི་8000ལྷག་ཙམ་གྲོང་ཁྱེར་དང་གྲོང་རྡལ་གྱི་གྲོང་མིར་གྱུར་པ་བཅས་བྱུང་ཡོད། གྲོང་གསེབ་ཀྱི་སྤྱི་པའི་ཞབས་ཞུ་དང་སྤྱི་ཚོགས་བྱ་གཞག་ཆུ་ཚད་གསར་པར་སླེབས་པ་དང་། གྲོང་གསེབ་ཀྱི་སློབ་གསོ་དང་། རིག་གནས། འཕྲོད་བསྟེན་སོགས་སྤྱི་ཚོགས་བྱ་གཞག་མགྱོགས་མྱུར་འཕེལ་རྒྱས་ཕྱིན་པ། གྲོང་གསེབ་ཀྱི་ཆུ་དང་། གློག ལམ། རང་བྱུང་སོལ་རླངས། སྡོད་ཁང་བཅས་དང་དེ་བཞིན་ཆ་འཕྲིན་ཅན་གྱི་འཛུགས་སྐྲུན་ཕྱོགས་ཡོངས་ནས་མགྱོགས་སུ་ཕྱིན་པ། གྲོང་གསེབ་ཀྱི་མི་སྡོད་ཁོར་ཡུག་བཅོས་སྒྲིག་ལས་དོན་ཕྱོགས་ཡོངས་ནས་སྤེལ་ཐུབ་པ་བཅས་བྱུང་ཡོད། དབུལ་སྒྲོལ་འགག་སྒྲོལ་ཐད་རྣམ་པ་གསར་པ་བཏོད་པ་དང་། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་བྱེད་ཐབས་དམིགས་སར་འཁྱོལ་ནས་ཕན་འབྲས་ཐོན་པ། མི་འབོར་དབུལ་པོ་ཁྲི་6600ལྷག་ཙམ་དབུལ་སྒྲོལ་ཐུབ་པ། དབུལ་སྒྲོལ་འགག་སྒྲོལ་ལ་ཐག་གཅོད་རང་བཞིན་གྱི་གྲུབ་འབྲས་ཐོབ་པ་བཅས་བྱུང་ཡོད། གྲོང་གསེབ་ཀྱི་སྤྱི་ཚོགས་རྣམ་པ་གསར་རྐྱང་དུ་གྱུར་པ་དང་། གྲོང་གསེབ་ཏུ་ཏང་དང་མང་ཚོགས་དབར་དང་ལས་བྱེད་པ་དང་མང་ཚོགས་དབར་གྱི་འབྲེལ་བ་དེ་བས་ཟབ་པ། སྤྱི་ཚོགས་ཞི་མཐུན་བརྟན་ལྷིང་རྒྱུན་འཁྱོངས། ཏང་གིས་གྲོང་གསེབ་ཏུ་སྲིད་སྐྱོང་བའི་རྨང་གཞི་སྔར་བས་བརྟན་དུ་ཕྱིན་པ་བཅས་བྱུང་ཡོད།
ཚོགས་འདུའི་ཐོག་བསྟན་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“ཞིང་གསུམ”ལས་དོན་ཡག་པོ་བསྒྲུབ་རྒྱུའི་ཐད་རྒྱས་བཤད་གལ་ཆེན་རབ་དང་རིམ་པ་གནང་བ་དང་འབྲེལ་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་རབ་དང་རིམ་པ་བཏོན་གནང་ཡོད། འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དེ་དག་ནི་རང་རེའི་ཏང་གི“ཞིང་གསུམ”གྱི་རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་གསར་ཤོས་ཤིག་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དགོངས་པའི་གྲུབ་ཆ་གལ་ཆེན་ཞིག འདས་ཟིན་པའི་ལོ་ལྔའི་རིང་རང་རྒྱལ་གྱི་ཞིང་ལས་དང་གྲོང་གསེབ་འཕེལ་རྒྱས་ལ་ཐོབ་པའི་ལོ་རྒྱུས་རང་བཞིན་གྱི་གྲུབ་འབྲས་དང་ལོ་རྒྱུས་རང་བཞིན་གྱི་འགྱུར་ལྡོག་ལ་ཁྲིད་སྟོན་བྱེད་པའི་ཚན་རིག་དང་མཐུན་པའི་རིགས་པའི་གཞུང་ལུགས་ཤིག་དང་གྲོང་གསེབ་དར་རྒྱས་འཐབ་ཇུས་ལག་བསྟར་དང་དུས་རབས་གསར་པའི“ཞིང་གསུམ”ལས་དོན་ཡག་པོ་བསྒྲུབ་པའི་བྱ་སྤྱོད་ཀྱི་ཕྱོགས་སྟོན་ཞིག་བཅས་ཡིན་པས། ང་ཚོས་སློབ་སྦྱོང་དང་གོ་བ་གཏིང་ཟབ་ལེན་པ་དང་འབྲེལ་གྲོང་གསེབ་དར་རྒྱས་ཀྱི་ཞིབ་ཕྲའི་ལག་ལེན་ནང་ལག་བསྟར་གཏིང་ཟབ་བྱེད་དགོས། གཅིག་ནས་ཏང་གིས་གྲོང་གསེབ་ལས་དོན་ལ་འགོ་ཁྲིད་བྱ་རྒྱུར་ཤུགས་སྣོན་དང་ལེགས་བཅོས་བྱ་རྒྱུ་མཐའ་འཁྱོངས་བྱས་ཏེ“ཞིང་གསུམ”འཕེལ་རྒྱས་ལ་སྟོབས་དང་ལྡན་པའི་ཆབ་སྲིད་ཀྱི་འགན་ལེན་མཁོ་འདོན་བྱེད་པ་དང་། གཉིས་ནས་གལ་ཆེན་ནང་གི་འགངས་ཆེའི་འཐབ་ཇུས་གནས་བབ་མཐའ་འཁྱོངས་བྱས་ཏེ་ཞིང་ལས་དང་གྲོང་གསེབ་སྔོན་ལ་འཕེལ་རྒྱས་གཏོང་རྒྱུ་དོན་ཐོག་ཏུ་ཏན་ཏིག་འཁྱོལ་བ་བྱེད་པ། གསུམ་ནས་ཞིང་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་གཏོང་རྒྱུ་གཙོ་རྐང་དུ་བྱེད་རྒྱུ་མཐའ་འཁྱོངས་བྱས་ནས་ཞིང་ལས་དང་གྲོང་གསེབ་དེང་རབས་ཅན་དུ་འགྱུར་རྒྱུ་མགྱོགས་མྱུར་སྐུལ་འདེད་གཏོང་བ། བཞི་ནས་རྒྱལ་ནང་གི་འགན་ལེན་མཁོ་སྤྲོད་ལ་གཞིགས་པའི་བྱེད་ཕྱོགས་མཐའ་འཁྱོངས་བྱས་ཏེ་རྒྱལ་ཁབ་ཀྱི་འབྲུ་རིགས་བདེ་འཇགས་ཀྱི་རང་འགུལ་དབང་ཆ་སྟངས་འཛིན་ནན་པོ་བྱེད་པ། ལྔ་ནས་གྲོང་གསེབ་ཀྱི་སྒྱུར་བཅོས་རྒྱུན་ཆད་མེད་པར་ཟབ་ཏུ་གཏོང་རྒྱུ་མཐའ་འཁྱོངས་བྱས་ཏེ་གྲོང་གསེབ་འཕེལ་རྒྱས་ཀྱི་གསོན་ཤུགས་གསར་པ་འཕེལ་བ་བྱེད་པ། དྲུག་ནས་ལྗང་མདོག་སྣོད་བཅུད་ཀྱི་ཕྱོགས་སྟོན་མཐའ་འཁྱོངས་བྱས་ཏེ་ཞིང་ལས་དང་གྲོང་གསེབ་རྒྱུན་མཐུད་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ།
བདུན་ནས་དམངས་འཚོ་འགན་ལེན་དང་ལེགས་བཅོས་བྱ་རྒྱུ་མཐའ་འཁྱོངས་བྱས་ཏེ་རྒྱ་ཆེའི་ཞིང་པར་ཐོབ་ཚོར་དེ་བས་མང་བ་ཐོབ་པ་བྱེད་པ། བརྒྱད་ནས་གྲོང་གསེབ་འཕེལ་རྒྱས་ཀྱི་ཆོས་ཉིད་ལ་བསྟུན་རྒྱུ་མཐའ་འཁྱོངས་བྱས་ཏེ་མཛེས་སྡུག་ལྡན་ལ་མི་སྡོད་ལ་འཚམ་པའི་གྲོང་གསེབ་བསྐྲུན་རྒྱུར་སྐུལ་འདེད་གཏོང་བ་བཅས་བྱེད་དགོས།
ཚོགས་འདུའི་ཐོག་བསྟན་དོན། ཞིང་ལས་དང་། གྲོང་གསེབ། ཞིང་པ་བཅས་ཀྱི་གནད་དོན་ནི་རྒྱལ་ཇུས་དམངས་འཚོ་དང་འབྲེལ་བའི་རྩ་བའི་རང་བཞིན་གྱི་གནད་དོན་ཞིག་ཡིན། ཞིང་ལས་དང་གྲོང་གསེབ་ཀྱི་དེང་རབས་ཅན་མེད་ཚེ་རྒྱལ་ཁབ་ཀྱི་དེང་རབས་ཅན་ཡོང་མི་སྲིད། ཞིང་ལས་སྟོབས་ཆེན་ཡིན་མིན་དང་། གྲོང་གསེབ་མཛེས་སྡུག་ལྡན་མིན། ཞིང་པ་ཕྱུག་པོ་ཡིན་མིན་བཅས་ཀྱིས་ཞིང་པ་དུང་ཕྱུར་ཁ་ཤས་ཀྱི་ཐོབ་ཚོར་དང་བདེ་སྐྱིད་ཚོར་སེམས་གཏན་འཁེལ་བྱེད་པ་མ་ཟད། རང་རྒྱལ་གྱི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་སྤུས་ཚད་ཀྱི་གྲུབ་ཆ་དང་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་སྤུས་ཚད་ཀྱང་གཏན་འཁེལ་བྱེད་ཀྱི་ཡོད།
ཚོགས་འདུའི་ཐོག་གྲོང་གསེབ་དར་རྒྱས་འཐབ་ཇུས་ལག་བསྟར་བྱེད་པའི་དམིགས་ཚད་ལས་འགན་དང་གཞི་རྩའི་རྩ་དོན་བཏོན་ཡོད། ཏང་གི་ཚོགས་ཆེན་བཅུ་དགུ་པའི་ནང་བཏོན་པའི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་མཚམས་གཉིས་སུ་དབྱེ་ནས་ལོ་བརྒྱ་གཉིས་པའི་འབད་འཐབ་དམིགས་ཚད་མངོན་འགྱུར་བྱེད་པའི་འཐབ་ཇུས་བཀོད་སྒྲིག་གཞིར་བཟུང་། གྲོང་གསེབ་དར་རྒྱས་འཐབ་ཇུས་ལག་བསྟར་བྱེད་པའི་དམིགས་ཚད་དང་ལས་འགན་ནི་2020ལོར་སླེབས་སྐབས་གྲོང་གསེབ་དར་རྒྱས་ལ་འཕེལ་རིམ་ཆེན་པོ་བྱུང་བ་བྱས་ནས་ལམ་ལུགས་ཀྱི་སྒྲོམ་གཞི་དང་སྲིད་ཇུས་ཀྱི་མ་ལག་གཞི་རྩའི་ཆ་ནས་གྲུབ་པ་བྱ་རྒྱུ་དང་། 2035ལོར་སླེབས་སྐབས་གྲོང་གསེབ་དར་རྒྱས་ལ་ཐག་གཅོད་རང་བཞིན་གྱི་འཕེལ་རིམ་བྱུང་བ་བྱས་ནས་ཞིང་ལས་དང་གྲོང་གསེབ་དེང་རབས་ཅན་གཞི་རྩའི་ཆ་ནས་མངོན་འགྱུར་བྱ་རྒྱུ། 2050ལོར་སླེབས་སྐབས་གྲོང་གསེབ་ཕྱོགས་ཡོངས་ནས་དར་རྒྱས་ཡོང་བ་བྱས་ཏེ་ཞིང་ལས་སྟོབས་ཆེན་དང་། གྲོང་གསེབ་མཛེས་སྡུག་ལྡན་པ། ཞིང་པ་ཕྱུག་པོ་བཅས་ཕྱོགས་ཡོངས་ནས་མངོན་འགྱུར་བྱ་རྒྱུ་དེ་ཡིན། གྲོང་གསེབ་དར་རྒྱས་འཐབ་ཇུས་ལག་བསྟར་བྱེད་དགོས་ན། ཏང་གིས་གྲོབ་གསེབ་ལས་དོན་ལ་དོ་དམ་བྱ་རྒྱུ་མཐའ་འཁྱོངས་དང་། ཞིང་ལས་དང་གྲོང་གསེབ་སྔོན་ལ་འཕེལ་རྒྱས་གཏོང་རྒྱུ་མཐའ་འཁྱོངས། ཞིང་པའི་བྱེད་པོའི་གནས་བབ་མཐའ་འཁྱོངས། གྲོང་གསེབ་ཕྱོགས་ཡོངས་ནས་དར་རྒྱས་ཡོང་རྒྱུ་མཐའ་འཁྱོངས། གྲོང་ཁྱེར་དང་གྲོང་གསེབ་མཉམ་འདྲེས་འཕེལ་རྒྱས་གཏོང་རྒྱུ་མཐའ་འཁྱོངས་། མི་དང་རང་བྱུང་ཁམས་ཞི་མཐུན་མཉམ་གནས་ཐུབ་རྒྱུ་མཐའ་འཁྱོངས། ཡུལ་བབ་དང་བསྟུན་པ་དང་གོ་རིམ་ལྡན་པའི་ངང་སྐུལ་འདེད་གཏོང་རྒྱུ་མཐའ་འཁྱོངས་བཅས་བྱེད་དགོས།
ཚོགས་འདུའི་ཐོག་ནན་བཤད་བྱས་དོན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་གྲོང་གསེབ་དར་རྒྱས་ལམ་བུའི་ཐོག་སྐྱོད་པར་གཅིག་ནས་ངེས་པར་དུ་གྲོང་ཁྱེར་དང་གྲོང་གསེབ་ཀྱི་འབྲེལ་བ་བསྐྱར་དུ་བཙུགས་ནས་གྲོང་ཁྱེར་དང་གྲོང་གསེབ་ཀྱི་མཉམ་འདྲེས་འཕེལ་རྒྱས་ལམ་བུར་སྐྱོད་དགོས་པ་དང་། གཉིས་ནས་ངེས་པར་དུ་གྲོང་གསེབ་ཀྱི་གཞི་རྩའི་གཉེར་སྐྱོང་ལམ་ལུགས་བརྟན་དུ་གཏོང་བ་དང་འཐུས་སྒོ་ཚང་དུ་བཏང་ནས་ཐུན་མོང་གི་འབྱོར་ཕྱུག་ལམ་བུར་སྐྱོད་དགོས། གསུམ་ནས་ངེས་པར་དུ་ཞིང་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ཟབ་ཏུ་བཏང་ནས་སྤུས་ཚད་ལ་བརྟེན་ནས་ཞིང་ལས་དར་རྒྱས་ཀྱི་ལམ་བུར་སྐྱོད་དགོས། བཞི་ནས་ངེས་པར་དུ་མི་དང་རང་བྱུང་ཁམས་ཞི་མཐུན་མཉམ་གནས་མཐའ་འཁྱོངས་བྱས་ནས་གྲོང་གསེབ་ལྗང་མདོག་འཕེལ་རྒྱས་ཀྱི་ལམ་བུར་སྐྱོད་དགོས། ལྔ་ནས་ངེས་པར་དུ་ཞིང་ལས་རྨོ་འདེབས་ཀྱི་ཤེས་དཔལ་རྒྱུན་འཛིན་དང་། དར་སྤེལ། མཐོར་གཏོང་བཅས་བྱས་ནས་གྲོང་གསེབ་རིག་གནས་དར་རྒྱས་ཀྱི་ལམ་བུར་སྐྱོད་དགོས། དྲུག་ནས་ངེས་པར་དུ་གྲོང་གསེབ་ཀྱི་བཅོས་སྒྲིག་མ་ལག་གསར་གཏོད་བྱས་ནས་གྲོང་གསེབ་བཅོས་སྒྲིག་བྱེད་མཁས་པའི་ལམ་བུར་སྐྱོད་དགོས། བདུན་ནས་ངེས་པར་དུ་གནད་སྨིན་དབུལ་སྒྲོལ་འགག་སྒྲོལ་གྱི་དམག་འཐབ་ཡག་པོ་བརྒྱབ་ནས་ཀྲུང་གོའི་ཁྱད་ཆོས་ཀྱི་དབུལ་པོ་ཉུང་གཏོང་གི་ལམ་བུར་སྐྱོད་དགོས།
ཚོགས་འདུའི་ཐོག་ནན་བཤད་བྱས་དོན། གྲོང་གསེབ་དར་རྒྱས་ཀྱི་འཐབ་ཇུས་ལག་བསྟར་བྱེད་པར་ངེས་པར་དུ་སྒྲིག་གཞི་དང་ལམ་སྲོལ་གསར་གཏོད་ལ་སྐུལ་འདེད་ཤུགས་ཆེན་བཏང་ནས་གྲོང་གསེབ་དར་རྒྱས་ཀྱི་ལམ་ལུགས་རང་བཞིན་གྱི་མཁོ་སྤྲོད་ལ་ཤུགས་སྣོན་རྒྱག་དགོས། རྒྱུ་ནོར་བདག་དབང་ལམ་ལུགས་འཐུས་སྒོ་ཚང་དུ་གཏོང་རྒྱུ་དང་རྒྱུ་རྐྱེན་གཙོ་བོའི་ཁྲོམ་རའི་བཀོད་སྒྲིག་གཙོ་གནད་དུ་བྱས་ནས་བྱེད་པོ་དང་། རྒྱུ་རྐྱེན་གཙོ་བོ། ཁྲོམ་ར་བཅས་སྐུལ་སྤེལ་བྱས་ཏེ་སྒྱུར་བཅོས་ཀྱི་བརྒྱུད་རིམ་རང་བཞིན་དང་། སྤྱི་ཡོངས་རང་བཞིན། མཉམ་སྒྲུབ་རང་བཞིན་བཅས་ཆེ་རུ་གཏོང་རྒྱུར་ཤུགས་རྒྱག་དགོས། གྲོང་གསེབ་ཀྱི་ས་ཞིང་འགན་གཙང་འབྲེལ་བ་བརྟན་པོ་དང་ཡུན་རིང་མི་འགྱུར་བའི་སྲིད་ཇུས་དོན་འཁྱོལ་བྱས་ཏེ་རེས་སྐོར་གཉིས་པའི་ས་ཞིང་འགན་གཙང་དུས་ཡུན་ཐིམ་རྗེས་ལོ་30བསྐྱར་དུ་ནར་འགྱངས་བྱེད་པའི་སྲིད་ཇུས་སྦྲེལ་མཐུད་དང་དོན་འཁྱོལ་ཡག་པོ་བྱེད་པ་དང་། ས་ཞིང་འགན་གཙང་གི“དབང་གསུམ་ཁག་དབྱེའི”ལམ་ལུགས་འཐུས་སྒོ་ཚང་དུ་གཏོང་བ། ཞིང་པའི་བེད་མེད་ས་ཁང་དང་བེད་མེད་སྡོད་ཁང་གི་སྲིད་ཇུས་འཐུས་སྒོ་ཚང་དུ་གཏོང་བ། གྲོང་གསེབ་ཀྱི་མཉམ་སྡེབ་རྒྱུ་ནོར་བདག་དབང་ལམ་ལུགས་ཀྱི་སྒྱུར་བཅོས་ལ་སྐུལ་འདེད་གཏིང་ཟབ་གཏོང་བ། ཞིང་ལས་ཐོན་ཟོག་གི་གསོག་ཉར་ལམ་ལུགས་དང་རིན་གོང་གྲུབ་པའི་ལམ་སྲོལ་སྒྱུར་བཅོས་ཟབ་ཏུ་གཏོང་བ་བཅས་བྱེད་དགོས། ཞིང་ལས་དང་གྲོང་གསེབ་ཀྱི“ལྷོད་དམ་ཞབས”གསུམ་གྱི་སྒྱུར་བཅོས་ལ་སྐུལ་འདེད་གཏིང་ཟབ་བཏང་ནས་ཞིང་པར་ཚོད་འཛིན་བཟོ་བའི་ལུགས་མཐུན་མིན་པའི་བཀག་སྡོམ་དང་མཐོང་ཆུང་མཐའ་དག་མེད་པ་བཟོ་དགོས། སྤྱི་ཚོགས་ཡོངས་ཀྱི་སྟོབས་ཤུགས་གཅིག་ཏུ་སྒྲིལ་ནས་གྲོང་གསེབ་དར་རྒྱས་ཀྱི་ཤེས་ལྡན་མི་སྣའི་འདེགས་སྐྱོར་ལ་ཤུགས་སྣོན་རྒྱག་དགོས། ལས་རིགས་ཞིང་པའི་ལམ་ལུགས་ཁྱོན་ཡོངས་ནས་བཙུགས་ཏེ་གྲོང་གསེབ་ཀྱི་ཆེད་ལས་ཤེས་ལྡན་མི་སྣའི་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་པ་དང་། ཚན་ཞིབ་ཤེས་ལྡན་མི་སྣའི་འདེགས་སྐྱོར་ནུས་པ་འདོན་སྤེལ། བཟོ་ཚོང་མ་རྩ་གྲོང་གསེབ་དར་རྒྱས་ནང་གཏོང་རྒྱུར་སྐུལ་ལྕག་དང་ཁྲིད་སྟོན་བཅས་བྱས་ནས་སྤྱི་ཚོགས་ལས་རིགས་ཁག་གི་མི་སྣ་གྲོང་གསེབ་འཛུགས་སྐྲུན་ནང་ཞུགས་རྒྱུར་སྐུལ་ལྕག་བྱེད་དགོས། མ་འཇོག་དང་མ་དངུལ་མཉམ་བསྡུའི་ཐབས་ལམ་རྒྱ་ཆེར་བཏང་ནས་གྲོང་གསེབ་དར་རྒྱས་ལ་མ་དངུལ་གཏོང་བའི་འགན་ལེན་ལ་ཤུགས་སྣོན་རྒྱག་དགོས། གྲོང་གསེབ་དར་རྒྱས་འཐབ་ཇུས་ལག་བསྟར་གྱི་ནོར་སྲིད་མ་འཇོག་འགན་ལེན་ལམ་ལུགས་འཛུགས་པ་དང་འཐུས་སྒོ་ཚང་དུ་བཏང་ནས་སྤྱི་པའི་ནོར་སྲིད“ཞིང་གསུམ”ལ་གཏོང་ཤུགས་ཆེ་རུ་གཏོང་དགོས། རྨོ་ཞིང་བཟུང་བའི་ཁ་གསབ་ཀྱི་དོ་སྙོམས་དོ་དམ་བྱེད་ཐབས་ལེགས་སུ་གཏོང་དགོས། ཞིང་ལས་དང་གྲོང་གསེབ་ཀྱི་ཁྱད་ཆོས་དང་འཚམ་པའི་གྲོང་གསེབ་ཀྱི་དངུལ་རྩའི་མ་ལག་བཙུགས་ནས་དངུལ་རྩའི་ཞབས་ཞུའི་རྣམ་པ་གསར་གཏོད་ལ་ཤུགས་སྣོན་བརྒྱབ་སྟེ་དངུལ་རྩས་གྲོང་གསེབ་དར་རྒྱས་ལ་ཞབས་འདེགས་ཞུ་བའི་ནུས་པ་དང་ཆུ་ཚད་མཐོ་རུ་གཏོང་དགོས།
ཚོགས་འདུའི་ཐོག་ནན་བཤད་བྱས་དོན། གྲོང་གསེབ་ཀྱི་བྱ་བ་ཡག་པོ་བསྒྲུབས་ནས་གྲོང་གསེབ་དར་རྒྱས་ཡོང་བའི་འགག་རྩ་དེ་ཏང་ལ་ཐུག་པས་ངེས་པར་དུ་ཏང་གིས“ཞིང་གསུམ”ལས་དོན་ལ་འགོ་ཁྲིད་བྱ་རྒྱུར་ཤུགས་སྣོན་རྒྱག་པ་དང་འཐུས་སྒོ་ཚང་དུ་གཏོང་བ་དང་། ཏང་གིས་ཁ་ཕྱོགས་གསལ་སྟོན་དང་། སྤྱི་ཡོངས་ལ་ཇུས་འགོད། སྲིད་ཇུས་གཏན་འཁེལ། སྒྱུར་བཅོས་ལ་སྐུལ་འདེད་གཏོང་བ་བཅས་ཀྱི་ནུས་པ་དང་ངེས་གནས་ཆེ་རུ་གཏོང་བ། ཏང་གིས་སྔ་ཕྱི་བར་གསུམ་དུ་ཁྱོན་ཡོངས་འཛིན་སྐྱོང་དང་ཕྱོགས་ཁག་དང་མཐུན་སྦྱོར་བྱ་རྒྱུ་འགན་ལེན་བཅས་བྱས་ནས་དུས་རབས་གསར་པར་གྲོང་གསེབ་ལས་དོན་ལ་འགོ་ཁྲིད་པའི་ཏང་གི་ནུས་པ་དང་ཆུ་ཚད་མཐོ་རུ་གཏོང་དགོས། རིམ་ཁག་ཏང་ཨུད་དང་སྲིད་གཞུང་གིས་བཟོ་ལས་དང་ཞིང་ལས་མཉམ་དུ་དམ་འཛིན་དང་གྲོང་ཁྱེར་དང་གྲོང་གསེབ་མཉམ་དུ་དམ་འཛིན་བྱ་རྒྱུ་མཐའ་འཁྱོངས་ཀྱིས་ཞིང་ལས་དང་གྲོང་གསེབ་སྔོན་ལ་འཕེལ་རྒྱས་གཏོང་བའི་བླང་བྱ་དོན་ཐོག་ཏུ་འཁྱོལ་བ་བྱས་ནས་ལས་བྱེད་པ་བཀོད་སྒྲིག་ཐད་སྔོན་ལ་བསམ་བློ་གཏོང་བ་དང་། རྒྱུ་རྐྱེན་གཙོ་བོའི་བཀོད་སྒྲིག་ཐད་སྔོན་ལ་འདོད་བློ་སྐོང་བ། སྤྱི་པའི་ནོར་སྲིད་གཏོང་བའི་ཐད་སྔོན་ལ་འགན་ལེན་བྱེད་པ། སྤྱི་པའི་ཞབས་ཞུའི་ཐད་སྔོན་ལ་བཀོད་སྒྲིག་བཅས་བྱེད་དགོས། ཏང་ཨུད་ཀྱིས་གཅིག་གྱུར་འགོ་ཁྲིད་དང་། སྲིད་གཞུང་གིས་འགན་འཁུར་བ། ཏང་ཨུད་གྲོང་གསེབ་ལས་དོན་སྡེ་ཚན་གྱིས་སྤྱི་འདོམས་མཐུན་སྦྱོར་བཅས་བྱེད་པའི་གྲོང་གསེབ་ལས་དོན་གྱི་འགོ་ཁྲིད་སྒྲིག་སྲོལ་འཐུས་སྒོ་ཚང་དུ་གཏོང་དགོས། གྲོང་གསེབ་དར་རྒྱས་འཐབ་ཇུས་ལག་བསྟར་གྱི་འགོ་ཁྲིད་ཀྱི་འགན་འཁྲིའི་ལམ་ལུགས་བཙུགས་ནས་ཀྲུང་དབྱང་གིས་སྤྱི་འདོམས་དང་། ཞིང་ཆེན་གྱིས་སྤྱི་འགན་འཁུར་བ། གྲོང་ཁྱེར་དང་རྫོང་གིས་དོན་འཁྱོལ་ལ་དམ་འཛིན་བཅས་བྱེད་པའི་ལས་ཀའི་ལམ་སྲོལ་ལག་བསྟར་བྱེད་དགོས། ཏང་སྲིད་ཀྱི་གཙོ་འགན་འཁུར་མཁན་ནི་འགན་འཁྲི་བ་ཨང་དང་པོ་ཡིན་པ་དང་རིམ་ལྔའི་ཧྲུའུ་ཅིས་གྲོང་གསེབ་དར་རྒྱས་གཏོང་རྒྱུར་དམ་འཛིན་བྱེད་དགོས། “ཞིང་གསུམ”ལས་དོན་གྱི་ལས་བྱེད་པའི་དཔུང་ཁག་གསོ་སྐྱོང་དང་། བཀོད་སྒྲིག དོ་དམ། སྤྱོད་པ་བཅས་ལ་ཤུགས་སྣོན་བརྒྱབ་ནས་གྲོང་གསེབ་ཀྱི་འཐབ་ས་དང་པོར་སྦྱོང་བརྡར་བྱ་རྒྱུ་དེ་ལས་བྱེད་པ་གསོ་སྐྱོང་གི་ཐབས་ལམ་གལ་ཆེན་ཞིག་ཏུ་བརྩིས་ཏེ་ཤེས་ལྡན་མི་སྣ་གྲོང་གསེབ་དང་གཞི་རིམ་གྱི་འཐབ་ས་དང་པོར་སྐོར་སྐྱོད་བྱེད་པའི་མི་སྤྱོད་ཕྱོགས་སྟོན་ཆགས་པར་བྱས་ནས་ཞིང་ལས་ལ་རྒྱུས་མངའ་དང་། གྲོང་གསེབ་ལ་དགའ་ཞེན། ཞིང་པར་དགའ་ཞེན་བཅས་ཡོད་པའི་གྲོང་གསེབ་ཀྱི་ལས་དོན་གྱི་དཔུང་ཁག་ཅིག་བསྐྲུན་དགོས། གྲོང་གསེབ་དར་རྒྱས་འཆར་འགོད་ཀྱི་སྣེ་ཁྲིད་ལ་ཤུགས་སྣོན་བརྒྱབ་ནས་རྒྱལ་ཁབ་ཀྱི་གྲོང་གསེབ་དར་རྒྱས་འཐབ་ཇུས་འཆར་འགོད་བཟོས་ཏེ་ལས་གྲྭ་གལ་ཆེན་དང་། འཆར་གཞི་གལ་ཆེན། བྱ་སྤྱོད་གལ་ཆེན་བཅས་ཁག་གཅིག་བཀོད་སྒྲིག་བྱེད་དགོས། གྲོང་གསེབ་དར་རྒྱས་འཐབ་ཇུས་ལག་བསྟར་བྱ་རྒྱུ་ནི་དུས་ཡུན་རིང་པོའི་ལོ་རྒྱུས་རང་བཞིན་གྱི་ལས་འགན་ཞིག་ཡིན་པས། ཚན་རིག་དང་མཐུན་པའི་འཆར་འགོད་དང་། སྤུས་ཚད་ལ་སྣང་ཆེན། གཟབ་ལྷིང་གིས་འཛུགས་སྐྲུན་བཅས་བྱས་ཏེ་མགྱོགས་ཚད་དོན་དུ་གཉེར་མི་རུང་ལ་དར་བཟོ་དང་བསྟུན་ནས་ལས་འགུལ་ཡང་དེ་བས་སྤེལ་མི་རུང་།
ཚོགས་འདུའི་ཐོག་བསྟན་དོན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པར་གནམ་ས་ཡངས་ལ་མདུན་ལམ་ཆེན་པོ་ལྡན་པའི་གྲོང་གསེབ་ཀྱིས་ཐོབ་པར་དཀའ་བའི་འཕེལ་རྒྱས་ཀྱི་གོ་སྐབས་བསུ་ཐུབ། ང་ཚོར་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཕྱོགས་སྟོན་ཕྱོགས་ངེས་དང་། ཏང་ཀྲུང་དབྱང་གི་ཚད་མཐོའི་མཐོང་ཆེན་དང་། འགྱུར་མེད་སྟོབས་ལྡན་གྱི་འགོ་ཁྲིད། ཚན་རིག་དང་མཐུན་པའི་ཐབས་ཇུས་བཅས་དང་། ཏང་ཡོངས་དང་། རྒྱལ་ཡོངས། སྤྱི་ཚོགས་ཡོངས་བཅས་ཀྱི་ཤུགས་ཆེའི་རྒྱབ་སྐྱོར་དང་དེའི་ནང་ཧུར་ཐག་ཞུགས་པ། སྤྱི་ཚོགས་རིང་ལུགས་ལམ་ལུགས་ཀྱི་ལེགས་ཆ་ཆེན་པོ། ཞིང་པ་དུང་ཕྱུར་མང་པོའི་གསར་གཏོད་ཀྱི་སྙིང་སྟོབས། དཔལ་འབྱོར་སྟོབས་ཤུགས་ཀྱི་འདེགས་སྐྱོར་ཆེན་པོ། ལོ་རྒྱུས་ཡུན་རིང་ལྡན་པའི་ཞིང་ལས་རྨོ་འདེབས་ཀྱི་ཤེས་དཔལ། དར་རྒྱས་ཆེ་བའི་ཁྲོམ་རའི་དགོས་མཁོ་བཅས་ཡོད་པས་གྲོང་གསེབ་དར་རྒྱས་འགྲོ་ངེས་རེད། ང་ཚོས་ངེས་པར་དུ་ཏང་ཀྲུང་དབྱང་གི་ཐབས་ཇུས་བཀོད་སྒྲིག་གཞིར་བཟུང་། ཡིད་ཆེས་བརྟན་པོ་དང་། དམིགས་ཚད་ལ་དམ་པོར་དམིགས་པ། དཀའ་སྒྲུབ་དངོས་སྒྲུབ། སྙིང་རུས་གཏན་འཁྱོངས་བཅས་ཀྱི་ཐོག་ནས་ཏན་ཏན་ཏིག་ཏིག་ངང་གྲོང་གསེབ་དར་རྒྱས་གཏོང་བའི་འཐབ་ཇུས་མདུན་ཕྱོགས་སུ་སྐུལ་འདེད་གཏོང་དགོས།
ཚོགས་འདུའི་ཐོག ཏང་ཡོངས་དང་རྒྱལ་ཡོངས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ཏེ། དཀའ་ངལ་ལ་མི་འཛེམ་པར་མདུན་དུ་སྐྱོད་པ་དང་གསར་འབྱེད་ཡར་བརྩོན་གྱིས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་རླབས་ཆེན་རྒྱལ་ཁ་ལེན་ཆེད་ལེགས་སྐྱེས་གསར་པ་འབུལ་དགོས་ཞེས་པའི་འབོད་སྐུལ་བྱས་ཡོད།


c: text/html

text:
ས་སྐྱ་པཎྜི་ཏ་ཀུན་དགའ་རྒྱལ་མཚན་ནི། དྲི་མེད་འཁོན་གྱི་རིགས་རྒྱུད་གྲགས་པ་རྒྱལ་མཚན་གྱི་གཅུང་དཔལ་ཆེན་འོད་པོ་ལ་མ་གཅིག་གར་ཕུ་མ་ཉི་ཕྲི་ལྕམ་ཁབ་ཏུ་བཞེས་པ་ལ་སྲས་གཉིས་འཁྲུངས་པའི་ཆེ་བ། ཡབ་དགུང་ལོ་སོ་གསུམ་དུ་ཕེབས་པ་རབ་བྱུང་གསུམ་པའི་ཆུ་སྟག་(༡༡༨༢)ལོའི་ཟླ་བ་གཉིས་པའི་ཚེས་ཉེར་དྲུག་ལ་སྐུ་བལྟམས། མཚན་དཔལ་ལྡན་དོན་གྲུབ་གསོལ། སྐུ་ཤིན་ཏུ་གཞོན་པའི་དུས་ནས་ཡབ་ཀྱི་དྲུང་དུ་འབྲི་ཀློག་དང༌། གསང་སྔགས་ཀྱི་དབང་ཁྲིད་མན་ངག་དུ་མ་ཞུས་ཤིང༌། གསོ་བྱེད་ཀྱི་གཞུང་མན་ངག་འགའ་ཞིག་ཀྱང་གསན། ཤེས་བྱའི་གནས་ཀུན་ལ་ཐོགས་མེད་དུ་འཇུག་པའི་མཁྱེན་རབ་ཀྱི་གཏེར་བརྡོལ། གཙོ་བོར་རྗེ་བཙུན་གྲགས་པ་རྒྱལ་མཚན་སློབ་དཔོན་དུ་བསྟེན་ནས། སྔགས་ཀྱི་ཟབ་ཆོས་མཐའ་དག་བུམ་པ་གང་བྱོའི་ཚུལ་གྱིས་གསན་ཅིང༌། གསོ་བྱེད་སྐོར་ཡང་ཡན་ལག་བརྒྱད་པའི་རྩ་འགྲེལ་སོགས་གསན། རྟེན་དགེ་བསྙེན་གྱི་སྡོམ་པ་མནོས། མཚན་ཀུན་དགའ་རྒྱལ་མཚན་ཞེས་པ་གནང༌། དགུ་གྲངས་བཅོ་ལྔར་ཕེབས་པའི་དུས་སུ་ཡབ་མེས་ཀྱི་ཆོས་མ་ལུས་པ་ཐུགས་སུ་ཆུད་པར་མཛད། དགུང་ལོ་བཅུ་དགུ་པར་དགེ་བའི་བཤེས་གཉེན་ཁུ་སྟོན་མདུན་བྱམས་ཆོས་སྡེ་ལྔ་དང༌། ཚད་མ་ཀུན་བཏུས་སོགས་གསན། དགུང་ལོ་ཉི་ཤུ་པར་གཙང་ཉང་སྟོད་རྐྱང་ཐུར་དུ་ཕེབས་ནས། མཚུར་སྟོན་གཞོན་ནུ་སེང་གེ་ལ། ཚད་མ་རྣམ་ངེས་ཀྱི་བསྟན་བཅོས་ཆ་ཚང་གསན། དགུང་ལོ་ཉེར་གཉིས་པར། གཙང་ཆུ་མིག་རིང་མོར་ཁ་ཆེའི་པཎ་ཆེན་ཤཱཀྱ་ཤྲཱི་མཇལ་ཞིང༌། ཚད་མ་ཆོས་མཆོག་གསན། མི་རིང་བར་ཡབ་སྙུན་གྱིས་ཟིན་པར་བརྟེན་ཆུ་མིག་རི་མོ་ནས་ཡར་ས་སྐྱར་བྱོན། སྐབས་དེར་ཡབ་དཔལ་ཆེན་འོད་པོ་དགུང་ལོ་ང་བཞིར་ཕེབས་པ་དེ་ཉིད་ཆུ་ཕག(༡༢༠༣)ལོའི་ཟླ་བ་ལྔ་པའི་ཚེས་གཅིག་ཉིན་དུས་ཀྱི་ཆོས་ཉིད་དུ་གཤེགས། ཡབ་ཀྱི་རྗེས་སུ་དགེ་རྫོགས་ཀྱི་བྱ་བ་རྒྱ་ཆེན་བསྒྲུབས། ལོ་དེར་དབྱར་ཆོས་པ་མང་དུ་བྱུང་བས་རྣམ་ངེས་དབུ་ནས་ཆོས་ཐུན་གཅིག་དང༌། གཞན་དོན་ལེའུ་ནས་ཆོས་ཐུན་གཅིག་བཙུགས་ཏེ་ཉིན་རེ་ལ་ཆོས་ཐུན་གཉིས་རེ་བཤད་པས་ཟླ་བ་གཅིག་ལ་རྣམ་ངེས་ཚར་གཅིག་གསུངས།
དགུང་གྲངས་ཉེར་ལྔར་ཕེབས་པ་ན། ལོ་སྟོན་རྡོ་རྗེ་དབང་ཕྱུག་གིས་བཞེངས་པའི་ཉང་སྨད་རྒྱན་གོང་གི་གཙུག་ལག་ཁང་དུ། པཎ་ཆེན་ཤཱཀྱ་ཤིས་མཁན་པོ་དང༌། སྤྱི་བོ་ལྷས་པས་ལས་སློབ། དོན་མོ་རི་པས་གསང་སྟོན་མཛད་དེ་དགེ་འདུན་རྒྱ་མཚོ་ལྟ་བུའི་དབུས་སུ་བསྙེན་པར་རྫོགས་པར་མཛད་དོ། །
ལོ་དེར་སློབ་དཔོན་དེའི་མདུན་དུ་སྒྲའི་བསྟན་བཅོས་སྙིང་པོ་བསྡུས་པའི་སྟོད་དང༌། ཚད་མ་རྣམ་འགྲེལ། ཚད་མ་ཀུན་བཏུས་སོགས་ཚད་མའི་སྐོར་དང་འདུལ་བ་དང་ཕར་ཕྱིན་སོགས་མདོ་ཆོས་མང་པོ་གསན། འདོར་ན་ཁ་ཆེ་པཎ་ཆེན་ཤཱཀྱ་ཤྲཱི་ནི་ཁོང་གི་སློབ་དཔོན་གཙོ་བོ་ཡིན་པས་པཎྜི་ཏ་རབ་བྱུང་སུམ་པའི་ཤིང་བྱི་(༡༢༠༤)ལོ་ལ་བོད་དུ་བྱོན་ནས་རབ་བྱུང་བཞི་པའི་ཤིང་ཁྱི་(༡༢༡༤)ལོའི་བར་བོད་དུ་ལོ་བཅུ་གཅིག་བཞུགས་པའི་རིང་སྒྲ་དང་ཚད་མ་འདུལ་མངོན་མདོ་སྡེའི་སྐོར་གྱི་ཟབ་ཆོས་རྣམས་བུམ་པ་གང་བྱོའི་ཚུལ་གྱིས་གསན་ཏེ་སྒྲ་ཚད་མདོ་ཆོས་ཀུན་ལ་མཁས་པའི་རྩེར་སོན།
བལ་པོའི་པཎྜི་ཏ་སཾ་བྷ་ཤྲཱི་མདུན་དུ། སྒྲ་ཀ་ཙན་དབྱངས་གསུམ། སྙན་ངག་མེ་ལོང་མ། སྡེབ་སྦྱོར་དང་མངོན་བརྗོད། གཏན་ཚིགས་རིག་པ་སོགས་ཐུན་མོང་གི་རིག་གནས་མང་པོ་གསན་ཅིང་བོད་སྐད་དུའང་འགའ་ཞིག་བསྒྱུར། རི་མོ་དང་ལྷ་སྐུའི་ཆག་ཚད་དང་ཡིག་གཟུགས་སྣ་ཚོགས་ནོར་བུ་དང་ས་བརྟག་པ་སོགས་བརྟག་པ་སྣ་ཚོགས་བཅས་བཟོ་པའི་གནས་ཀུན་ལ་མཁྱེན་པ་རབ་ཏུ་རྒྱས་ཤིང༌། ས་ཆེན་ཀུན་དགའ་སྙིང་པོའི་ནང་རྟེན་དབུ་རྩེ་རྙིང་མ་ནང་བཞུགས་པའི་འཇམ་པའི་དབྱངས་ཀྱི་སྐུ་གཟུགས་ལ་རུ་ཤིང་དང་སྤྲ་བཟོ་སོགས་རང་ཉིད་སྐུ་ངོ་མས་མཛད་པར་མ་ཚད། རྩ་རྒྱུད་ནས་བཤད་པའི་བྲིས་སྐུའི་བཀོད་པ་ཆ་ཚང་དར་དཀར་པོའི་ངོས་ལ་བྲིས་པ་དང༌། དཔལ་བསམ་ཡས་ཀྱི་གཙུག་ལག་ཁང་གི་གྱང་ངོས་སུ་འཇམ་དབྱངས་ཀྱི་སྐུ་བརྙན་ངོ་མཚར་ཅན་ཕྱག་བྲིས་མཛད་པ་སོགས་ཕྱག་རྗེས་མང་དུ་བཞག་ཅིང༌། ཆག་ཚད་ཀྱི་བསྟན་བཅོས་ཀྱང་བརྩམས།
ཚད་མའི་བསྟན་བཅོས་རྒྱ་གཞུང་ཡོད་ཚད་གཟིགས་ཏེ་ཞིབ་དཔྱད་མཐིལ་ཕྱིན་མཛད་ཅིང༌། དེ་དག་གི་སྙིང་པོ་མ་ལུསཔ་གཅིག་ཏུ་བསྡུས་ཏེ་དོན་རྟོགས་སླ་ལ་ཚིག་སྡེབ་ལེགས་པ། བོད་རང་གི་ཁྱད་ཆོས་དང་ལྡན་པའི་ཚད་མའི་བསྟན་བཅོས་ཚད་མ་རིག་གཏེར་རང་འགྲེལ་དང་བཅས་བ་བརྩམས། རྒྱ་གར་ནས་བོད་དུ་ཡོང་ནས་ནང་པའི་བསྟན་པ་ལ་རྒོལ་བར་བྱེད་པའི་མུ་སྟེགས་པའི་སྟོན་པ་འཕྲོག་བྱེད་དགའ་བོ་སོགས་རྩོད་པའི་སྒོ་ནས་སུན་ཕྱུང་ནས་ནང་པའི་བསྟན་པར་བཀོད། རྒྱ་བོད་ཀུན་ཏུ་མ་ཧཱ་པནྜི་ཏའི་མཚན་སྙན་ཐོབ། དབུ་གདུགས་བཅུ་གསུམ་ཐོབ་པར་གྲགས་ཛ།
རིག་གནས་ཆུང་བར་གྲགས་པའི་སྐོར་ལ་སྙན་ངག་མཁས་པའི་ཁ་རྒྱན། མངོན་བརྗོད་ཚིག་གི་གཏེར། སྡེབ་སྦྱོར་མེ་ཏོག་ཆུན་པོ། ཟློས་གར་རབ་དགའི་འཇུག་པ། རོལ་མོའི་བསྟན་བཅོས་སོགས་ཚིག་སྙན་འཇེབས་ལྡན་ལ་དོན་སྙིང་བཅུད་བསྡུས་པ་མང་པོ་བརྩམས་ཤིང་འཆད་སྤེལ་ཡང་མཛད་དེ་སྐབས་དེར་རིག་གནས་པ་ཤིན་ཏུ་དཀོན་པའི་དུས་སུ་བོད་ཀྱི་རིག་གནས་སྤྱིའི་རྨང་གཞི་གསར་དུ་བཏིང༌། ཁྱད་པར་ལུགས་གཉིས་ཀྱི་བླང་དོར་ཚུལ་བཞིན་འབྱེད་པའི་བསྟན་བཅོས་ལེགས་བཤད་རིན་པོ་ཆེའི་གཏེར་ཞེས་བྱ་བ་དེང་སང་འཛམ་གླིང་ཡོངས་སུ་སྙན་གྲགས་ཀྱིས་ཁྱབ་པ་དེ་བརྩམས་པས་བོད་ཀྱི་ཆོས་སྲིད་ཀྱི་བྱ་བར་ལེགས་ཉེས་འབྱེད་པའི་བློ་མིག་གསར་དུ་ཕྱེས་ཤིང་། མི་རྣམས་ཇི་ལྟར་འཚོ་བའི་སྐོར་ལ་བསླབ་སྟོན་བྱེད་པའི་སློབ་དཔོན་དང་། མེད་ཐབས་མེད་པའི་འཚོ་བའི་སློབ་དེབ་ཅིག་ཏུ་གྱུར། དཔལ་བསམ་ཡས་ཀྱི་བཙན་པོ་ཤཱཀྱ་མགོན་གྱིས་གདན་དྲངས་ཏེ་བསམ་ཡས་ཀྱི་གདན་སར་བཞུགས་སུ་གསོལ། ཀཱ་མ་ལ་ཤཱི་ལའི་གསེར་ཁྲིར་བཞུགས་ནས་འཆད་ཉན་རྒྱ་ཆེ་མཛད་ཅིང་བསྟན་པ་བྱི་དོར་དང་བྱང་ལྡེབས་ངོར་འཇམ་དབྱངས་ཀྱི་སྐུ་བརྙན་ཕྱག་བྲིས་མཛད། སྔོན་གྱི་ཆོས་རྒྱལ་རྣམས་ལ་བསྔགས་པའི་ཚིགས་སུ་བཅད་པ་བརྩམས། དེ་ནས་བཟུང་བསམ་ཡས་ཀྱི་གདན་ས་ས་སྐྱ་ནས་འཛིན་པ་ཞིག་བྱུང་བར་མངོན།
དགུང་ལོ་རེ་གཅིག་པ་ཆུ་སྟག(༡༢༤༢)ལོར་བླ་མའི་བཀའ་ལྟར་སྔོན་འགྲོའི་ཆོས་འཁོར་ཆེན་པོ་བསྐོར། རེ་གཉིས་པ་ཆུ་ཡོས(༡༢༤༣)ལོར་ཧོར་རྒྱལ་གོ་དན་གྱིས་གདན་འདྲེན་གྱི་ཡི་གེ་དངོས་འབུལ་སྤོམ་ཆེན་བཅས་ཁྱེར་བའི་ཕོ་ཉ་མངགས་པ་འབྱོར། གདན་ཞུའི་ཡི་གེར་འཇིགས་སློང་གི་ཚིག་འདི་ལྟར། ངས་མཐའ་ཡི་ཁྲིམས་ར་བླངས། དམག་དཔུང་ཆེན་པོས་བརྡ་དེད་བྱས་ནས་སེམས་ཅན་མང་པོ་ལ་གནོད་པ་བྱས་ན་མི་སྐྲག་པ་ཨེ་ཡིན། དེས་ན་སངས་རྒྱས་ཀྱི་བསྟན་པ་དང་སེམས་ཅན་མང་པོ་སོམས་ལ་ཁྱོད་མགྱོགས་པར་ཤོག་ཅེས་འཁོད།
དེ་ལྟར་འཇིགས་སྐུལ་དང་བྱ་དགའ་ཟུང་འབྲེལ་སྒོ་ནས་ཧོར་ཡུལ་དུ་ཡོང་དགོས་པར་བཙན་བཀའ་གནང་། སྐབས་དེར་ཁོང་གི་ཐུགས་དགོངས་འདི་ལྟར་བཞེས་ཏེ། རང་རེ་བོད་འདི་སིལ་བུར་ཐོར་ནས་བཟུང་ནང་འཁྲུག་ཁོ་ནས་དུས་འདའ་ཞིང་དེང་སང་ཡང་ཆོས་ལུགས་གྲུབ་མཐའ་སོ་སོའི་བླ་དཔོན་དང་ས་གནས་ཀྱི་འགོ་པ་ཁག་གིས་རང་རང་གི་ཆོས་གཞིས་མངའ་འབངས་རྩོད་རེས་དང་། རང་རང་གི་གྲུབ་མཐའ་དང་མངའ་རིས་ལ་ཕན་པ་ཁོ་ན་དོན་དུ་གཉེར་ནས་བོད་སྤྱི་པའི་བསམ་པ་མེད་པར་བརྟེན། དབུས་གཙང་ཁམས་གསུམ་དུ་ཧོར་དམག་འཛུལ་ནས་བསྲེགས་གསོད་ཕྲོགས་གསུམ་གྱི་ཁྲག་གི་ཁ་ལོ་བསྒྱུར་བ་ལ། ཕར་རྒོལ་གྱི་ནུས་པ་མེད་པར་གཅིག་རྗེས་གཉིས་མཐུད་དུ་མགོ་བཏགས་ཞུས་པར་བལྟས་ན། འགོག་རྒོལ་བྱེད་པ་ནི་གནས་སྐབས་གནས་མ་ཡིན་པས། འཇམ་པོའི་ཐབས་ལ་བརྟེན་ནས་དམ་པའི་ཆོས་ཀྱི་ཞགས་པ་བརྟན་པོ་དེས་ཧོར་གྱི་དམག་ངན་འབྲོང་རྒོད་དེའི་རྐང་ལག་བཅིང་ཐུབ་ན་བོད་དང་སྐྱེ་འགྲོ་ཡོངས་ལ་ཕན་པ་བླ་ན་མེད་པ་ཞིག་འབྱུང་བར་ངེས་སོ་དགོངས་ནས་ན་ཚོད་ཤིན་ཏུ་སྨིན་ཡང་སྐུ་སྲོག་ལ་ཕོངས་པ་མེད་པར་ཧོར་ཡུལ་དུ་འབྱོན་རྒྱུར་ཐུགས་ཐག་བཅད། དེ་ནས་རིམ་གྱིས་ས་སྐྱ་ནས་ཁྲོ་ཕུ་དང་། སྣར་ཐང་། བསམ་འགྲུབ་རྩེ། རིན་སྤུངས་སོགས་སུ་བྱོན་ནས་ཆོས་འཁོར་བསྐོར། ཟུལ་ཕུ་རུ་འགྲོ་མགོན་ཆོས་རྒྱལ་འཕགས་པ་དགུང་ལོ་བཅུར་ཕེབས་པ་དེའི་གཙུག་ཕུད་བཞེས་ནས་མཉམ་དུ་ཁྲིད། གསང་ཕུ་ནེའུ་ཐོག་དང་འབྲི་ཁུང་བཅས་སུ་བྱོན། འབྲི་ཁུང་སྐྱོབས་པ་འཇིག་རྟེན་གསུམ་མགོན་གྱིས་བསུ་བ་རྒྱ་ཆེར་བྱས་ཏེ་འབྲི་ཁུང་ལ་ཤེད་མོང་བཟང་པོ་སྩོལ་ཅིག་ཅེས་གསོལ་བ་བཏབ། དེ་ནས་རིམ་གྱིས་ཁམས་སུ་བྱོན། ཀཿཐོག་དབུ་འོད་ཡེ་ཤེས་འབུམ་གྱིས་རབ་གནས་ཀྱི་ཆོ་ག་མཛད་པར་གསོལ་བ་བཏབ་པས་ཞལ་གྱིས་བཞེས། བགེགས་སྐྲོད་པ་དེ་ངེད་རྙིང་མ་བས་བྱེད། ཡེ་ཤེས་པ་བཞུགས་པ་ལ་ཁྱེད་གསར་མ་བས་མཛད་ཅེས་ཞུས་པར་བརྟེན་རབ་གནས་ཀྱི་བཀའ་དྲིན་བསྩལ། འབའ་ཐང་བརྒྱུད་ལི་ཐང་ནས་ཉག་ཆུ་བསྒྲལ་ཏེ་རབ་སྒང་དང་། དེ་ནས་བཞག་ར་ལྷ་རྩེ་བརྒྱུད་དར་རྩེ་མདོར་ཕེབས། མགོ་ཐོམ་ཡུལ་གྱི་སྐད་རིགས་མི་གཅིག་པའི་མི་མང་པོ་ཡང་སངས་རྒྱས་པ་ལ་བཙུད། ཧ་ཀ་ལིང་རྩེ་རྒྱུད་ནས་ཤིན་ཏུ་དང་། གླང་ཆེན་འགྱིང་རི་དང་། ཀོང་ཚེ་འཕྲུལ་རྒྱལ་གྱིས་བཞེངས་པའི་རྒྱལ་བའི་སྐུ་མཇལ་ནས་ཉིན་ཞག་བཅུ་འདས་པའི་མཚམས་བློན་པོ་མགར་བྱོན་མྱོང་བའི་རྐྱང་མི་ནས་འབབ་མི་ཆུ་བོ་བརྒལ་ཏེ་རི་བོ་རྩེ་ལྔ་ནས་ཡུལ་བྱང་ངོས་ཀྱི་མི་ཉག་ཏུ་བྱོན། དེ་ཚེ་མདོ་ཁམས་སྟོན་པ་བློ་གྲོས་རབ་གསལ་སོགས་ཀྱི་ཆོས་ཀྱི་དྲིས་ལན་མང་དུ་གནང་།
དེ་ནས་དགུང་ལོ་དྲུག་ཅུ་རྩ་ལྔ་བཞེས་པ་མེ་རྟ་(༡༢༤༦)ལོའི་ཟླ་བ་བརྒྱད་པ་ལ་ཧོར་རྒྱལ་པོའི་རྒྱལ་ས་ལང་གྲུར་གདན་ཕེབས་ཏེ་དེའི་དུས་སུ་རྒྱལ་པོ་གོ་དན། གོ་ཡུག་གན་རྒྱལ་སར་སྟོན་པ་ལ་ཧོར་ཡུལ་དུ་བཞུད་ནས་ཚུར་བྱོན་པ་དང་མེ་ལུག་(༡༢༤༧)ལོའི་ཟླ་བ་དང་པོར་མཇལ། རྒྱལ་པོ་མཉེས་ཏེ་དེང་ཕན་ཆད་གྲལ་གྱི་མགོར་བླ་མ་བ་བཞུགས་ལ། སྨོན་ལམ་ཐོབ་ཅིག་ཅེས་ལུང་ཕེབས། དེ་ནས་ཧོར་གྱི་རྒྱལ་ཁམས་སུ་རབ་ཏུ་བྱུང་བའི་དབུ་འཕངས་དགུང་དུ་བསྟོད། སྐབས་ཤིག་ན་རྒྱལ་པོ་ལ་མཛེ་ནད་བྱུང་བས་ཆབ་གཏོར་འཇམ་དཔལ་མ་དང་འཕགས་པ་སེངྒེ་སྒྲའི་ཆོ་ག་མཛད་པས་རྒྱལ་པོ་ནད་ལས་ཐར་བས་ཤིན་ཏུ་དད་། ཐེག་ཆེན་སེམས་བསྐྱེད་སོགས་ཟབ་པ་དང་རྒྱ་ཆེ་བའི་ཆོས་དུ་མ་ཞུས། མཆོད་གནས་ཀྱི་ཕུད་དུ་བཀུར། སྐད་རིགས་མི་གཅིག་པའི་འགྲོ་བ་ཆོས་ལ་མི་དད་པ་རྣམས་ཆོས་ལམ་དུ་ཚུད་པར་གནང་།
དེ་ནས་བོད་དུ་འབྱོན་པ་བས་བྱང་ཕྱོགས་སུ་བཞུགས་ན་བོད་ཀྱི་བསྟན་སྲིད་ལ་ཕན་ཆེ་བར་གཟིགས་ནས་བོད་ཀྱི་གྲྭ་སློབ་རྣམས་ལ་གནང་སྦྱིན་མང་པོ་དང་ཆོས་ཀྱི་སྐྱེས་སུ《བྱང་ཆུབ་སེམས་དཔའི་ལམ་ལ་འཇུག་པའི་རིམ་པ་ཐུབ་པའི་དགོངས་པ་གསལ་བ》ཤེས་བྱ་བ་བསྐུར། ཚོགས་ཆོས་འདི་དབུས་གཙང་ཁམས་གསུམ་དུ་ངས་ཐམས་ཅད་ལ་བཤད་པ་ཡིན་པས་ཡི་གེ་འདི་ལྟོས་ལ་ཤོད། འདི་བཞིན་ཉམས་སུ་ལོང་ཞེས་བཀའ་བསྩལ། རྒྱ་བོད་ཧོར་གསུམ་དུ་ཆོས་སྲིད་ལུགས་གཉིས་ཀྱི་ལེགས་ཉེས་འབྱེད་པའི་བློ་གྲོས་ཀྱི་སྣང་བ་དམ་པ་བསྩལ། ཡུལ་དུས་ཀུན་ཏུ་དམ་པའི་བྱ་བ་ཁོ་ནར་བརྩོན།
མདོར་ན་སྐུ་ཚེ་ཧྲིལ་པོར་སངས་རྒྱས་ཀྱི་བསྟན་པ་དང་བོད་མི་རིགས་ཀྱི་ལ་རྒྱ་དང་ཕུགས་བསམ་ཁོ་ནར་ཐུགས་བརྩོན་མཛད་དེ་དུས་འདའ་བར་གནང་།
དགུང་ལོ་བདུན་ཅུར་ཕེབས་པ་ན། དབོན་འཕགས་པ་དགུང་ན་བཅུ་བདུན་ལས་སོན་མེད་ཀྱང་ཐུགས་རིག་གསལ་ཞིང་ལུགས་གཉིས་ཀྱི་བསླབ་བྱ་ཡང་ཡུན་རིང་ཙམ་ཐོབ་པར་བརྟེན་མ་འོངས་པར་ཆོས་སྲིད་ཀྱི་འགན་ཤུལ་འཛིན་བྱ་རྒྱུར་དགོངས་ནས་ཆོས་དུང་དཀར་པོ་དང་སྐུ་ཉིད་ཀྱི་ལྷུང་བཟེད་སོགས་དང་སློབ་མའི་ཚོགས་དུང་དཀར་པོ་དང་སྐུ་ཉིད་ཀྱི་ལྷུང་བཟེད་སོགས་དང་སློབ་མའི་ཚོགས་རྣམས་ཀྱང་གཏད་དེ། ད་ནས་བཟུང་བསྟན་འགྲོའི་དོན་རླབས་པོ་ཆེ་སྒྲུབས་ཤིག་ཅེས་བསྒོས། དེ་ནས་མི་རིང་བར་ལང་གྲུའུ་སྤྲུལ་པའི་སྡེ་ཞེས་བྱ་བར། བོད་རབ་བྱུང་བཞི་པའི་ལྕགས་ཕག(༡༢༥༡)ལོའི་ཟླ་བ་བཅུ་གཅིག་པའི་ཚེས་བཅུ་བཞི་ཉིན་སྐྱ་རེངས་ཤར་བ་ཙམ་ལ་རྡོ་རྗེ་དྲིལ་བུ་ཕྱག་གཉིས་ཀྱིས་ཐུགས་ཀར་བསྣོལ་ཐབས་སུ་འཛིན་ནས་ཡོངས་སུ་མྱ་ངན་ལས་འདའ་པའི་ཚུལ་བསྟན་ཏོ། །
བདག་ཉིད་ཆེན་པོ་འདི་ཡི་གདན་ས་ཆེ་བ་དཔལ་ལྡན་ས་སྐྱ། བྱང་ཕྱོགས་མིང་ཆུར་རྩེར་ཁབ། བར་པ་བསམ་ཡས། ཉ་སྟོད་རྐྱང་ཐུར། ཤང་སྲེགས་ཤིང་། ཆུང་བ་དབུས་གཙང་ཁམས་གསུམ་ན་ཤིག་ཏུ་མང་བར་བདག་གཉེར་མཛད་ནས་སྤྱིར་མདོ་སྔགས་ཁྱད་པར་རྣམ་འགྲེལ་སོགས་མཚན་ཉིད་ཀྱི་བཤད་སྲོལ་ཧ་ཅང་དར་རྒྱས་བྱུང་།
བསྟན་རྒྱུན་འཛིན་པའི་བུ་ཡང་ཐུགས་སྲས་འགྲོ་མགོན་ཆོས་རྒྱལ་འཕགས་པ། མཚན་ཉིད་ཀྱི་ཚོགས་དཔོན་འུ་ཡུག་པ་རིག་པའི་སེངྒེ། སྔགས་ཀྱི་ཚོགས་དཔོན་ཞང་བཙུན་མདོ་སྡེ་དཔལ། སྤྱི་དཔོན་ཏེ་ཉེ་གནས་སུ་དགེ་བཤེས་ཤཱཀྱ་བཟང་པོ་སོགས་རྒྱ་བོད་ཧོར་གསུམ་དུ་མཁས་དང་གྲུབ་པའི་སློབ་མ་མང་དུ་འཕེལ། བཀའ་འབུམ་ལྡེབ་རིང་མ་སྡེ་དགེའི་པར་མ་པོད་གསུམ་སྟེ་ཆོས་ཚན་བརྒྱ་དང་བདུན། ཤོག་གྲངས་དགུ་བརྒྱ་དང་དྲུག་བཞུགས་སོ། །

robotstxt: allowed

filter: keep


text:
ལུས་སེམས་སྲོག་གི་བགྲོ་གླེང་ཚོགས་ཐེངས་ལྔ་པ་ལེགས་གྲུབ།
འདི་ག་བོད་ཀྱི་སྨན་རྩིས་ཁང་དུ་ལོ་ལྟར་ལུས་སེམས་སྲོག་གི་བགྲོ་གླེང་ཚོགས་ཆེན་རེ་སྐོང་ཚོགས་བྱེད་མུས་ཡིན་ལ། འདི་ལོ་ནས་ལུས་སེམས་སྲོག་གི་བགྲོ་གླེང་ཚོགས་ཆེན་ཐེངས་གཉིས་རེ་ཚོགས་གཏན་ཁེལ་བ་བཞིན། བགྲོ་གླེང་ཚོགས་ཆེན་ཐེངས་ལྔ་པ་དེ་བཞིན་ཕྱི་ཟླ་ ༡༠ ཚེས་ ༤ ནས་ ༦ བར་བོད་ཀྱི་སྨན་རྩིས་མཐོ་སློབ་ཚོགས་ཁང་དུ་ཚོགས་ཡོད་ཅིང། དེ་ཡང་ཉིན་དང་པོའི་མཛད་སྒོའི་སྐུ་མགྲོན་གཙོ་བོར་བོད་མིའི་སྒྲིག་འཛུགས་ཀྱི་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་གིས་གཙོས་སྐུ་མགྲོན་དང་གསར་འགོད་པ། གསུང་བཤད་གནང་མཁན་དང་ཚོགས་བཅར་བ་བཅས་མི་གྲངས་སུམ་བརྒྱ་ཙམ་འཛོམས་ཡོད། སྐུ་མགྲོན་གཙོ་བོ་མཆོག་གིས་རྒྱལ་སྤྱིའི་ནང་གི་སེམས་ནད་གྱི་གནས་བབ་དང་། ལྷག་པར་བཙན་བྱོལ་ནང་གི་སེམས་ནད་གྱི་གནས་བབ་སོགས་ལས་བརྩམས་ཏེ་འབྱུང་འགྱུར་དཀའ་ངལ་དེའི་ཐད་གདོང་ལེན་བྱ་གལ་ཆེ་བ་སོགས་ཀྱི་ལམ་སྟོན་གནང་ཡོད། མཛད་སྒོའི་སྟེང་སྨན་རྩིས་ཁང་ནས་དཔར་བསྐྲུན་ཞུས་པའི་དེབ་ཁག་བཞི་དབུ་འབྱེད་གནང་ཡོད། དེ་ཡང་སྨན་རམས་པ་ཚུལ་ཁྲིམས་སྐལ་བཟང་གིས་རྩོམ་སྒྲིག་བྱས་པའི་བོད་ཀྱི་གསོ་བ་རིག་པ་ལས་འཇམ་དཔྱད་དམར་ཁྲིད་ལག་ལེན་མྱོང་བསྡུས་ཞེས་པ་དང་། དེ་བཞིན་ལུས་སེམས་སྲོག་བགྲོ་གླེང་ཚོགས་ཆེན་ཐེངས་གཉིས་པའི་གསུང་བཤད་ཕྱོགས་སྒྲིག ནད་རིགས་སྔོན་འགོག་དེབ་ཕྲེང་ཁག་བདུན། སྨན་རྩིས་ཁང་ལོ་བརྒྱ་འཁོར་བའི་དུས་དྲན་སྙན་ཐོ། དེབ་གཉིས་པ་བཅས་ཡིན།
ད་ལན་བགྲོ་གླེང་འདིར་ནང་པའི་སེམས་ཁམས་ཚན་རིག་དང། བོད་ཀྱི་གསོ་བ་རིག་པ། སྐར་རྩིས་རིག་པ། དེ་བཞིན་ནུབ་ཕྱོགས་སེམས་ཁམས་ཚན་རིག་བཅས་ཀྱི་གསུང་བཤད་པ་གཉིས་རེ་གདན་ཞུས་ཀྱིས་སེམས་ནད་སྔོན་འགོག་ཅེས་པ་བརྗོད་གཞིར་བཟུང་ནས་བགྲོ་གླེང་དང་དྲི་བ་དྲིས་ལན་ལྷུག་པོ་བྱུང་ཡོོད། བགྲོ་གླེང་ནང་ཆ་ཤས་ལེན་ཁོངས་ཕྱི་རྒྱལ་སོགས་ཡུལ་ལུང་འདྲ་མིན་ནས་ཕེབས་པའི་ཚོགས་བཅར་བ་བཞི་བཅུ་ལྷག་དང། སྨན་རྩིས་པ་སུམ་ཅུ་ཙམ། དེ་བཞིན་དུ་སྨན་རྩིས་སློབ་མ་དང་བོད་ཁྱིམ་ས་ལེ་ཁུལ་ཚན་རིག་སློབ་ཕྲུག་བཅས་ཚོགས་བཅར་བ་༢༥༠ ལྷག་འཛོམས་ཡོད་ཅིང་བགྲོ་གླེང་གང་ལེགས་བྱུང་ཡོད།
དེ་ནས་མཇུག་སྡོམ་མཛད་སྒོའི་སྐུ་མགྲོན་གཙོ་བོ་རྣམ་གྲྭ་མཁན་པོ་༸སྐྱབས་རྗེ་ཁྲོམ་ཐོག་རིན་པོ་ཆེ་མཆོག་ཆིབས་བསྒྱུར་བཀའ་དྲིན་ཆེ་བསྐྱངས་ཀྱིས་བཀའ་སློབ་ལམ་སྟོན་ཟབ་རྒྱས་གནང་བ་དང། ཚོགས་བཅར་བ་ཡོངས་ཀྱི་སྐུ་ཚབ་གསུམ་གྱིས་ཐེངས་འདིའི་བགྲོ་གླེང་ནང་མཉམ་ཞུགས་བྱས་པའི་དགེ་ཕན་བྱུང་སྐོར་གྱི་མྱོང་ཚོར་བཤད་པ་མ་ཟད། སྨན་རྩིས་ཁང་གི་འགན་འཛིན་མཆོག་གིས་ཀྱང་བགྲོ་གླེང་གི་ཚད་གཞི་ཇེ་ལེགས་སུ་འགྲོ་བཞིན་པའི་གསུང་བཤད་གནང་བ་སོགས་ཀྱི་གནས་ཚུལ་མདོ་ཙམ་མོ།།
མཐའ་མའི་འདོན་ཐེངས་།: 30.10.2017 ཉིན། 10:16 AM<< སྔ་མ།


text:
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“ཀྲུང་གོའི་ཕུགས་འདུན་མངོན་འགྱུར་དང་མི་དམངས་ཡོངས་ལ་དེ་བས་བདེ་སྐྱིད་ལྡན་པའི་འཚོ་བ་གཏོད་པའི་ལས་འགན་ལྕི་ལ་ལམ་ཐག་རིང་བས་ང་ཚོ་མི་རེ་ངོ་རེས་མུ་མཐུད་དཀའ་སྤྱད་ངལ་རྩོལ་དང་འབད་འཐབ་ཧུར་ཐག་བྱེད་དགོས”ཞེས་ནན་བཤད་གནང་ཡོད།
“ཏང་གི་བཀའ་དྲིན་ལ་སྣང་ཆེན་གྱིས་སྲོག་ཤིང་ལ་དགའ་ཞེན་དང་། མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན། ལེགས་སྐྱེལ་འབུལ་རྒྱུར་སྣང་ཆེན་གྱིས་ཁྱིམ་གཞིས་ལ་དགའ་ཞེན། ཤེས་དཔལ་ལ་སྣང་ཆེན་གྱིས་འཚོ་བར་དགའ་ཞེན”བཅས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པར་བསུ་བ་ཞུ་བའི་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་ནི་ལྗོངས་ཏང་ཨུད་དང་སྲིད་གཞུང་གིས་ཕུགས་ལ་དམིགས་པ་དང་སློབ་གསོ་གཏིང་ཟབ་ཏུ་གཏོང་བའི་ལག་ལེན་གལ་ཆེན་ཞིག་ཡིན།
“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སྤེལ་བར་མི་རིགས་ཁག་གི་མང་ཚོགས་ལ་འགག་སྒྲོལ་དཀའ་སེལ་དང་འབད་འབུངས་ཡར་བརྩོན་བྱེད་པ་དང་། ལས་ལ་བརྩོན་པའི་ལག་གཉིས་ལ་བརྟེན་ནས་མཛེས་སྡུག་ལྡན་པའི་འཚོ་བ་གཏོད་པ། མཛེས་སྡུག་ལྡན་པའི་ཁྱིམ་གཞིས་འཛུགས་སྐྲུན་བྱེད་པ། ནམ་ཡང“ཏང་གི་བཀའ་དྲིན་ལ་སྣང་ཆེན་གྱིས་སྲོག་ཤིང་ལ་དགའ་ཞེན་དང་། མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན། ལེགས་སྐྱེལ་འབུལ་རྒྱུར་སྣང་ཆེན་གྱིས་ཁྱིམ་གཞིས་ལ་དགའ་ཞེན། ཤེས་དཔལ་ལ་སྣང་ཆེན་གྱིས་འཚོ་བར་དགའ་ཞེན”བཅས་བྱེད་པའི་སྤྱི་དམངས་ཡག་པོ་དང་། སློབ་མ་ཡག་པོ། གྲྭ་བཙུན་ཡག་པོ་བཅས་བྱ་རྒྱུའི་སློབ་གསོ་ཁྲིད་སྟོན་བྱས་ཏེ་ཏང་གི་བཀའ་དྲིན་དྲན་པ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲངས་བ་བཅས་ཀྱི་མི་རིགས་ཁག་གི་མི་དམངས་ཀྱི་འགྱུར་མེད་ཀྱི་དད་སེམས་དང་ཆོད་སེམས་ཆེན་པོ་བརྟན་དུ་གཏོང་དགོས།
“སྣང་ཆེན་བཞི་དང་དགའ་ཞེན་བཞིའི”བྱེད་སྒོར་སྐུལ་འདེད་བརྟན་པོ་བཏང་བ།
ལྗོངས་ཏང་ཨུད་དྲིལ་བསྒྲགས་པུའི་པུའུ་ལས་ཁུངས་ཏང་ཨུད་ཀྱི་ཆེད་བསྐོས་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི“སྣང་ཆེན་བཞི་དང་དགའ་ཞེན་བཞིའི”བྱེད་སྒོའི་གཞུང་དོན་ཁང་གི་དྲུང་ཡིག་ཚོགས་ཆུང་གི་ཙུའུ་ཀྲང་གཞོན་པ་ཧྲེ་ཆི་ཧྥུང་གིས“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་ཡག་པོ་སྤེལ་བ་དང་ལྷག་པར་དུ“མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན”བྱེད་པའི་དུས་མཚམས་འདིའི་བྱེད་སྒོ་ཡག་པོ་སྤེལ་རྒྱུར་དོན་སྙིང་ཧ་ཅང་ཆེན་པོ་ལྡན་ཡོད། མི་རིགས་མཐུན་སྒྲིལ་ནི་མི་རིགས་ཁག་གི་མི་དམངས་ཀྱི་སྲོག་རྩ་དང་བདེ་སྐྱིད་ཡིན་པ་དང་ལས་དོན་མཐའ་དག་ཡག་པོ་སྒྲུབ་པའི་རྩ་བའི་སྔོན་འགྲོ་དང་འགན་ལེན་ཡིན། མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུ་དེ་རྒྱལ་ཁབ་ཀྱི་བདེ་འཇགས་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པ་བྱེད་པའི་བརྗིད་ཆེའི་དམིགས་ཚད་མངོན་འགྱུར་ཡོང་བ་བྱ་རྒྱུ་དང་འབྲེལ་བ་ཡོད་པ་དང་། བོད་ཀྱི་མི་རིགས་ཁག་གི་མི་དམངས་ཀྱི་རྩ་བའི་ཁེ་ཕན་དང་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་དང་འབྲེལ་བ་ཡོད། མིག་སྔར་ང་ཚོས་མི་རིགས་མཐུན་སྒྲིལ་ལ་གཅེས་འཛིན་ཡག་པོ་དང་མི་རིགས་མཐུན་སྒྲིལ་གྱི་རྣམ་པ་བཟང་པོར་སྲུང་སྐྱོང་བྱེད་དགོས།
“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་དུས་མཚམས་ཁག་ནི་གཅིག་ལ་གཅིག་འབྲེལ་གྱི་གཅིག་གྱུར་སྤྱི་ཁོག་ཅིག་ཡིན་པ་དང་། དུས་མཚམས་ཁག་ལ་རང་སོ་སོའི་གཙོ་གནད་ཡོད་ཅིང་། དུས་མཚམས་གཉིས་པའི“མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན་བྱེད་པའི”ཁྲོད་སྔར་བཞིན་དུས་མཚམས་དང་པོའི“ཏང་གི་བཀའ་དྲིན་ལ་སྣང་ཆེན་གྱིས་སྲོག་ཤིང་ལ་དགའ་ཞེན”བྱེད་པའི་ནང་དོན་མངོན་པ་དང་། དུས་མཚམས་དང་པོའི་ཉམས་མྱོང་ཕྱོགས་སྡོམ་བྱས་ཏེ་རྒྱུན་གཏན་སྒྲོག་འགྲེལ་ཡག་པོ་བྱེད་དགོས་པ་དང་ཆབས་ཅིག་ཐབས་མང་མཉམ་དུ་ཡག་པོ་སྤྱོད་དགོས་པའི་ངོས་འཛིན་བྱེད་ཀྱི་ཡོད།
“སྣང་ཆེན་བཞི་དང་དགའ་ཞེན་བཞིའི”བྱེད་སྒོར་དམ་འཛིན་ཏན་ཏིག་དང་ཕན་འབྲས་ཐོན་པར་བྱས་པ།
མངའ་རིས་ས་ཁུལ་གྱིས་ལས་བྱེད་པ་དང་ཞིང་འབྲོག་པའི་སྒྲོག་འགྲེལ་རྐང་འཛིན་པ་ཁག་གཅིག་གསོ་སྐྱོང་བྱས་ཏེ་ཁྱིམ་ཚང་སྒོ་ར་དང་། ཞིང་ནང་མུ་ཁ། འབྲོག་ར་སྦྲ་གུར་སོགས་སུ་བསྐྱོད་དེ་ཚང་མ་དང་ཅི་འཕྲོས་མོལ་འཕྲོས་བྱས་པ་དང་། གོ་བདེ་ཤེས་སླའི་སྐད་ཆས་ཉེ་འགྲམ་གྱི་དཔེ་མཚོན་དྲངས་ཏེ“མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན”ཐོག་མཐའ་བར་གསུམ་དུ་ཁྱབ་པར་བྱས་ཡོད། ཁོང་ཚོས་བྱ་ཐབས་ཆུང་ཙག་ནས“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་དོན་ཐོག་ཏུ་འཁྱོལ་བར་བྱས་པ་དང་། རྒྱ་ཆེའི་ཞིང་འབྲོག་མང་ཚོགས་དང་། དགོན་སྡེའི་གྲྭ་བཙུན། གཞོན་ནུ་ལོ་ཆུང་སློབ་མ་སོགས་ལ་མཐའ་གཅིག་ཏུ་སྲོག་ཤིང་ལ་གོང་བཀུར་དང་། སྲོག་ཤིང་ལ་ཡིད་ཆེས། སྲོག་ཤིང་ལ་ལྷག་བསམ་རྣམ་དག སྲོག་ཤིང་ལ་སྲུང་སྐྱོང་བཅས་བྱེད་པ་དང་ནམ་ཡང“སྣང་ཆེན་བཞི་དང་དགའ་ཞེན་བཞིའི”སྤྱི་དམངས་ཡག་པོ་ཞིག་བྱེད་པའི་སློབ་གསོ་ཁྲིད་སྟོན་ཧུར་ཐག་བྱས་པ་རེད།
“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་དུས་མཚམས་གཉིས་པའི“མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན”གྱི་འགོ་འཛུགས་ས་མཐོ་བ་དང་། ཚད་གཞི་མཐོ་པོས་སྤེལ་བ། སྤུས་ཚད་མཐོ་པོས་སྐུལ་སྤེལ་གཏོང་བ་བཅས་བྱ་ཆེད། ནག་ཆུ་ས་ཁུལ་གྱིས་ལས་ཀའི་དོན་དངོས་གཞིར་བཟུང་འགོ་ཁྲིད་གཙོ་བོས་འཐབ་ས་དང་པོར་བསྐྱོད་པ་དང་མདུན་ཕྱོགས་སུ་བཀོད་འདོམས་བྱས་ཏེ་རང་ངོ་མས་འགོ་འཁྲིད་པ་དང་། སྐད་ཆ་འདྲི་བ། བཀོད་སྒྲིག་བྱེད་པ། སྐུལ་འདེད་གཏོང་བ་བཅས་བྱས་ནས་བྱེད་པོའི་འགན་འཁྲི་ལག་ལེན་ཡག་པོ་བསྟར་བ་རེད།
ནག་ཆུ་ས་ཨུད་ཀྱི་ཧྲུའུ་ཅི་གཞོན་པ་སྲིད་འཛིན་ཀུང་ཧྲུའུ་ཡི་ཀྲོན་ཡོན་ཨའོ་ལིའུ་ཆོན་གྱིས་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་འགན་འཁྲི་འཁུར་སེམས་དང་ལས་འགན་སྒྲུབ་སེམས་སྔར་བས་ཆེ་རུ་བཏང་ནས་གྲ་སྒྲིག་ཏན་ཏིག་དང་བྱ་ཐབས་ཞིབ་ཕྲ་བཟོས་ཏེ་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་འཆར་གཞི་དང་གོ་རིམ་ལྡན་པའི་ངང་སྐུལ་སྤེལ་བདེ་བླག་གཏོང་དགོས་པ་དང་། འགན་འཁྲི་ཁ་གསལ་དང་དོན་འཁྱོལ་ལ་དམ་འཛིན་བྱས་ཏེ་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོར་དངོས་ཕན་ཐོབ་པར་བྱེད་དགོས་པ། གཅིག་གྱུར་འཆར་འགོད་དང་ཕྱོགས་ཡོངས་ལ་ལྟ་རྟོག་དང་མཐུན་སྦྱོར་སྐུལ་འདེད་བཏང་སྟེ“གཞོགས་གཉིས་ཀར་དམ་འཛིན་དང་། གཉིས་ཀ་འཐུས་ཤོར་མི་ཡོང་བ། གཉིས་ཀར་སྐུལ་འདེད་གཏོང་བ”བཅས་བྱེད་དགོས་ཞེས་བཤད།
ལྷ་ས་གྲོང་ཁྱེར་ཁྲེང་ཀོན་ཆུས་ཀྱིས་ལྷ་ས་གྲོང་ཨུད་ཏང་གི་སློབ་གྲྭའི་འཆད་ཁྲིད་དགེ་རྒན་སྐལ་བཟང་ཚེ་རིང་གདན་དྲངས་ནས་ཤང(ཁྲོམ་གཞུང)ཁག་དང་། དགོན་སྡེ་དོ་དམ་ཨུ་ལྷན་ཁག སློབ་གྲྭ་འབྲིང་ཆུང་ཁག གྲོང་ཚོ(སྡེ་ཁུལ)ཁག་བཅས་ཀྱི་སྒྲོག་འགྲེལ་པར་གསོ་སྦྱོང་བྱེད་དུ་བཅུག་པ་རེད། སྐལ་བཟང་ཚེ་རིང་གིས“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་སྐྲུན་དགོས་པའི”ནང་དོན་ཟབ་མོ་དྲིལ་བསྒྲགས་གཏིང་ཟབ་བྱས་པ་དང་། ཏང་གི་ལོ་རྒྱུས་དང་། རྒྱལ་ཁབ་ཀྱི་ལོ་རྒྱུས། བོད་ས་གནས་དང་མེས་རྒྱལ་གྱི་འབྲེལ་བའི་ལོ་རྒྱུས། སྤྱི་ཚོགས་རིང་ལུགས་འཕེལ་རྒྱས་ཀྱི་ལོ་རྒྱུས། སྒྱུར་བཅོས་སྒོ་འབྱེད་ཀྱི་ལོ་རྒྱུས་སོགས་ཀྱི་སློབ་གསོ་བཏང་ནས་རྒྱལ་གཅེས་རིང་ལུགས་དང་མི་རིགས་མཐུན་སྒྲིལ་དྲིལ་བསྒྲགས་སློབ་གསོར་སྐུལ་འདེད་ནུས་ལྡན་བཏང་བ་དང་། མི་རིགས་ཁག་ཕན་ཚུན་ཤེས་རྟོགས་དང་། ཕན་ཚུན་རོགས་རེས། ཕན་ཚུན་ཡིད་སྨོན། ཕན་ཚུན་སློབ་སྦྱོང་བཅས་ལ་སྐུལ་འདེད་བཏང་བ། “ཁ་འབྲལ་ཐབས་མེད་པ་གསུམ”གྱི་བསམ་བློ་བརྟན་པོ་བཅངས་ཏེ“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་དགོངས་དོན་གྱི་ནང་དོན་མི་ཀུན་གྱིས་རྟོགས་པར་བྱས་ཡོད།
“སྣང་ཆེན་བཞི་དང་དགའ་ཞེན་བཞིའི”བྱེད་སྒོ་གཏིང་ཟབ་སྤེལ་བ།
“དེ་སྔོན་གྱི་ཚགས་པར་དང་ཡིག་ཆ་བཀླགས་ནས་དྲིལ་བསྒྲགས་བྱེད་པའི་བྱེད་སྟངས་ནི་ཕྱི་ཚུལ་གྱི་རྣམ་པ་ཙམ་ཡིན་པས་མང་ཚོགས་ཀྱིས་དྲིལ་བསྒྲགས་ཀྱི་ནང་དོན་མི་ཤེས་ལ་བློ་ལ་དེ་བས་ཀྱང་ངེས་མི་ཐུབ། ད་ཆ‘རིག་རྩལ་སྒྲོག་འགྲེལ་པའི’སྐད་ཆ་ཁུ་བསྡུ་དང་། ནང་དོན་དཔེ་གསར། གཙོ་གནད་མངོན་གསལ་དོད་པོས་མང་ཚོགས་ལ་རིག་རྩལ་འཁྲབ་སྟོན་བྱེད་པ་མ་ཟད། ནང་དོན་ཡང་མི་སེམས་སུ་ཟུག་པས‘སྣང་ཆེན་བཞི་དང་དགའ་ཞེན་བཞིའི’སྒྲོག་འགྲེལ་ལས་དོན་ལ་ཕན་འབྲས་བཟང་པོ་ཐོབ་ཡོད”ཅེས་ལྷོ་ཁ་གྲོང་ཁྱེར་ཆུ་གསུམ་རྫོང་ཤག་ལྷོ་གྲོང་ཚོའི་གྲོང་སྡོད་ལས་དོན་རུ་ཁག་གི་རུ་དཔོན་དཀར་སྒྲོལ་གྱིས་བཤད།
ཆབ་མདོ་གྲོང་ཁྱེར་གྱིས་སྣ་མང་ཕུན་སུམ་ཚོགས་པའི་བྱེད་སྒོའི་གཞི་རྟེན་རྒྱུན་ཆད་མེད་པར་བཙལ་འཚོལ་བྱས་པ་དང་མང་ཚོགས་ཀྱི་སྣེ་ཁྲིད་ནས“མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན”བྱས་ནས་གཞི་རིམ་ཞིང་འབྲོག་མང་ཚོགས་ཀྱི“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོར་རེས་སྐོར་གསར་པའི་ཚ་རླབས་འཕྱུར་ཡོད། གྲོང་སྡོད་ལས་དོན་རུ་ཁག་ཁག་གིས་སྒྲོག་འགྲེལ་བྱེད་སྟངས་འཚོལ་ཞིབ་ཧུར་ཐག་བྱས་ཏེ་གཅིག་སྡུད་སྒྲོག་འགྲེལ་དང་དུད་ཚང་དུ་བསྐྱོད་ནས་སྒྲོག་འགྲེལ་བྱེད་པ་ཟུང་འབྲེལ་དང་གྲོང་སྡོད་ལས་དོན་རུ་མིས་སྒྲོག་འགྲེལ་དང་ཞིང་འབྲོག་མང་ཚོགས་ཀྱི་ཏང་ཡོན་འཐུས་མིས་སྒྲོག་འགྲེལ་བྱེད་པ་ཟུང་འབྲེལ་བྱེད་པའི་རྣམ་པ་སྤྱད་དེ་སྒྲོག་འགྲེལ་ལས་དོན་སྤེལ་ཡོད། གྲོང་ཚོའི་དངོས་ཡོད་གནས་ཚུལ་དང་མང་ཚོགས་ཉེ་འགྲམ་གྱི་དཔེ་མཚོན་སྤྱད་དེ་ཏང་གི་རིགས་པའི་གཞུང་ལུགས་སྲིད་ཇུས་དང་བྱེད་སྒོའི་བརྗོད་དོན་གཙོ་བོའི་ནང་དོན་གོ་བདེ་ཤེས་སླའི་སྐད་ཆས་མང་ཚོགས་ལ་སྒྲོག་འགྲེལ་བྱས་ནས་མང་ཚོགས་ཀྱིས་སྟབས་བདེ་པོའི་སྒོ་ནས་དང་ལེན་དང་ཤེས་རྟོགས་ཐུབ་པར་བྱས་པ་དང་ཆབས་ཅིག་ཞིང་འབྲོག་མང་ཚོགས་དང་། དགོན་སྡེའི་གྲྭ་བཙུན། གཞོན་ནུ་ལོ་ཆུང་སློབ་མ་བཅས་ཀྱི་ཏང་གཅེས་རྒྱལ་གཅེས་ཀྱི་བརྩེ་སེམས་འཕེལ་བར་བྱས་ཡོད།
ཉིང་ཁྲི་གྲོང་ཁྱེར་ཀོང་ཏུང་ཚོད་ལྟའི་སློབ་གྲྭའི་ཏང་ཀྲི་པུའི་ཧྲུའུ་ཅི་སྦྱིན་བཟང་གིས“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སྤེལ་ཚུན་ལས་དོན་ཁག་ཏན་ཏན་ཏིག་ཏིག་ངང་དོན་འཁྱོལ་བྱས་པ་དང་། སློབ་མ་ཚོར་རང་རེའི་རྒྱལ་ཁབ་ནི་གཅིག་གྱུར་དང་མི་རིགས་མང་བའི་རྒྱལ་ཁབ་ཅིག་ཡིན་པ་དང་། བོད་གནའ་སྔ་མོ་ནས་བཟུང་མེས་རྒྱལ་གྱི་ཁ་བྲལ་ཐབས་མེད་པའི་ཆ་ཤས་ཤིག་ཡིན་པ། ཏང་གི་མི་རིགས་ཆོས་ལུགས་སྲིད་ཇུས་དང་དེ་བཞིན་བཅའ་ཁྲིམས་ཁྲིམས་སྲོལ། ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་ཁ་ཕྲལ་རིང་ལུགས་ཀྱི་ལོག་སྤྱོད་ངོ་བོ་བཅས་གསལ་པོ་བཤད་དེ་སློབ་མ་ཚང་མས་ཏཱ་ལའི་རུ་ཚོགས་ནི་མི་རིགས་མཐུན་སྒྲིལ་ལ་གཏོར་བཤིག་གཏོང་མཁན་དང་མེས་རྒྱལ་ཁ་ཕྲལ་གཏོང་མཁན་གྱི་དགྲ་བོ་ཆེ་ཤོས་ཡིན་པས་ཏཱ་ལའི་རུ་ཚོགས་དང་དབྱེ་མཚམས་གསལ་པོ་ཕྱེ་ནས་མི་རིགས་མཐུན་སྒྲིལ་སྲུང་སྐྱོང་དང་། མེས་རྒྱལ་གཅིག་གྱུར་སྲུང་སྐྱོང་། ཁ་ཕྲལ་ལ་ངོ་རྒོལ་བྱེད་པ་བཅས་ཀྱི་སྤྱོད་བཟང་ལྡན་པའི་གཞོན་ནུ་ཞིག་བྱེད་དགོས་པ་གསལ་པོ་རྟོགས་པར་བྱས་ཡོད།


text: ལྷ་ས་གྲོང་ཁྱེར་མཐའ་འཁོར་གྱི་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་ལྷ་ཀླུ་འདམ་ར་ནི་རྒྱ་མཚོའི་ངོས་ལས་མཐོ་ཚད་སྨི་3600ཡོད་ལ། རྒྱ་ཁྱོན་བསྡོམས་འབོར་ལ་སྨི་གྲུ་བཞི་མ་13ཡོད་ཅིང་། དེར་ཆུ་ཁུངས་དང་དབྱངས་རླུང་། དབྱང་གཉིས་ཐན་རྫས་སོགས་སྙོམས་སྒྲིག་བྱེད་པའི་ནུས་པ་ལྡན་ལ། དེར"ལྷ་སའི་གློ་བ་"ཞེས་འབོད་ཀྱི་ཡོད་པ་རེད། སྲུང་སྐྱོང་ཁུལ་དུ་དུས་རྒྱུན་འཚོ་སྡོད་བྱེད་པའི་བྱ་རིགས་སྣ་ཁ་20ལྷག་ཙམ་དང་། ཁྱོན་བསྡོམས་བྱ་རིགས་5000ཙམ་ཡོད་ལ། དགུན་ཁ་སླེབས་པ་ནས་བཟུང་། འདི་གར་དུས་བྱ་ཇེ་མང་དུ་སོང་ཡོད་དེ། ཁྲུང་ཁྲུང་མགོ་ཁྲ་དང་ངུར་པ། ངང་པ་སོགས་དུས་བྱ་རིགས་བཅུ་གྲངས་འབྱོར་ཡོད་པ་རེད།


text:
མཁས་དབང་མཁྱེན་རབ་ནོར་བུ།
- བྱམས་པ་འཕྲིན་ལས།
སྨན་རྩིས་བསྟན་པའི་གཙུག་རྒྱན་མཁས་དབང་མཁྱེན་རབ་ནོར་བུ་ཞེས་པའི་རིགས་རུས་ཆོ་འབྲང་ནི། ཡབ་ལྷོ་ཁ་རྩེད་ཐང་གི་རྩིས་རིག་སྨྲ་བ་ཀྲང་མགོ་ལེབ་བམ་རྩིས་པ་རྔ་བོ་ཆེར་གྲགས་པ་དང་། ཡུམ་བུད་མེད་ཀྱི་ཡོན་ཏན་ཐམས་ཅད་དང་ལྡན་པ་དབྱངས་ཅན་མཚན་ཅན་གྱི་སྲས་སུ་རབ་བྱུང་བཅོ་ལྔ་པའི་ཆུ་ལུག་(སྤྱི་ལོ་1883)ལོར་ལྷོ་ཁ་རྩེད་ཐང་བྱ་ས་ལྷ་ཁང་གིེ་ཉེ་འདབས་ཁུལ་དུ་སྐུ་འཁྲུངས།
བཙས་རྗེས་ཡབ་ཀྱིས་སྐྱེས་སྐར་བརྟག་པའི་རྩིས་འབྲས་ལ་སྐྱེ་རྟགས་སྐར་མ་སྤྱི་བོར་སོང་བས་མཚན་མ་བཟང་པོར་ངོས་འཛིན་གྱིས་བྱིས་པའི་དུས་ནས་ཕལ་པ་རང་ག་བ་ཞིག་མ་ཡིན་པར་དགོངས་ཏེ་བརྩེ་བ་ཆེན་པོས་བསྐྱེད་བསྲིངས་མཛད། སྐུ་ན་སོན་སྐབས་ལྷོ་ཁ་རྩེད་ཐང་ལྔ་མཆོད་གྲྭ་ཚང་དུ་ཆོས་ཞུགས་སློབ་གཉེར་གནང་དུས་གང་གི་མཁྱེན་དཔྱོད་ཕུན་སུམ་ཚོགས་པ་དང་། བྱམས་སེམས་སྙིང་རྗེའི་ཐུགས་གཤིས་ལྡན་པ་སོགས་དམ་པའི་རང་རྟགས་འགོག་མེད་དུ་གསལ་བ་ནི། ཇི་སྐད་དུ། གཞོན་ནུར་ཐོ་ཅོའི་སྤྱོད་པ་རྣམས་སྤངས་ཏེ། །དམན་ལ་བྱམས་དང་ཡིད་གཞུངས་སྙིང་རྗེས་བརླན། །དུལ་ལ་བཟོད་དང་བརྩོན་འགྲུས་སྙིང་སྟོབས་ཅན། འདི་ཡང་རྒྱལ་སྲས་རྣམས་ཀྱི་ཁྱད་པར་ཆོས། །ཞེས་གསུངས་པ་ལྟར་དང་། དེ་ནས་རིང་པོར་མ་ཐོགས་པར་སྔོན་སྦྱངས་ལས་སྨོན་བཟང་པོའི་མཐུ་ལས་མཁྱེན་རབ་ནོར་བུ་མཆོག་ལྕགས་རི་རིག་བྱེད་འགྲོ་ཕན་གླིང་དུ་གསོ་རིག་གསན་སྦྱོང་གནང་རྒྱུར་གྲྭ་གཞོན་མང་པོའི་དབུས་ནས་བདམ་གསེས་བྱས་པའི་ཁོངས་སུ་ཚུད་དེ་ལྷ་སར་ཕེབས། ཐོག་མར་ལྩགས་རིའི་སྨན་པ་སེ་ར་སྨན་སྦྱིན་པ་ངག་དབང་ཆོས་ལྡན་ཞེས་པའི་ཞབས་ལ་གཏུགས་ནས་སྨན་གཞུང་གསན་སྦྱོང་གི་དབུ་ཚུགས།
དེ་ཡང་ལུགས་ཀྱི་བསྟན་བཅོས་ཤེས་རབ་སྡོང་བུ་ལས། བདེ་བ་འདོད་ན་རིག་པ་དོར། །རིག་པ་འདོད་ན་བདེ་བ་དོར། །བདེ་ལྡན་རིག་པ་ག་ལ་འགྲུབ། །རིག་པ་དོན་གཉེར་ག་ལ་བདེ། །ཞེས་པ་ལྟར་དམ་པ་དེས་རིག་པ་དོན་གཉེར་ཆེད་དུ་ཉིན་མཚན་བལྟོས་མེད་ཀྱིས་བརྩོན་འགྲུས་དྲག་པོ་གནང་ཞིང་། ན་བཟའ་གསོལ་ཆས་སོགས་ལ་དང་དོད་མི་མཛད་པར་གྲྭ་རྐྱང་བྱ་བཏང་བའི་བརྟུལ་ཞུགས་བཟུང་དུས་ན་བཟའ་སྐུ་གཟན་ཧྲུལ་པོ་མདུད་པ་མང་པོ་བརྒྱབ་པ་ཞིག་ལས་བཞེས་རྒྱུ་མེད་པས་ལྕགས་པོ་རི་པ་ཚོས་བརྒྱ་མདུད་པ་ཞེས་མིང་འདོགས་བཏགས་པར་གྲགས། དེ་ལྟར་དཀའ་ཐུབ་ཆེན་པོས་འབད་བརྩོན་གནང་བར་བརྟེན་སྨན་གཞུང་ཐུགས་འཛིན་དང་། ཚོགས་འདོན་ཆོས་སྤྱོད་སོགས་དུས་ཚོད་ཐུང་ངུའི་ནང་རྒྱུགས་སྤྲོད་བདེ་བླག་ངང་གནང་ཐུབ་པ་བྱུང་།
རབ་ཚེས་མེ་བྱ་(སྤྱི་ལོ་1897)ལོར་རྒྱལ་དབང་སྐུ་ཕྲེང་བཅུ་གསུམ་པ་ཆེན་པོས་བོད་ཀྱི་གསོ་རིག་མི་ཉམས་གོང་འཕེལ་ཡོང་ཕྱིར་བཀྲས་ཁང་དངོས་གཞི་བ་བྱམས་པ་ཐུབ་དབང་དང་། སྟོད་ཤེལ་དཀར་ཆོས་སྡེའི་བྱ་སྦུག་དམ་ཆོས་དཔལ་ལྡན་རྣམ་གཉིས་ལ་སྐུའི་བླ་སྨན་བསྐོ་བཞག་དང་འབྲེལ་བརྒྱུད་འཛིན་དགེ་ཕྲུག་འཁྲིད་དེ་འཆད་ཉན་དར་སྤེལ་གཏོང་དགོས་པའི་བཀའ་བསྒྱུར་ཕེབས་པ་ལྟར་ལྕགས་རི་གྲྭ་ཚང་ནས་ཐེངས་གཉིས་པའི་གྲས་སུ་རྩེད་ཐང་ལྔ་མཆོད་པ་མཁྱེན་རབ་ནོར་བུ་དང་། བསྟན་པ་ཡར་འཕེལ། དབུས་སྟོད་བྲག་དབར་དགོན་གྱི་སྨན་པ་ཚུལ་ཁྲིམས་སྙན་གྲགས་གསུམ་འདེམས་སྒྲུག་བྱུང་བར་བརྟེན་བཀྲས་ཁང་སྤྱི་ཁྱབ་མཁན་པོའི་དྲུང་དུ་དཔལ་ལྡན་རྒྱུད་བཞི་དང་། གཞུང་འགྲེལ་བེེ་སྔོན་ལ་སོགས་པ་སྨན་གཞུང་མང་པོའི་འཁྲིད་ལུང་མན་ངག་ལག་ལེན་དང་བཅས་པར་སྦྱང་བརྩོན་དང་། ད་དུང་ལྔ་རིག་དབང་པོ་འཚོ་བྱེད་རྡོ་རྗེ་རྒྱལ་མཚན། འབྲས་ལྗོངས་བླ་མ་ཨུ་རྒྱན་བསྟན་འཛིན་རྒྱ་མཚོ། ཁུ་ནུ་བླ་མ་བསྟན་འཛིན་རྒྱལ་མཚན། ཙཱ་རི་ཅི་ཅར་གདུང་འཛིན་སོགས་ལས་སྨན་རྩིས་དང་། སྒྲ་སྙན་ངག་སུམ་རྟགས་སོགས་གསན་བཞེས་གནང་། བརྡ་སྤྲོད་ཀུན་བཤད་ཀྱི་མཚན་ལ་དབྱངས་ཅན་དགྱེས་པའི་ལང་ཚོ་ཞེས་སུ་གསོལ།
དེ་དུས་སློབ་དདཔོན་བཀྲས་ཁང་སྤྱི་ཁྱབ་མཁན་པོ་དང་། འཚོ་བྱེད་རྡོ་རྗེ་རྒྱལ་མཚན། འབྲས་ལྗོངས་བླ་མ་ཨུ་རྒྱན་བསྟན་འཛིན་རྒྱ་མཚོ་གསུམ་གྱི་དྲུང་དུ་ཉིན་ལྟར་ཕེབས་ཏེ་བཀའ་འཁྲིད་མ་ཆག་པར་གསན་རྒྱུ་མཐའ་འཁྱོངས་གནང་ཞིང་སློབ་འཁྲིད་ཞུས་པ་རྣམས་ཐུགས་ངེས་བྱུང་ཚེ་ཉིན་གུང་དུ་བག་ལེབ་ཉོས་ནས་ཞོལ་རྡོ་རིང་འཁྲིས་ལ་ཡུད་ཙམ་བཞུགས་ཏེ་སྐུ་ངལ་གསོ་བའི་ཚུལ་མཛད། ལྷག་པར་སློབ་དཔོན་དྲུང་དུ་རྒྱུགས་སྤྲོད་ཡག་པོ་ཞུ་ཐུབ་དུས་ལྷ་སར་སྤྱི་མདའི་ཟ་ཁང་ཞེས་པར་ཕེབས་ནས་སྤྲོ་གསེང་གི་ཚུལ་མཛད་པར་མ་ཟད། གསོལ་ཟས་བཞེས་པའི་རིང་ལའང་ཕྱག་དཔེ་གཟིགས་བཞིན་བཞུགས་པ་ལས་བག་གཡེང་རིགས་གཏན་ནས་མི་མཛད། གལ་ཏེ་སློབ་འཁྲིད་ཞུས་པ་ནས་སྣེ་གཅིག་ཙམ་ཐུགས་ངེས་མཐར་ཕྱིན་མ་བྱུང་ཚེ་གསོལ་ཟས་གཏན་ནས་མི་བཞེས་པར་རང་གིས་རང་ལ་ཆད་ལས་སུ་བཀལ་ཏེ་ཉིན་མཚན་དབྱེར་མེད་ཀྱིས་སྐྱོར་སྦྱངས་ཁོ་ན་མཛད་པ་སོགས་ལས་རིང་པོ་མ་ཐོགས་པར་མཁྱེན་དཔྱོད་ཀྱི་རྩལ་མྱུར་དུ་རྫོགས་པ་གྱུར་ཏོ།།
དེ་རྗེས་དགུང་ལོ་ཉེར་དགུ་ལྕགས་ཁྱི་(སྤྱི་ལོ་ 1912) ལོར་འབྲས་སྤུངས་དགོན་གྱི་སྨན་སྦྱིན་པའི་ཐུགས་འགན་བཞེས་ཏེ་འཕྲིན་ལས་ཤིན་ཏུ་རྒྱས་ཤིང་། སྨན་དཔེ་རྩོམ་སྒྲིག་གྱི་ཕྱག་ལས་དང་། སྨན་གཞུང་ཞིབ་འཇུག་གནང་བའི་འགོ་ཚུགས། དཔེར་ན། གསོ་བ་རིག་པ་ནས་བཤད་པའི་ལུས་ཐིག་ཟླ་བ་ནོར་བུའི་མེ་ལོང་གི་མཇུག་དོན་ནང་དུ། དེ་སྔོན་རབ་ཚེས་ལྕགས་ཁྱི་ལོར་རང་ཉིད་བགྲང་བྱ་ཉེར་དགུ་པར་དཔལ་ལྡན་འབྲས་སྤུངས་སྨན་སྦྱིན་ལས་ཐོག་མིང་འཛིན་སྐབས་རྩེད་ཐང་ཁང་ཚན་ལྷོ་རྒྱུད་ནང་གི་སྨན་གྲོང་གཉིས་པར་རྒྱུད་འགྲེལ་བཻ་སྔོན་སོགས་དང་། བྲིས་ཆ་སོགས་སྒོ་དུ་མར་ཟླ་གཉིས་ཙམ་ཞིབ་བརྟག་ནན་ཏན་གྱིས་ལག་ལེན་དུ་ཐེབས་པར་བྱས་ཏེ་འགའ་ཞིག་སར་རྒྱུད་ཚིག་གསར་ལེན་གྱིས་མཚལ་དང་། མཆན་བུ་རྒྱ་སྐག་གིས་ལེགས་པར་བཏབ་སྟེ་སློབ་དཔོན་བཀའ་དྲིན་ཟླ་མེད་རྡོ་རྗེ་རྒྱལ་མཚན་ཞལ་སྔ་ནས་ལའང་གཟིགས་ཞིབ་ཕུལ་བས་དགྱེས་ཚོར་ཆེན་པོས་བཀའ་བསྩལ་རིགས་ཀྱང་མནོས་ཏེ་བཅོས་བསྒྱུར་གདེང་འཁེལ་བྱས་ཤིང་། ཞེས་པ་དང་། དེ་བཞིན་དཔལ་ལྡན་རྩ་བའི་རྒྱུད་ཀྱི་སྡོང་འགྲེམས་《གསོ་རིག་རྒྱ་མཚོའི་སྙིང་པོ།》 དང་། 《སྔོ་སྨན་འཁྲུངས་དཔེ་བསྡུས་པ་ངོ་མཚར་གསེར་གྱི་སྙེ་མ།》 《བྱིས་པ་བཙའ་ཐབས་ཀུན་ཕན་ཟླ་བའི་མེ་ལོང་།》 སོགས་བརྩམ་པར་མཛད། རབ་ཚེས་ཆུ་གླང་(སྤྱི་ལོ་ 1913) ལོ་བཤད་སྒྲ་བློན་ཆེན་སིམ་ལའི་ཆིངས་ཡིག་དོན་དུ་རྒྱ་གར་ལ་ཕེབས་སྐབས་དེའི་བླ་སྨན་ལ་བྱོན་ཞིང་། དབྱིན་ཇི་དང་། རྒྱ་གར་བ་སོགས་ཕྱི་རྒྱལ་གྱི་ནད་པ་གསོ་དཀའ་བའི་རིགས་འགའ་ཞིག་ལ་སྨན་བཅོས་ཀྱིས་བདེ་བླག་ཏུ་གསོ་བར་མཛད་པས་ངོ་མཚར་གྱི་བསྔགས་བརྗོད་དང་སྐུ་པར་བསྒྲོན་པ། དངོས་སྐྱེལ་འབུལ་བ་སོགས་བྱུང་སྟེ། གསོ་རིག་མཁས་པའི་མཚན་སྙན་བཟང་པོས་ཁྱབ་སྟེ་བོད་ལྗོངས་སུ་ཕྱིར་ཕེབས་བསྐྱངས། མེ་འབྲུག་(སྤྱི་ལོ་ 1916) ལོར་རྒྱལ་དབང་སྐུ་ཕྲེ་བཅུ་གསུམ་པས་མངའ་རིས་ཀྱི་བདེ་རྩར་དགོངས་ཏེ་བདག་རྐྱེན་ཚད་མེད་ངང་སྨན་རྩིས་སློབ་གྲྭ་གསར་འཛུགས་ཐོག་ལྕགས་རི་འགྲོ་ཕན་གླིང་དང་། སྨན་རྩིས་ཁང་གཉིས་ཀའི་སྤྱི་འདོམས་གཅིག་ལྕོགས་ཀྱི་འགན་བཞེས་མཁྱེན་རབ་ནོར་བུ་མཆོག་ལ་བསྩལ་བ་དེས་སྔོན་དུས་ཡབ་ཀྱིས་སྐྱེས་སྐར་བརྟག་པའི་འབྲས་བུ་ཇི་ལྟ་བ་བཞིན་བྱུང་ཞེས་རྗེས་འཇུག་སློབ་མ་ཚོས་གཏམ་གླེང་བྱེད།
དེ་ནས་བཟུང་མཁས་དབང་མཁས་རབ་ནོར་བུའི་མཁས་པའི་སྙན་གྲགས་དང་མཛད་འཕྲིན་བཟང་པོའི་གཏམ་གྱིས་ཕྱོགས་དུས་ཀུན་ཏུ་ཁྱབ་པས་བློ་གསལ་དོན་གཉེར་ཅན་དུ་མས་ཞབས་ལ་གཏུགས། སྔ་ཕྱིར་རྒྱ་ཁྱབ་དགོན་སྡེ་ཁག་དང་། དམག་སྒར་ཁག སྔགས་འཆང་བརྒྱུད་འཛིན་འགའ། དེ་མིན་མཚོ་སྔོན་དང་། རྔ་པ་ཁུལ། དཀར་མཛེས་ཁུལ། ཁམས་ཕྱོགས། ཐ་ན་འབྲུག་པ་དང་། འབྲས་ལྗོངས། ལ་དྭགས། ཁུ་ནུ་བཅས་པའི་སློབ་མའང་འདུས་ཏེ་དངོས་སློབ་ཡང་སློབ་བསྡོམས་ཆིག་སྟོང་ཙམ་བྱུང་བ་རྣམས་ལ་སྨན་རྩིས་གཙོ་གྱུར་གྱིས་རིག་གནས་གཞན་དག་དག་ཡིག་དང་། སྙན་ངག སུམ་རྟགས། སྒྲ་ལ་སོགས་པ་དང་། གཞན་ཡང་བྱང་ཆུབ་ལམ་སྒྲོན། བཤེས་པའི་སྤྲིང་ཡིག སློབ་སྤྲིང་། ཐེག་དགུའི་དོན་སྟོན། ལམ་གཙོ་རྣམ་གསུམ་སོགས་རང་རང་གདུལ་བྱའི་བློ་དང་འཚམས་པར་གང་ལ་གང་འདུལ་གྱི་མཛད་པ་བཟང་པོས་སློབ་མ་སྐྱོང་བར་བརྟེན་གངས་ཅན་ཡུལ་གྱི་སྨན་རྩིས་བསྟན་པའི་ཤིང་རྟ་ཆེན་པོར་གྱུར།
དེ་ལྟར་རང་ཉིད་མཁས་པའི་གོ་འཕང་བརྙེས་ཀྱང་རྒྱ་མཚོ་ཆེན་པོ་ཆུ་ཡིས་མི་ངོམས་པ་ལྟར་ད་དུང་མཁས་བཙུན་བཟང་གསུམ་དང་ལྡན་པའི་ཚད་ལྡན་དགེ་བའི་བཤེས་གཉེན་དུ་མའི་ཞབས་ལ་གཏུགས་ཏེ། འགོ་ལོག་བླ་མ་འཇམ་དཔལ་རོལ་པའི་བློ་གྲོས་དང་། མཚན་ཉིད་སྤྲུལ་སྐུ་འཇམ་དཔལ་ནོར་བུ། འབྲས་སྤུངས་ཁང་གསར་རིན་པོ་ཆེ། ཕ་བོང་ཁ་བདེ་ཆེན་སྙིང་པོ། ལྷ་བཙུན་རིན་པོ་ཆེ། སྐྱབས་རྗེ་དྷརྨ་སེང་གེ་ཞལ་སློབ་བླ་མ་འཇིགས་མེད་འཕྲིན་ལས། དགེ་འཕེལ་སྤྲུལ་སྐུ། འཇམ་དབྱངས་མཁྱེན་བརྩེ། རྫོགས་ཆེན་དཔལ་སྤྲུལ་སོགས་ལས་གསོ་རིག་རྒྱུད་བཞི་དང་། དུས་ཀྱི་འཁོར་ལོ། གཡུ་ཐོག་སྙིང་ཐིག་སོགས་ཀྱི་དབང་ལུང་ཁྲིད་གསུམ་ལེགས་པར་གསན་ཞིང་། རོང་ཐ་ཆུ་ཚང་བློ་བཟང་དམ་ཆོས་རྒྱ་མཚོ་ལས་བཻ་དཀར་བུ་དཔེའི་ཚངས་དབྱངས་རྒྱ་མཚོའི་འཁྲུངས་རྩིས་ཐོག་ནས་ཚེ་རབས་ལས་རྩིས་དང་། བག་རྩིས། གཤིན་རྩིས། དབྱངས་འཆར་འགྲེལ་པ། དཔལ་སྒྲོན་སྟེང་ནས་ལེའུ་བཅུ་ཀའི་འཁོར་ལོ་བཅས་ཁྲིད་རྒྱུན་གསན། སྡེབ་སྦྱོར་རིན་ཆེན་འབྱུང་གནས་ངོ་མཚར་རྟོགས་བྱེད་རི་མོ་བཅས་གསན་བཞེས་གནང་ཞིང་། ད་དུང་སོག་པོི་དགེ་བཤེས་དགའ་ལྡན་གནས་བརྟན་ཞེས་པ་སྒྲ་ལ་ཤིན་ཏུ་མཁས་པ་ཞིག་གི་ས་ནས་སྒྲ་འགྲེལ་གསལ་ལྡན་གྱི་སྟེང་ནས་བརྡ་སྤྲོད་དབྱངས་ཅན་སྒྲ་མདོའི་རི་མོ་ཆ་ཚང་གསན་ཞིང་ངོམས་མེད་ཐོས་པའི་སྒྲོ་འདོགས་བཅད་པ་ནི། རྒྱལ་བུ་སྤྲིན་གྱི་གཞོན་པའི་རྟོགས་བརྗོད་ལས། དེ་ཡི་སྙན་དབང་རིན་ཆེན་སྣོད་ཡངས་སུ། །སྣ་ཚོགས་རིག་ཆུལ་འདོད་རྒུ་འབྱུང་བའི་གནས། །རྣམ་མང་ཐོས་པ་རྒྱ་མཚོའི་རྒྱུན་དག་ནི། །ཉིན་བཞིན་བབས་ཀྱང་མངོན་པར་འགེངས་མ་གྱུར། །ཞེས་གསུངས་པ་ལྟར་རོ།།
རབ་ཚེས་ས་རྟ་(སྤྱི་ལོ་1918) ལོར་སྐུ་བཅར་བླ་སྨན་ཆུང་བ་བྱ་སྦུག་དམ་ཆོས་དཔལ་ལྡན་སྐུ་ན་སྨིན་པའི་སྟབས་ཀྱིས་དགོངས་ཞུ་མཛད་པའི་ཚབ་ཏུ་རྒྱལ་དབང་མཆོག་ནས་ནང་མའི་ཕྱག་སམ་ཡང་ཡང་ཕེབས་པ་དང་། དེ་དག་གི་འདྲ་བཤུས་དང་། ཞུས་ལན་སྦྲགས་མའི་སྐོར་ཡིག་སྒྲིལ་ཆེ་ཙམ་ཡོད་པ་ད་ལྟ་མ་བཞུགས་སྐད། དེ་རྗེས་ཆུ་སྤྲེལ་ (སྤྱི་ལོ་ 1932) ལོར་རྒྱལ་བ་སྐུ་ཕྲེང་བཅུ་གསུམ་ཆེན་པོ་དགོངས་པ་གཞན་དོན་དུ་མ་ཕེབས་གོང་ལ་རྐྱེན་གཞན་གང་ཡང་མེད་པར་ཉིན་གཅིག་མཁྱེན་རབ་ནོར་བུ་མཆོག་བླ་སྨན་ཕྱིར་འཐེན་ཡིན་པའི་བཀའ་བསྒྱུར་ཕེབས་པ་དང་། དེའི་ཕྱི་ལོ་ཆུ་བྱ་(སྤྱི་ལོ་ 1933) ལོར་གོང་ས་མཆོག་མགུལ་ཆམ་ལྟ་བུའི་བསྙུན་གཞིས་རྐྱེན་པས་སྐུ་ཞིང་ལ་ཕེབས་དུས་གསོལ་སྨན་འབུལ་ཕྱོགས་ལ་བསྙད་པའི་དོ་ཕོག་ཉེན་ཁ་གང་ཡང་མ་བྱུང་བ་དང་། སྨན་རྩིས་བསྟན་པ་འཛིན་སྐྱོང་སྤེལ་གསུམ་སྔར་རྒྱུན་ལྟར་བསྐྱངས་ཐུབ་པ་བྱུང་སྟབས་མ་འོངས་སྔོན་གཟིགས་ཀྱི་མཛད་པར་ཤེས་ནས་སླར་ཡང་ངེས་རྙེད་ཀྱི་དད་པ་བླ་ལྷག་ཏུ་འཕེལ་ཞེས་ཡང་ཡང་གསུངས་པར་གྲགས།
དམ་པ་དེས་སྔ་ཕྱིར་སྨན་གཞུང་ཕྱོགས་སྒྲིག་དང་། གསར་རྩོམ་མང་དག་གནང་བ་གོང་གསལ་སྟེང་། 《རྒྱུད་ཀྱི་བཅད་སྟག་མོའི་རྔམས་ཐབས།》 དང་། 《བཤད་རྒྱུད་ཀྱི་སྡོང་འགྲེམས་ཟླ་ཤེལ་ནོར་བུའི་མེ་ལོང་།》 《ཉམས་ཡིག་བསྡུས་འབྲིང་དང་མན་ངག་ལྷན་ཐབས་ནས་བཤད་པའི་ནད་མིང་ཚིགས་སུ་བཅད་པ་རིན་ཆེན་ཕྲེང་བ་།》 《ཕྱི་མ་རྒྱུད་ཀྱི་སྤྱི་དོན་བསྡོམས་ཚིག་གཞུང་དོན་སྒོ་བརྒྱ་འབྱེད་པའི་ལྡེ་མིག》 《ཕྱི་རྒྱུད་རྩ་ཆུའི་ལྷན་ཐབས།》 《གཏར་རྩའི་བསྡོམས་ཚིག་གཞོན་ནུའི་ངག་རྒྱུན།》 《བྱིས་པའི་ནད་རིགས་བཅོས་པའི་ཉམས་ཡིག》 《ཁྲོག་སྨན་འཁྲུངས་དཔེ་རྒྱས་པ་འཚོ་བྱེད་གཞོན་ནུའི་བུམ་བཟང་།》 《བདུད་རྩི་སྔོའི་འཁྲུངས་དཔེ་རྒྱས་པ་འཚོ་བྱེད་གཞོན་ནུའི་སྙིང་ནོར།》 《སྔོ་སྨན་འཁྲུངས་དཔེ་བསྡུས་པ་ངོ་མཚར་གསེར་གྱི་སྙེ་མ།》 《སྨན་སྦྱོར་ནུས་པ་ཕྱོགས་བསྡུས།》 《སྨན་སྦྱོར་བདུད་རྩིའི་བུམ་བཟང་།》 《སྨན་གྱི་རོ་སྡེབ་སྦྱོར་བའི་རེའུ་མིག》 སོགས་བརྩམ་པར་མཛད་པ་ནི། ཉིད་ཀྱི་གསུང་ལས། ཨེ་མ་སྲས་བཅས་རྒྱལ་རྣམས་ཀྱི། །ཐུགས་རྗེའི་རང་བཞིན་སྨན་གྱི་བླའི། །འཕྲིན་ལས་རྒྱུད་ཆེན་རྣམ་པ་བཞིའི། །དགོངས་དོན་འགྲེལ་ལ་ཐོགས་མེད་ཤོག །འདི་ཡང་ཚེ་ཡི་རིག་བྱེད་ལ། །ཐོས་དང་བསམ་པ་ལྷུར་ལེན་པའི། །བློ་གསལ་གཞོན་ནུ་རྣམས་ཀྱི་ངོེར། །རྒྱལ་བའི་བླ་སྨན་པྲཛྙཱས་སོ། །ཞེས་གསུངས་པ་ལྟར་དང་། དེ་མིན་སྐར་རྩིས་སྐོར་ལ་ས་རྟ་ལོ་རིགས་ལྡན་སྙིང་ཐིག་གི་རྩིས་འགོ་སྤོ་གནང་དང་། རྒྱ་རྩིས་རིགས་ལྡན་མཆོད་པའི་འོད་སྣང་གི་རྩིས་འགོ་བསྟུང་བ་སོགས་རྗེས་འཇུག་སློབ་མ་རྣམས་ལ་སློབ་ཁྲིད་འཆད་ཉན་བཀའ་དྲིན་བསྐྱངས་རིགས་ད་ལྟའང་མཐོང་བརྒྱུད་ཕྱག་ལེན་ཇི་བཞིན་མ་ཉམས་པར་གནས་ཡོད།
གཞན་ཡང་སྨན་རྩིས་བསྟན་པའི་སྲི་ཞུའི་ཆེད་དང་། འཆད་ཉན་དར་རྒྱས་ཡོང་ཕྱིར་སྔ་དུས་སྡེ་སྲིད་རིན་པོ་ཚེས་མཛད་པའི་སྨན་ཐང་བདུན་ཅུ་དོན་དགུ་ཡོད་པ་ཉམས་གསོ་དང་། འགའ་ཞིག་གསར་བཞེངས་གནང་བའི་ཁར་སྨན་རྩིས་ཁང་སློབ་གྲྭའི་ཚོགས་ཁང་གི་ལྡེབས་བྲིས་ལ་རྩ་བཤད་ཀྱི་སྡོང་འགྲེམས་དང་། གཏར་བསྲེགས་དཔེ་རིས། བྱང་ཁོག་ཡུལ་ཐིག་ལྷོ་བྲག་བསྟན་འཛིན་ནོར་བུས་ཕུང་པོ་དངོས་ལ་བལྟས་ཏེ་བྲིས་པའི་དཔེ་རིས། གསོ་རིག་རྒྱུད་བཞིའི་ཡོངས་གཏད་ལེའུའི་རི་མོ། དུས་འཁོར་ལུགས་ཀྱི་རི་རབ། གོ་ལའི་དཔེ་རིས་མི་འདྲ་བ། སྙན་ངག་བྱ་དཀའ་བའི་རྒྱན་གྱི་ཀུན་བཟང་འཁོར་ལོ་སོགས་སློབ་མ་ཚོར་བལྟ་བདེའི་རི་མོ་ཚར་དུ་དངར་བ་མིག་གི་བདུད་རྩི་ལྟ་བུ་གསར་བཞེངས་གནང་བ་སོགས་འགྲོ་ཕན་བཟང་པོས་དུས་འདའ་ཞི་བཞུགས་པར་མཛད། ལྷག་པར་དབྱར་དུས་བདུད་རྩི་སྨན་གྱི་ངོ་བོ་ངོས་འཛིན་རྒྱས་བཤད་དང་བཅས་པའི་ལག་ལེན་དམར་ཁྲིད་ཆེད་དུ་སྔོན་དུས་ལོ་ལྟར་ལྕགས་རི་གྲྭ་ཚང་གི་སྨན་པ་ཚོ་དང་སྨན་རྩིས་ཁང་གི་སྨན་སློབ་མཉམ་དུ་དང་། དེ་རྗེས་ལོ་གནངས་ཆགས་སུ་སྨན་རྩིས་ཁང་གི་སྨན་སློབ་རྣམས་དང་ལྷན་དུ། (བོད་ཟླ་7ཚེས་ 1ནས་ཚེས་ 15 བར) དོག་སྡེ་དང་། གཟིགས་མལ་ལ། ལུག་ནག་ཚལ་ཀ ཡེར་པ་ལྷ་རི་བཅས་སུ་ཕེབས་མཐར་ཆུ་སྦུག་ལ་བཞུགས་སྒར་ཐོག་སྨན་སློབ་རྣམས་ཀྱི་བདུད་རྩི་སྔོ་སྨན་གྱི་རྣམ་གྲངས་སུམ་བརྒྱ་ཙམ་གྱི་སྨན་ངོ་བཤར་ཏེ་སྦྱངས་འབྲས་ལ་གཞིགས་པའི་ཚན་གྲངས་གསོལ་རས་བསྩལ་བ་སོགས་ས་སྐྱོང་བུདྡྷ་སྭ་རའི་ཕྱག་བཞེས་ཉམས་མེད་ཀྱི་རྒྱུན་མཐུད་པའི་ཁར་སྨན་རྩིས་ཁང་བཙུགས་ནས་བཟུང་ཁྲོག་སྨན་སྨན་ངོ་རྒྱས་པ་ཐེངས་གསུམ་བཤར་བའི་གཙོ་སྐྱོང་སྐུ་ངོ་མས་གནང་ཞིང་། ཐེངས་དང་པོའི་སྐབས་སློབ་དཔོན་བཀའ་དྲིན་མཚུངས་མེད་བཀྲས་ཁང་སྤྱི་ཁྱབ་མཁན་པོ་བྱམས་པ་ཐུབ་དབང་གདན་ཞུས་ཀྱིས་ཐོན་སྐོར་གྲལ་སྒྲིག་ཟབ་རྒྱས་གནང་བར་སློབ་དཔོན་ཤིན་ཏུ་མཉེས་ཏེ་སྨན་པ་ཚོགས་ཡོངས་ལ་གསེར་ཊམ་གཅིག་གི་གསོལ་རས་དང་། འཇམ་དཔལ་མཚན་བརྗོད་ཀྱི་ལྗགས་ལུང་གནང་། དམ་པ་དེས་སྨན་རྩིས་ཙམ་མ་ཟད་རིག་གནས་སློབ་གསོའི་བྱ་གཞག་གཞན་ལའང་ཐུགས་འཁུར་ཚད་མེད་བཞེས་ཏེ་བློ་གསལ་གཞོན་ནུ་ཚོར་ཡི་གེ་འབྲི་ཀློག་ནས་བཟུང་སྟེ་དག་ཡིག་ཁག་དང་། སུམ་རྟགས། སྙན་ངག མཚམས་སྦྱོར་ལྔ་བ། སྡེབ་སྦྱོར། ལཉྫ། ཝརྟུ་སོགས་ཁྲིད་སྦྱོང་གནང་བའི་སྲོལ་བཟང་གསར་བཏོད་སྟེང་སྨནརྩིས་སློབ་གྲྭ་ཐོན་པའི་སྐབས་སུ་རྒྱུགས་སྤྲོད་ལེགས་ཉེས་ལ་གཞིགས་ཏེ་ཨང་གྲངས་དང་གཉིས་ཀྱི་ལག་འཁྱེར་གསོལ་རང་བསྩལ་ཏེ་ཕྱིར་སློག་གནང་བ་ཚོས་ས་གནས་ཁག་ཏུ་འགྲོ་དོན་བཟང་པོ་བསྐྱངས་ཐུབ་པ་བྱུང་ཡོད། ལྷག་པར་དམ་པ་དེ་དགུང་གྲངས་བདུན་ཅུ་ལྷག་ཙམ་ཕེབས་དུས་(སྤྱི་ལོ་1952)གསོ་ཚུལ་གྱི་སྡོང་འགྲེམས་ཞེས་པ་བྱང་ཆུབ་ལྗོན་ཤིང་གི་ཚུལ་དུ་བཀོད་ནས་ལྗགས་རྩོམ་གནང་སྟེ་སློབ་མ་ཚོར་གསོ་དཔྱད་ཀུན་ལ་རྨོངས་པ་མེད་པ། བྱམས་པའི་སེམས་ལྡན་འགྲོ་བ་ནད་པའི་མགོན་སྐྱབས་དཔུང་གཉེན་དུ་ཆེ་བའི་སྨན་པ་མཆོག་གི་གོ་འཕང་དོན་དུ་གཉེར་དགོས་པའི་བཀའ་སློབ་དང་། དེའི་འཕྲོས་དོན་ཅུང་ཟད་སྨན་པ་ཞེས་པའི་ཞལ་གདམས་ཚིགས་བཅད་ཅན་གནང་བ་ལས། ལུས་ཀྱི་གནས་ལུགས་མ་ཤེས་ན། །གནས་ཁང་རྒྱུས་མེད་ཁང་གཉེར་འདྲ། །ལུས་ཀྱི་མཚན་ཉིད་མ་ཤེས་ན། །འཁོར་ལོའི་གནད་གསང་མི་ཤེས་འདྲ། །ནད་ཀྱི་རྒྱུ་རྐྱེན་མ་ཤེས་ན། །ནད་རིགས་དབྱེ་བ་ཤན་མི་ཕྱེད། །སྨན་གྱི་བསིལ་དྲོད་མ་ཤེས་ན། །ཕན་དང་གནོད་པ་ཕྱེད་འཁྱེར་ཡིན། །ཁྱད་པར་ནུས་སྟོབས་མ་ཤེས་ན། །རང་སྲིད་དགྲ་རུ་ལྡང་བ་འདྲ། །གསོ་ཚུལ་ལག་ལེན་མ་ཤེས་ན། །མུན་ཁུང་ཁུ་ཚུར་བརྡེག་པ་འདྲ། །དེ་ཕྱིར་ལུས་ནད་གཉེན་པོ་དང་། །གསོ་ཐབས་ཀུན་ལ་མ་རྨོངས་པ། །རྒྱལ་བའི་བཀའ་བཞིན་ཉམས་ལེན་པའི། །སྨན་པ་དེ་ལ་ཕྱག་བྱར་འོས། །དུས་བབ་ཀུན་ལ་དར་ཁྱབ་ཀྱི། །སྨན་བཅུད་དྭངས་མས་སྨན་ཐབས་དང་། །དཔྱད་དང་དཔྱད་ཀྱི་ཆ་བྱེད་ལ། །ངོ་མཚར་མཐོང་བས་རྗེས་ཡི་རངས། །རྨ་རིགས་འདྲལ་གཅོད་ལ་སོགས་པར། །རྣམ་དཔྱོད་དཔལ་ལྡན་ཡིག་འཕྲོག་ཀྱང་། །གནད་ལ་འཁེལ་ན་འཕྲལ་ཕུགས་སུ། །གནོད་ཕན་དབང་པོ་གཉིས་སུ་ཚོར། །གཉན་པའི་གནད་རིགས་ལ་སོགས་པ། །དཔལ་ལྡན་རྒྱུད་དུ་ཆེས་གསལ་ཡང་། །དགོས་རྒུ་མཐུན་རྐྱེན་ལ་བལྟོས་ནས། །སྔར་ཕན་དར་ཁྱབ་ཆུང་བར་འཁུམས། །ནད་རྩ་རླུང་མཁྲིས་བད་ཀན་གསུམ། །ནང་ན་ཡོད་པར་རྐྱེན་གྱིས་སློང་། །ཐམས་ཅད་ཕྱི་རྐྱེན་རྨ་ཤ་རུས། །ཆད་ལྷག་སྐྲངས་འབུར་ཁོ་ན་མིན། །ནད་རིགས་བཞི་བརྒྱའི་བརྒྱ་ཆ་ཙམ། །དེ་ལྟར་ཡིན་པ་སྲིད་མོད་ཀྱང་། །དེ་གཞན་ནད་རིགས་མཐའ་དག་དང་། །ངོས་འཛིན་གསོ་ཐབས་མ་འཆོལ་དགོས། །དེ་རྣམས་ཁོང་དུ་ཆུད་པའི་ཐོག་ །རྒྱལ་ཁབ་ཆེན་པོའི་ལུགས་སྲོལ་ལྟར། །དཔྱད་རིགས་ངེས་པར་མཁས་ལོབས་ན། །སྡུག་བསྔལ་ནད་སེལ་སྨན་བླ་དངོས། །ཞེས་སོགས་དཔེ་དོན་མང་པོའི་ཐོག་ནས་སྨན་པས་དོ་གལ་ཆེན་པོས་ནད་ཀྱིས་ངོས་འཛིན་དང་། གཉེན་པོ་གསོ་ཐབས་གོ་ལྡོག་ཏུ་མི་འགྲོ་བ་ཞིག་དགོས་ཚུལ་དང་། ཕྱོགས་མཚུངས་གསར་དར་གསོ་རིག་ཐོག་ནས་སྨན་ཁབ་དང་། གཤེག་གཅོད་སོགས་ངོ་མཚར་ཁྱད་དུ་འཕགས་པའི་བཅོས་ཐབས་ལ་རྗེས་སུ་ཡི་རངས་ཀྱི་རྣམ་པ་མཛད་པ་སོགས་གཞན་ཕན་ཐུགས་བསྐྱེད་བཟང་པོའི་རང་བཞིན་འགོག་ཏུ་མེད་པ་དང་། དེ་མིན་སྐུ་ཚེ་འདིར་སྐུ་གསུང་ཐུགས་རྟེན་གསར་བཞེངས་དང་། སྤྲང་ལོང་ཉམ་ཐག་ལ་སྦྱིན་གཏོང་། ནད་པ་བྱམས་བརྩེའི་སྐྱོང་བ་སོགས་སྐུ་ཚེ་ཧྲིལ་པོར་བྱང་ཆུབ་སེམས་དཔའི་སྤྱོད་པ་ཁོ་ན་བསྐྱངས་ནས་འཚོ་ཞིང་བཞེས་པ་ནི། དཔགས་བསམ་འཁྲི་ཤིང་ལས། ཟླ་བའི་ཀུན་དགའ་ཉི་མའི་རབ་གསལ་དང་། །མེ་ཡི་ཚ་བ་རླུང་གི་མགྱོགས་པ་དང་། །སྙིང་རྗེ་དགའ་བ་སྐྱེ་བོ་ཆེ་རྣམས་ཀྱིས། །གཞན་ལ་ཕན་པ་ལྷན་སྐྱེས་རང་བཞིན་ཡིན། །ཞེས་དང་། ཤེས་རབ་སྡོང་བུ་ལས་། རྟག་ཏུ་སེམས་ཅན་ཕན་དགའ་རྣམས། །རིན་ཆེན་སྒྲོན་ལྟར་མཆོག་ཡིན་ཏེ། །སྣུམ་ལ་བལྟོས་པར་མི་བྱེད་ཅིང་། །སྣོད་དང་སྡོང་བུ་ལ་བལྟོས་མིན། །ཞེས་གསུངས་པ་ལྟར་ཡིན་ནོ།།
དེ་རྗེས་དགང་ལོ་བདུན་ཅུ་དོན་བདུན་རབ་རྒྱལ་ས་ཕག་(ཕྱི་ལོ་ 1959)ལོ་ལ་དམངས་གཙོའི་བཅོས་བསྒྱུར་སྐབས་ཏང་དང་མི་དམངས་སྲིད་གཞུང་གིས་སྨན་རྩིས་ཁང་སྔར་ལས་ལྷག་པའི་ཡར་རྒྱས་གཏོང་རྒྱུར་ཐུགས་འཁུར་བཞེས་པ་དང་ཆབས་ཅིག་མཁས་དབང་མཁྱེན་རབ་ནོར་བུ་མཆོག་ལ་ཡོན་ཀྲང་ངོ་མའི་མཚན་གནས་དང་། རྒྱལ་ཡོངས་ཆབ་གྲོས་ཀྱི་ཨུ་ཡོན་འདམས་ཐོན་གནང་བ་སོགས་གཟིགས་བསྐྱངས་བླ་མེད་བྱུང་མཐར་དགུང་ལོ་བརྒྱད་ཅུར་ཕེབས་དུས་རབ་རྒྱལ་ཆུ་སྟག་(སྤྱི་ལོ་ 1962) ལོའི་སྤྱི་ཟླ་12 པའི་ཚེས་ 24 དང་བོད་ཟླ་ 10 ཚེས་ 28 ཉིན་གཟུགས་སྐུ་ཆོས་དབྱིངས་སུ་བསྡུས་སོ། །
སྐུ་ཚེ་འདིར་དངོས་སློབ་དང་ཡང་སློབ་སྟོང་ཕྲག་ལྷག་ཙམ་བྱུང་བའི་ནང་ནས་སྨན་རྩིས་དགེ་རྒན་གནང་མཁན་རིམ་བྱོན་ལྟར་བྱས་ན། ཟུང་མཁར་མདོ་སྔགས་གླིང་གི་སྨན་དགེ་བློ་བཟང་ཐབས་མཁས་དང་། ལྷོ་ཁ་བདེ་ཆེན་ཆོས་འཁོར་གྱི་རྩིས་དགེ་འཇམ་དཔལ་མཐུ་སྟོབས། རྩེད་ཐང་དགའ་ལྡན་ཆོས་འཁོར་གྱི་སྨན་རྩིས་གཉིས་ལྡན་དགེ་རྒན་དཔལ་ལྡན། ལྷོ་ཁ་སྨིན་གྲོལ་གླིང་གི་སྨན་དགེ་ཐུབ་བསྟན་དཔལ་འབར་དང་། འཇམ་དཔལ། ལྷོ་ཁ་དོལ་གསུང་རབ་གླིང་གི་སྨན་དགེ་ཐུབ་བསྟན། ཡར་འབྲོག་བསམ་སྡིངས་དགོན་གྱི་སྨན་དགེ་རྣམ་གྲོལ་ཆོས་དབང་། རྡོ་བྲག་ཨེ་ཝཾ་ལྕོག་སྒར་གྱི་རྩིས་དགེ་བྱམས་པ། སྙེ་མོ་རྒྱལ་བྱེད་དགོན་གྱི་རྩིས་དགེ་བློ་བཟང་མཁས་མཆོག དྭགས་པོ་བམ་རིམ་ཆོས་སྡེའི་སྨན་དགེ་བསྟན་འཛིན། ལྷོ་ཁ་དར་རྒྱས་གླིང་གི་རྩིས་དགེ་བྱམས་པ་ཆོས་གྲགས། ཡངས་ཅན་དགོན་གྱི་སྨན་དགེ་དཔལ་ལྡན་རྒྱལ་མཆན་། སྙེ་མོ་རྒྱལ་བྱེད་དགོན་གྱི་རྩིས་དགེ་ཡེ་ཤེས་ཆོས་འཕེལ། འཕྱོས་དཔལ་རི་དགོན་གྱི་སྨན་དགེ་དབང་ཕྱུག་རྡོ་རྗེ། འབྲི་གུང་ཡང་རི་སྒར་གྱི་སྨན་དགེ་དཀོན་མཆོག་ལྷུན་གྲུབ། འཕྱོངས་རྒྱས་རི་བོ་ཆོས་གླིང་གི་སྨན་དགེ་བློ་བཟང་བསྟན་པ། ཐོབ་རྒྱལ་དགའ་ལྡན་རབ་རྒྱས་ཀྱི་སྨན་དགེ་དཔལ་ལྡན་བསྟན་འཛིན། ལྷ་རྩེ་ཆོས་སྡེའི་སྨན་དགེ་ཡེ་ཤེས་རྒྱལ་མཚན། གོང་དཀར་ཆོས་སྡེའི་རྩིས་དགེ་ཚུལ་ཁྲིམས་ཆོས་འབྱོར་བཅས་དང་། ད་དུང་ཐུགས་སྲས་སྐུ་མཆེད་བླ་སྨན་མཁས་ཆུང་ཐུབ་བསྟན་ལྷུན་གྲུབ་དང་། དངོས་སློབ་བླ་སྨན་མཁན་ཆུང་བློ་ལྡན་ཆོས་གྲགས། བླ་སྨན་ལས་ཚན་ངག་དབང་ཆོས་གྲགས། །བླ་སྨན་ལས་ཚན་ཡོན་ཏན་ཚུལ་ཁྲིམས། བླ་སྨན་ལས་ཚན་བསྟན་འཛིན་ཆོས་གྲགས། སྨན་རྩིས་ཡོན་ཀྲང་སྐུ་གཞོན་ཀུན་དགའ་ཕུན་ཚོགས་སོགས་མང་དག་བྱུང་བ་རྣམས་ཀྱིས་སློབ་དཔོན་མཁྱེན་རབ་ནོར་བུའི་མཐོང་བརྒྱུད་ལག་ལེན་ཇི་ལྟ་བ་བཞིན་སྨན་རྩིས་བསྟན་པ་འཛིན་སྐྱོང་སྤེལ་གསུམ་གྱི་སྒོ་ནས་འགྲོ་དོན་རྒྱ་ཆེན་པོ་མཛད་པ་ནི། རྒྱུད་བཞི་ཡོངས་གཏད་ལས་དེ་ལྟར་སྣོད་ལྡན་གཅིག་ལ་གཅིག་བརྒྱུད་ནས། རྒྱུན་མི་ཆད་པ་འགྲོ་དོན་བྱེད་པར་བསྔོ། །ཞེས་སྨན་རྒྱལ་མི་ཡི་གར་རོལ་རྗེ་བཙུན་གཡུ་ཐོག་པ་ཆེན་པོའི་ཐུགས་བསྐྱེད་དང་བསྔོ་བས་རྒྱས་བཏབ་པའི་མཐུ་ལས་བྱུང་བར་གོར་མ་ཆག་པའོ།། །།
-འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:49 PM<< སྔ་མ།


text:
བཀའ་དྲིན་རྗེས་དྲན་མཚོན་ཆེད་ཁོར་ཡུག་གཙང་བཟོ་བྱས་པ།
- Details
- དཔར་འགྲེམས་ཟླ་ཚེས།: Friday, 19 June 2015 10:11
ཕྱི་ལོ་ ༢༠༡༥ ཟླ་ ༦ ཚེས་ ༡༩ རེས་གཟའ་པ་སངས་ཉིན་ལྷ་སྤྱི་ཚོགས་ཞབས་ཞུ་ཚོགས་པས་འགན་འཁུར་གོ་སྒྲིག་འོག དྷ་ས་ཁོར་ཡུག་ལས་ཁུངས་དང་། བུད་མེད་ཚོགས་པ། དེ་བཞིན་ཐང་ཁྲོམ་སྐྱིད་སྡུག་བཅས་མཉམ་ཞུགས་ཀྱིས་ཁྱོན་མི་གྲངས་ ༡༣༠ ཙམ་གྱིས་དྷ་ས་དང་དམིགས་བསལ་༧གོང་ས་སྐྱབས་མགོན་ཆེན་པོ་མཆོག་གི་བཞུགས་གནས་ཐེག་ཆེན་ཆོས་གླིང་གཙུག་ལག་ཁང་གི་ཁོར་ར་ཁོར་ཡུག་ཏུ་གད་སྙིགས་བསྡུ་རུབ་ཀྱིས་ཁོར་ཡུག་གཙང་བཟོ་བྱས།
གཙང་བཟོ་བྱེད་མཁན་རྣམས་དྷ་ས་མེ་གྷན་གཡས་གཡོན་དང་། དྷ་སྟེང་བོད་ཁྱིམ་གྱི་ལམ་ཁ། ཐེག་ཆེན་ཆོས་གླིང་གཙུག་ལག་ཁང་གི་གཡས་གཡོན་གཤམ་འོག དེ་བཞིན་གླིང་སྐོར་ལམ་བཅས་སུ་དུས་ཡུན་ཆུ་ཚོད་གཉིས་ཙམ་རིང་གད་སྙིགས་བསྡུ་རུབ་དང་། ཁོར་ཡུག་གཙང་བཟོ་བྱས་མཐར། ཁྱོན་གད་སྙིགས་གླང་འཁོར་ཆེ་བ་གསུམ་ཙམ་བསྡུ་རུབ་ཐུབ་པ་བྱུང་ཡོད་པ་རེད།
ཁོར་ཡུག་གཙང་བཟོ་དང་ལྷན་ལྷའི་བོད་ཨིན་ཧིན་གསུམ་ནང་ཡོད་པའི་ཁོར་ཡུག་སྲུང་སྐྱོབ་སྐོར་གྱི་ལག་དེབ་གྲངས་ ༣༠༠ ཙམ་བོད་མི་དང་། རྒྱ་གར་བ། ཡུལ་སྐོར་སྤྲོ་འཆམ་པ་སོགས་ལ་འགྲེམས་སྤེལ་བྱས།
དེ་ཡང་རང་ཅག་གི་འདི་ཕྱི་གཉིས་ཀྱི་བླ་ན་མ་མཆིས་པའི་སྐྱབས་མགོན་འཛམ་གླིང་ཞི་བདེའི་དེད་དཔོན་༧གོང་ས་སྐྱབས་མགོན་ཆེན་པོ་མཆོག་གིས་དུས་དང་རྣམ་པ་ཀུན་ཏུ་འཇིག་རྟེན་སྐྱེ་འགྲོ་ཀུན་གྱི་འཚོ་གནས་ཀྱི་གཞི་རུ་གྱུར་པའི་སའི་གོ་ལ་འདི་དང་། འདིའི་ཁོར་ཡུག་གཅེས་སྤྲས་གཙང་ཉར་དགོས་ལུགས་ཀྱི་བཀའ་སློབ་ཀྱི་བདུད་བརྩི་ཇི་སྙིད་ཅིག་ཕེབས་དང་ཕེབས་བཞིན་པར། མགོན་པོ་གང་ཉིད་འདི་ལོར་དགུང་གྲངས་བརྒྱད་ཅུ་བཞེས་པའི་ >དང་སྟབས་བསྟུན། གང་གི་བཀའ་སློབ་དང་བཀའ་དྲིན་རྗེས་དྲན་མཚོན་སླད། གད་སྙིགས་བསྡུ་རུབ་ཀྱིས་ཁོར་ཡུག་གཙང་བཟོ་བྱས་པ་ཞིག་ཡིན།
དེ་སྔོན་༧གོང་ས་མཆོག་གི་ཁོར་ཡུག་སྐོར་བསྩལ་བའི་བཀའ་སློབ་ཅིག་གི་ནང་། " ཁོར་ཡུག་སྐྱོན་མེད་གཙང་མར་གནས་པའི་དགེ་མཚན་ནི། དཔེར་ན། ལྗོན་ཤིང་བཟང་པོས་རླུང་ཁམས་གཙང་བར་བྱེད་ཅིང༌། དེས་སྐྱེ་བོའི་སྲོག་རླུང་གཏོང་ལེན་ལ་རམ་འདེགས་ཀྱིས་འབྱུང་ཁམས་ཆ་སྙོམས་ཚེ་བསྲིངས་བར་བྱེད་པ། གྲིབ་བསིལ་སྣུམ་པོ་ངལ་གསོ་བའི་གནས་སུ་གྱུར་ཅིང༌། ཆར་ཆུ་དུས་སུ་བབས་པ། ལོ་ཕྱུགས་ལེགས་པ། ཚ་གྲང་སྙོམས་པ། ཡུལ་ཁམས་ཀྱང་ལྟ་ན་སྡུག་པས་ཕྱིའི་ལྗོངས་རྒྱུ་བ་དག་རྒྱུན་མི་ཆད་དུ་ཡོང་ནས་ཤེས་རིག་དང༌། དཔལ་འབྱོར་གྱི་འདུ་འགོད་སོགས་རང་བཞིན་གྱིས་འཕེལ་བར་བྱེད་དོ།
ཁོར་ཡུག་སྦགས་བཙོག་གི་ཉེས་པ་ནི། མཚོ་དང་མཚེའུའི་དྭངས་བསིལ་གྱི་ཡོན་ཏན་ཉམས་ཤིང༌། དེ་དག་ལ་གནས་པའི་སྲོག་ཆགས་ལ་བར་དུ་གཅོད་པ། རྩི་ཤིང་ནགས་ཚལ་སྟོངས་པས་ས་ཡི་བཅུད་ཉམས་ཤིང༌། ཆར་ཆུ་དུས་སུ་མི་བབས། སྔོན་མེད་ཀྱི་རླུང་འཚུབ་དྲག་པོ་ལྡང་བ་སོགས་ཀྱི་འགལ་རྐྱེན་མཐའ་ཡས།
དེ་བཞིན་ཤིང་འབྲས་ཀྱི་པགས་པ་དང༌། ཤོག་བུ། འགྱིག་ཤོག ཤེལ་དམ། གོས་རྙིང༌། ཟས་ཀྱི་ལྷག་མ་སོགས་གད་སྙིགས་ཀྱི་རིགས་གང་བྱུང་དུ་གཡུགས་པ་དང༌། བཙོག་གཅིན་གང་སར་གཏོང་བ་བཅས་ནི་ཡུལ་གྱི་མཛེས་སྡུག་དང༌། གཙང་སྦྲ་འཕྲོད་བསྟེན་གཉིས་ཀར་གནོད་པས་དེ་ལྟར་བྱེད་མི་རུང༌། ལྷག་དོན་འགའ་ཞིག་ནས་རང་གི་གྱོན་གོས་རྙིང་པ་དང༌། སྐྲ་ལོ་ལྗོན་ཤིང་གི་ཡལ་གར་འདོགས་པ་འདི་མཐོང་སྣང་ལ་ཤིན་ཏུ་མི་མཛེས་པས་ད་ནས་ངེས་པར་སྤོང་དགོས།" ཞེས་བཀའ་བསྩལ་འདུག
ཕ་མ་དགའ་ན་དྲིན་ལན་དང་བླ་མ་དགའ་ན་ཆོས། བཀའ་བཞིན་བསྒྲུབས་པའི་ཆོས་ནི་ཆོས་ནང་གི་མཆོག་ཏུ་གྱུར་པ་ཞིག་ཡིན་ལུགས་གསུངས་པ་ལྟར། དེ་རིང་གི་ཁོར་ཡུག་གཙང་བཟོ་འདི་མེ་ཏོག་ཆུང་ཡང་མཆོད་པའི་རྫས་ཀྱི་དཔེ་ལྟར་༧རྒྱལ་བ་དགྱེས་པའི་མཆོད་སྤྲིན་གྱི་རྒྱུ་རུ་གྱུརད་བ་དང་། གང་ཉིད་ཀྱི་སྐུ་ཚེ་བསྐལ་བརྒྱར་བསྟན་ཅིང་ཐུགས་ཀྱི་བཞེད་དགོངས་མཐའ་དག་དགེག་མེད་ལྷུན་གྱིས་འགྲུབ་པའི་སྨོན་འདུན་གྲངས་མེད་ཞུ།། །།


text:
རྒྱ་ནག་གི་སྐུ་ལྕམ་དང་པོ་སྲིད་འཛིན་ཞི་ཅིན་ཕིན་གྱི་གཟའ་ཟླ་ཕིན་ལེ་ཡོན་ཟླ་འདིའི་ཚེས་ ༢༩ ཉིན་རང་ཉིད་ཀྱི་ཁྱོ་ག་དང་ལྷན་དུ་ཧོང་ཀོང་ནང་སྐྱོད་རྒྱུ་ཡིན་པ་དང་། འདི་ནི་ཕིན་ལེ་ཡོན་ཧོང་ཀོང་རྒྱ་ནག་ལ་རྩིས་སྤྲོད་བྱས་ཏེ་ལོ་ངོ་ ༢༠ འཁོར་བའི་མཛད་སྒོར་མཉམ་ཞུགས་བྱས་བ་ཐེངས་གསུམ་པ་དེ་ཆགས་ཡོད་འདུག
རྒྱ་ནག་ལྷོ་རྒྱུད་གསར་ཁང་གིས་གནས་ཚུལ་སྤེལ་བ་ལྟར་ན། ཟླ་རྗེས་མའི་ཕྱི་ཚེས་ ༡ ཉིན་ཧོང་ཀོང་རྒྱ་ནག་ལ་རྩིས་སྤྲོད་བྱས་ཏེ་ལོ་ངོ་ ༢༠ འཁོར་གྱི་ཡོད་པ་དང་། སྐབས་དེར་རྒྱ་ནག་གི་བུད་མེད་དང་པོ་ཕིན་ལེ་ཡོན་(Peng Liyuan)རང་ཉིད་ཀྱི་ཁྱོ་ག་རྒྱ་ནག་གི་ད་ལྟའི་སྲིད་འཛིན་ཞི་ཅིན་ཕིན་དང་ལྷན་དུ་ཧོང་ཀོང་ནང་བསྐྱོད་རྒྱུ་ཡིན་ཞིང་། ཁོང་མོ་ནི་དེ་སྔ་ནས་ཧོང་ཀོང་གི་ལོ་འཁོར་དུས་དྲན་ཁག་ལ་ཆ་རྒྱུས་མེད་པ་ཞིག་མིན།
རྒྱ་ནག་ནང་མིང་གྲགས་ཡོད་པའི་གཞས་མ་ཕིན་ལེ་ཡོན་གྱིས་ཕྱི་ལོ་ ༢༠༠༧ ལོ་དང་ ༢༠༠༤ ལོ་བཅས་ཀྱི་ཧོང་ཀོང་གི་ལོ་འཁོར་དུས་དྲན་མཛད་སྒོའི་གར་སྟེགས་སྟེང་གླུ་དབྱངས་བླངས་མྱོང་ཡོད་པ་མ་ཟད། ༢༠༠༤ ལོའི་ཧོང་ཀོང་རྒྱ་ནག་ལ་རྩིས་སྤྲོད་བྱས་ཏེ་ལོ་ངོ་ ༧ འཁོར་བའི་མཛད་སྒོའི་སྟེང་སྐུ་ལྕམ་ཕིན་ལེ་ཡོན་གྱིས ༼ ངའི་ཕ་ཡུལ ༽ ཞེས་པའི་རྒྱ་ནག་གི་དམག་མི་ཞིག་གིས་རང་གི་རྒྱལ་ཁབ་དང་ཁྱིམ་ཚང་གི་ཆེད་དུ་འཐབ་འཛིང་བྱས་པའི་གླུ་དབྱངས་སྐད་གྲགས་ཅན་ཞིག་བླངས་ཡོད།
སྐབས་དེར་ལྕམ་ཕིན་ལེ་ཡོན་དང་། གཞན་རྒྱ་ནག་ནང་སྐད་གྲགས་ཡོད་པའི་གཞས་མ་སཱོན་ཊོ་ཡོན་(Song Zuying)། ཡཱན་ཝེ་ཝན་(Yan Weiwen)བཅས་ཀྱིས་ཧོང་ཀོང་ཀོལ་ཟཱིམ་(Coliseum)ཚོགས་ཁང་ཆེན་མོའི་ནང་། རྒྱ་ནག་གི་མི་དམངས་བཅིངས་འགྲོལ་དམག་མི་སྒྱུ་རྩལ་བ་ ༤༠༠ དང་ལྷན་དུ་ལག་ཟུང་སྒྲིལ་ཏེ་རིག་རྩལ་འཁྲབ་སྟོན་བྱས་ཡོད་ཅིང་། མཛད་སྒོའི་མཇུག་སྡོམ་ཐོག་སྐབས་དེའི་ཧོང་ཀོང་སྤྱི་ཁྱབ་ཏོན་ཅིན་ཧཱ་(Tung Chee-hwa)ཡིས་འཁྲབ་སྟོན་པ་ཡོངས་ལ་ཐུགས་རྗེ་ཆེ་ཞུས་སྐབས་བརྗོད་དོན། “ ངའི་རེ་བར་ཁྱེད་ཚོ་ལོ་རྟག་པར་འདིར་ཡོང་སྟེ་ང་ཚོར་སེམས་ཤུགས་སྤར་བའི་རེ་བ་ཡོད་”ཅེས་བརྗོད་ཡོད།
ཕྱི་ལོ་ ༢༠༠༧ ལོའི་ཧོང་ཀོང་གི་ལོ་འཁོར་མཛད་སྒོའི་སྟེང་། ཕིན་ལེ་ཡོན་གྱིས་ ༼ ཟླ་འོད་འོག་གི་ཧོང་ཀོང་གི་མཚན་ལྗོངས་ ༽ ཞེས་བའི་གླུ་དབྱངས་ཤིག་བླངས་ཏེ་རྒྱལ་ཁབ་མཐུན་བསྒྲིལ་བྱེད་དགོས་སྐོར་བསྟན་ཡོད་པ་དང་། གླུ་ཚིག་དེའི་ནང་ “མི་ཚོས་བཤད་སྲོལ་ལ། འཇིག་རྟེན་ཆུས་བཀང་ཡང་། ཁྲག་རྒྱུན་ཆུ་ལས་ཟབ་ཟེར་བ་ལྟར། ང་ཚོས་ལྷན་འཛོམས་ཀྱི་བདེ་སྐྱིད་ལ་བརྩེ་བས་རོལ་”ཞེས་དང་། ཡང་གླུ་ཚིག་དེར་ “ང་ཚོས་ཧོང་ཀོང་གི་བཅོ་ལྔའི་ཟླ་བར་བསྟོད་གླུ་འབུལ་” ཞེས་པ་སོགས་བསྟན་ཡོད་ཅིང་། མཛད་སྒོ་མཇུག་སྒྲིལ་བའི་སྟེང་སྐབས་དེའི་རྒྱ་ནག་གི་སྲིད་འཛིན་ཧུའུ་ཅིན་ཐོ་(Hu Jintao)ཡིས་གཞས་མ་ཕིན་ལེ་ཡོན་དང་འཁྲབ་སྟོན་པ་ཡོངས་དང་ལྷན་དུ་ཕྱིར་རང་ཉིད་ཀྱི་ཕ་ཡུལ་ཕྱོགས་སུ་སྐྱོད་ཅེས་པའི་གླུ་དབྱངས་མཉམ་ལེན་བྱས་ཡོད་འདུག
གཞས་མ་ཕིན་ལེ་ཡོན་གྱིས་ནམ་རྒྱུན་གསར་འགོད་པ་སོགས་ཀྱི་བཅར་འདྲི་དང་ལེན་བྱེད་ཀྱི་མེད་ཀྱང་། ཕྱི་ལོ་ ༡༩༩༩ ལོར་ཧོང་ཀོང་ནང་རྟེན་གཞི་བྱས་པའི་ཧྥི་ནེག་སི་(Phoenix)བརྙན་འཕྲིན་གྱི་གསར་འགོད་པ་དང་མདོ་འཛིན་པ་སྐུ་ཞབས་ཏའོ་ཝེན་ཐོ་(Dou Wentao)ཡི་བཅར་འདྲི་དང་ལེན་བྱས་ཡོད་པ་དང་། སྐབས་དེར་གསར་འགོད་པས་ཕྱི་གསལ་ནང་གསལ་མིན་པའི་ཁྱོ་ག་ངོ་སྤྲོད་བྱ་དགོས་སྐོར་ནན་འདྲི་བྱས་སྐབས་ཁོ་མོས། “གལ་སྲིད་ཁྱོད་རང་གིས་མི་རླུང་རྟ་ཡར་འགྲོ་ཅན་ཞིག་དང་གཉེན་སྒྲིག་བྱས་ཏེ་ཁོ་བོས་ཁྱེད་རང་ལ་ལམ་སྟོན་བྱེད་ཐུབ་ཚེ་དེ་ནི་ཧ་ཅང་བཟང་བ་མ་ཟད། དམིགས་ཡུལ་དང་ལྡན་པ་ཞིག་རེད། འོན་ཀྱང་། མི་མང་པོ་ཞིག་གིས་བསམ་བློ་དེ་འདྲ་གཏོང་མི་སྲིད་”ཅེས་བརྗོད་ཡོད།
མདོ་འཛིན་པ་ཏའོ་ལགས་ཀྱིས་བསྐྱར་དུ་ཁོ་མོར་ལམ་འགྲོ་ཅན་གྱི་ཁྱོ་ག་ཞིག་རག་ཡོད་མེད་དྲིས་སྐབས་ཁོ་མོས། “ད་ལྟ་ཁྱེད་ཀྱིས་ང་ལ་དྲི་བ་འདི་འདྲི་དགོས་དོན་མེད། ང་དང་ཁྱོ་ག་ངེད་གཉིས་གཉེན་སྒྲིག་བྱས་ཏེ་ལོ་ ༡༠ ལྷག་ཅིག་ཕྱིན་སོང་ལ། ཁྱོད་ཀྱིས་ཀྱང་ངའི་ཁྱོ་ག་མི་ལམ་འགྲོ་ཅན་ཞིག་རེད་བསམ་ན་ཆོག རྒྱུ་མཚན་ནི། ཁྱེད་ཀྱིས་མཐོང་བ་བཞིན་ང་ལ་བདེ་སྐྱིད་ཀྱིས་ཁེངས་ཡོད་པས་ཡིན་”ཞེས་བརྗོད་ཡོད།
གསར་འགོད་པ། སྐལ་བཟང་སྦྱིན་པ།


text:
༄༅།།རྗེ་ཙོང་ཁ་པའི་རིག་གཞུང་བགྲོ་གླེང་ཚོགས་འདུ་སྐབས་གཉིས་པ་མཚོ་སྔོན་མི་རིགས་སློབ་གྲྭ་ཆེན་མོ་ནས་གཟབ་རྒྱས་ངང་ཚོགས་པ།
རྗེ་ཙོང་ཁ་པའི་རིག་གཞུང་བགྲོ་གླེང་ཚོགས་འདུ་སྐབས་གཉིས་པ་དེ་ཀྲུང་གོ་སྤྱི་ཚོགས་ཚན་རིག་ཁང་གི་འཛམ་གླིང་ཆོས་ལུགས་ཞིབ་འཇུག་སྡེ་ཁག་དང་མཚོ་སྔོན་མི་རིགས་སློབ་གྲྭ་ཆེན་མོས་གཙོ་སྒྲུབ་དང་མཚོ་སྔོན་མི་རིགས་སློབ་གྲྭ་ཆེན་མོའི་ཙོང་ཁ་པ་ཞིབ་འཇུག་གླིང་གིས་དངོས་སྒྲུབ་མཛད་དེ། ཟླ7པའི་ཚེས19ཉིན་མཚོ་སྔོན་མི་རིགས་སློབ་གྲྭ་ཆེན་མོའི་ཙོང་ཁ་པ་ཞིབ་འཇུག་གླིང་དུ་གཟབ་རྒྱས་ངང་ཚོགས་ཤིང་། ཀྲུང་གོ་སྤྱི་ཚོགས་ཚན་རིག་ཁང་གི་འཛམ་གླིང་ཆོས་ལུགས་ཞིབ་འཇུག་སྡེ་ཁག་དང《འཛམ་གླིང་ཆོས་ལུགས་ཞིབ་འཇུག》རྩོམ་སྒྲིག་ཁང་།《ཀྲུང་གོའི་མི་རིགས་ཚགས་པར》དང《ཀྲུང་གོའི་ཆོས་ལུགས》རྩོམ་སྒྲིག་ཁང་། ཀྲུང་གོའི་བོད་རིག་པའི་ཞིབ་འཇུག་ཁང་། ཀྲུང་དབྱང་མི་རིགས་སློབ་གྲྭ་ཆེན་མོ་དང་བོད་ལྗོངས་སློབ་གྲྭ་ཆེན་མོ། ནུབ་བྱང་མི་རིགས་སློབ་གྲྭ་ཆེན་མོ། ལྷོ་ནུབ་མི་རིགས་སློབ་གྲྭ་ཆེན་མོ། མཚོ་སྔོན་མི་རིགས་སློབ་གྲྭ་ཆེན་མོ་དང་མཚོ་སྔོན་དགེ་ཐོན་སློབ་གྲྭ་ཆེན་མོ་སོགས་ནས་ཐོན་པའི་ཞིབ་འཇུག་པ་དང་ཆེད་མཁས་པ།དགེ་རྒན་ཆེན་མོ་དང་།བོད་བརྒྱུད་ནང་བསྟན་ཆོས་སྡེ་ཆེན་མོ་དག་ནས་སླེབས་པའི་དགེ་བཤེས་བཅས་མི་དྲུག་ཅུ་ལྷག་ཚོགས་འདུར་ཞུགས་ཤིང་གཏམ་བཤད་མཛད། སེར་བྱེས་དགེ་བཤེས་འཇམ་དཔལ་བློ་ཤེས་ཀྱིས་ཁ་བྱང་ལ《དབུ་མ་ཐལ་འགྱུར་པའི་དཀའ་གནད་བརྒྱད་ཀྱི་དོན་འགྲེལ་རྨོངས་པའི་མུན་སེལ》ཞེས་དཔྱད་རྩོམ་ལ་བརྟེན་ནས། ཀུན་གཞི་རྣམ་ཤེས་མི་བཞེད་པའི་ཁུངས་དང་རང་རིག་མི་བཞེད་པའི་ཁུངས།རང་རྒྱུད་ཀྱི་སྦྱོར་བ་ཁས་མི་ལེན་པའི་ཁུངས་བཅས་ཕྱོགས་བརྒྱད་ནས་གཏམ་བཤད་མཛད། ལྷ་ལྡན་རབ་འབྱམས་སྨྲ་བ་རིག་འཛིན་རྡོ་རྗེས་ཁ་བྱང་ལ《ལྟ་བའི་བཤད་པ་བློ་བཟང་དགོངས་རྒྱན》ཞེས་པའི་དཔྱད་རྩོམ་ལ་བརྟེན་ནས། རྗེ་ཉིད་ཀྱི་བཞེད་དགོངས་མདོ་ཙམ་འགོད་པ་དང་དེ་ཉིད་གང་ལ་ཁུངས་གཏུགས་ཚུལ། སྐབས་སུ་བབ་པའི་དོན་གཏན་ལ་འབེབས་པ་དང་མཁས་པའི་གསུང་ལ་གཏུགས་ནས་ལྟ་བ་སྐྱོང་ཚུལ་དང་བཅས་ཀྱི་ཕྱོགས་ནས་གཏམ་བཤད་མཛད། མཚོ་སྔོན་དགེ་ཐོན་སློབ་གྲྭ་ཆེན་མོའི་དགེ་རྒན་ཆེན་མོ་ཁྱུང་ཕྲུག་བློ་བཟང་དར་རྒྱས་ཀྱིས《ཤར་ཕྱོགས་རྒྱ་ནག་རྒྱལ་པོས་རྗེ་ཙོང་ཁ་པར་ཆབ་ཤོག་ཕུལ་བའི་ཞལ་བཤུས་དང་འཇམ་མགོན་ཙོང་ཁ་པ་ཆེན་པོས་གོང་མ་ཏཱ་མིང་རྒྱལ་པོར་སྩལ་པའི་ཆབ་ཤོག་གཉིས་རགས་ཙམ་གླེང་པ》ཞེས་པའི་དཔྱད་རྩོམ་ནང་། རྒྱ་ནག་གོང་མ་ཏཱ་མིང་རྒྱལ་བོས་རྗེ་ཙོང་ཁ་པ་ཆེན་པོའི་སྐུ་ཡོན་དང་སྙན་པ་གསན་ཏེ་གསེར་ཡིག་པ་ལན་མང་མངགས་ནས་རྗེ་བླ་མ་རྒྱ་ནག་ཏུ་གདན་ཞུ་གནང་པའི་ཞུ་ཡིག་དང་རྗེ་བླ་མས་རྒྱུ་རྐྱེན་དང་དགོས་དབང་གཟིགས་པ་ལ་བརྟེན་ནས་བཀའ་ལྟར་ཕེབས་མ་ཐུབ་པའི་ཞུ་ཡིག་སྟེ་ཆབ་ཤོག་གཉིས་ངོ་སྤྲོད་སྒོས་དེང་གི་ངོས་འཛིན་མ་དག་པ་འགའ་ཞིག་ལ་ལུང་དང་རིགས་པས་ཞིབ་འཇུག་བྱས་ཏེ་དཔྱད་འཇོག་བྱས།
མཚོ་སྔོན་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་སྙན་བཟང་པ་དགེ་འདུན་གྱིས《རྗེ་ཙོང་ཁ་པ་ལ་སངས་རྒྱས་གཉིས་པ་ཞེས་བརྗོད་པའི་རྒྱུ་མཚན་ལ་དཔྱད་པ།》ཞེས་པའི་དཔྱད་རྩོམ་ནང་་རྗེ་ཙོང་ཁ་པ་ལ་སངས་རྒྱས་གཉིས་པར་བརྗོད་པའི་རྒྱུ་མཚན་དེ་ཉིད། དོན་ཚན་བདུན་གྱི་སྒོ་ནས་དབྱེ་ཞིབ་བྱས་ཡོད། དེ་ཡང་གཙོ་བོ་གནའ་བོའི་རྒྱ་གར་གྱི་ནང་བསྟན་བྱུང་འཕེལ་གྱི་ཆོས་ཉིད་ལ་དབྱེ་ཞིབ་བྱས་པ་བརྒྱུད། བསྟན་པ་སྔ་དར་སྐབས་ཀྱི་བོད་ཀྱི་ནང་བསྟན་གྱི་གནས་བབ་སྤྱི་དང་། བྱེ་བྲག་ཏུ་བསྟན་པ་ཕྱི་དར་སྐབས་ཀྱི་བོད་ཀྱི་ནང་བསྟན་ལ་དབྱེ་ཞིབ་བགྱིས་ཏེ། རྗེ་ཙོང་ཁ་པའི་ལྟ་སྒོམ་སྤྱོད་གསུམ་གྱི་ཆ་ནས་བོད་སྔ་རབས་པའི་ལྟ་བ་གཞིབ་བསྡུར་སྒོས་ཁོང་གི་ཐུན་མོང་མ་ཡིན་པའི་ལྟ་གྲུབ་དང་མཛད་འཕྲིན་གྱི་ཆ་ནས་བརྗོད་བྱའི་སྲོག་དེ་གསལ་བཤད་བྱས།
མཚོ་སྔོན་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་བུ་བཞི་བསམ་པའི་དོན་གྲུབ་ཀྱིས《མདོ་སྨད་ཁྭ་ཏི་ཁ་བ་དགོན་གྱི་རྗེ་རྩ་ཐང་གཞན་ཕན་ཆེན་མོ་དང་འབྲེལ་ནས་རྗེ་བླ་མའི་རྟེན་ཐང་གི་ཕྲིན་ལས་ལ་བསྟོད་པ།》ཞེས་པའི་དཔྱད་རྩོམ་ནང་། ངག་རྒྱུན་ལྟར་ན་ཁྭ་ཏི་ཁའི་དགོན་གྱི་རྟེན་གཙོ་རྗེ་རྩ་ཐང་གཞན་ཕན་ཆེན་མོ་ནི། རྗེ་ཙོང་ཁ་བ་དགུང་ལོ་ཉེར་གཉིས་པའི་སྐབས་ཤིག་ན། རྗེ་ཉིད་ཆུང་དུས་ནས་མ་ཡུམ་དང་རིང་དུ་བྲལ་བས་ཤིན་ཏུ་དྲན་པའི་ཁར། ད་ལྟ་མ་ཡུམ་ཀྱང་ལོ་ན་རྒས་པས་ཐེངས་གཅིག་མཇལ་འདོད་པའི་འདུན་པ་དྲག་པོ་མཚོན་བྱེད་དུ་དབུ་སྐྲ་དཀར་པོ་ལན་བུ་གཅིག་དང་འཕྲིན་ཡིག་བསྐུར་ནས་ཕ་ཡུལ་དུ་ལོག་པར་ནན་གྱིས་བསྐུལ་བ་ན། དམ་པ་འདིས་རང་གི་ཤངས་མཚལ་བསྲེས་པའི་ཚོན་གྱིས་བཞེངས་པའི་ཞལ་ཐང་ཞིག་བསྐྲུན་ནས་ཚོང་དཔོན་ནོར་བུ་བཟང་བོ་ལ་བསྐུར་མོད། ཚོང་དཔོན་གྱིས་ལམ་རྐེད་ནས་ཞལ་ཐང་ཚབ་མ་ཞིག་བཞེངས་ནས་ཡུམ་ལ་དེ་ཕུལ་བ་དང་། རྗེ་བླ་མའི་ཕྱག་བཟོས་ཀྱི་སྐུ་ཐང་ངོ་མ་དེ་རང་གི་དགོན་གནས་ཁྭ་ཏི་ཁར་གདན་དྲངས་ནས་ནང་རྟེན་དུ་བཞུགས་པ་ཡིན་ཟེར་བའི་ངག་སྒྲོས་ད་ལྟའི་བར་མདོ་སྨད་སྐྱེ་བོ་་ཀུན་གྱི་ཁ་ན་ཡོད་མོད། ངག་རྒྱུན་ནི་ངག་རྒྱུན་ཏུ་ཟད་དེ། 《རྗེ་ཙོང་ཁ་བའི་རྣམ་ཐར་ཆེན་མོ》དང《སྐུ་འབུམ་བྱམས་པ་གླིང་གི་གདན་རབས་དོན་ལྡན་ཚངས་པའི་དབྱངས་སྙན》སོགས་ལོ་རྒྱུས་ཚད་ལྡན་གང་མང་དུ། རྗེ་ཙོང་ཁ་བ་དགུང་ལོ་ཉེར་གཉིས་བཞེས་དུས། རྗེ་དཔོན་གྲགས་པ་རྒྱལ་མཚན་ཆེད་དུ་མངགས་ནས་ཞལ་ཐང་དངོས་མ་དེ་སྐུ་འབུམ་དུ་མ་ཡུམ་ལ་ཕུལ་བའི་ཚུལ་གསལ་བོར་གསུངས་ཡོད་པ་མ་ཟད། ཡུམ་ཆེན་ལ་གནང་བའི་རྟེན་ཐང་དེ་ད་ལྟའི་བར་སྐུ་འབུམ་དགོན་གྱི་ཀླུ་རྒྱ་འོག་མའི་བཙན་ཁང་གི་ནང་རྟེན་དུ་བཞུགས་པ་དང་། རྒྱལ་བ་སེངྒེའི་ང་རོའི་སྐུ་དཔར་གཅིག་བསྐུར་བ་དེ་དཔར་འབུམ་གྲངས་དུ་བཏབ་ནས། གོས་ཆེན་གྱིས་བྲེས་པའི་ཙནྡན་གྱི་སྡོང་བོ་དང་མཉམ་དུ་གསེར་སྡོང་ཆེན་མོའི་ནང་རྟེན་དུ་བཞུགས་པ་དང་། ཨ་ཅེ་ལ་གནང་བའི་སྐུ་ཐང་གསུང་འབྱོན་མ་དེ་ཡང་ཡར་ནང་ཆོས་གྲྭའི་ལྟག་གི་འཇམ་དབྱངས་ཀུན་གཟིགས་ཀྱི་ལྷ་ཁང་གི་ནང་རྟེན་དུ་བཞུགས་ཡོད་པ་གསལ་བོར་བཀོད་ཡོད་པའི་ཕྱོགས་ནས་གཏམ་བཤད་མཛད།
ཐེངས་འདིའི་རྗེ་ཙོང་ཁ་པའི་རིག་གཞུང་བགྲོ་གླེང་ཚོགས་འདུ་ནི་སྤྱི་ཟླ་བདུན་པའི་ཚེས་བཅུ་དགུ་དང་ཉི་ཤུའི་ཉིན་གཉིས་ལ་ཚོགས་པ་དང་། ཚོགས་ཐོག་དུ་ཕྱོགས་སོ་སོ་ནས་ཕེབས་པའི་ཆེད་མཁས་པ་རྣམས་ཀྱི་གཏམ་བཤད་གལ་ཆེན་གནང་དེ་ཚོགས་འདུ་བདེ་ལེགས་ངང་མཇུག་རྫོགས།


text:
༢༠༡༤ ཟླ་ ༡༢ ཚེས་ ༡༠ རེས་གཟའ་ལྷག་པ།
༄༅། །སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ ༢༥ འཁོར་བའི་དུས་ཆེན་དམིགས་བསལ་ཅན་གྱི་ཉིན་མོ་འདིར། བོད་མིའི་སྒྲིག་འཛུགས་ཀྱི་བཀའ་ཤག་གིས་ལྷར་བཅས་སྲིད་ཞིའི་གཙུག་རྒྱན། འཇིག་རྟེན་ཞི་བདེའི་དེད་དཔོན། ཁམས་གསུམ་ཆོས་ཀྱི་རྒྱལ་པོ། བོད་མིའི་བླ་ན་མེད་པའི་དབུ་འཁྲིད། སྤྱི་ནོར་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ལ་བོད་མི་ཡོངས་ཀྱི་ཚབ་ཞུས་ཏེ་བཀའ་དྲིན་རྗེས་དྲན་གྱི་གུས་ཕྱག་སྔོན་དུ་བཏང་བའི་སྒོ་ནས། གཞིས་བྱེས་བོད་མི་ཡོངས་དང་། འཛམ་གླིང་གང་སར་གནས་པའི་བོད་ཀྱི་གྲོགས་པོ་རྣམས་ལ་འཚམས་འདྲི་ཞུ་རྒྱུ་ཡིན།
ནོར་ཝེ་ནོ་སྦེལ་གཟེངས་རྟགས་ཚོགས་ཆུང་གི་ཆེ་བསྟོད་ཚིག་བརྗོད་ནང་ ༧གོང་ས་ཏཱ་ལའི་བླ་མ་མཆོག་གིས་བོད་མིའི་བདེན་དོན་འཐབ་རྩོད་འཚེ་མེད་ཞི་བའི་ལམ་དུ་འཁྲིད་གནང་མཛད་པར་གཟེངས་བསྟོད་ཞུ་རྒྱུ་དང་། བོད་མིའི་ཐུན་མོང་མ་ཡིན་པའི་ངོ་བོ་ཆོས་རིག་གོམས་གཤིས་སྲུང་སྐྱོབ་བྱ་ཆེད་གཉིས་མོས་གུས་བརྩི་དང་གུ་བཤངས་ཀྱི་ལམ་ནས་བོད་དོན་འགྲིག་འཇགས་ཡོང་ཐབས་གནང་བཞིན་ཡོད། ཅེས་གསལ་བ་ལྟར། ནོ་སྦེལ་ཞི་བདེའི་གཟེངས་རྟགས་ཚོགས་ཆུང་གིས་༧གོང་ས་༧སྐྱབས་མགོན་ཆེན་པོའི་བླ་ན་མེད་པའི་དགོངས་བཞེས་དང་མཛད་རྗེས་ལ་གཟེངས་བསྟོད་གུས་བཀུར་ཆེན་པོ་ཞུས་པ་མ་ཟད། ༧གོང་ས་༧སྐྱབས་མགོན་ཆེན་པོ་མཆོག་གིས་ནོ་སྦེལ་ཞི་བདེའི་གཟེངས་རྟགས་དགྱེས་བཞེས་མཛད་པ་དེས་ནོ་སྦེལ་ཞི་བདེའི་གཟེངས་རྟགས་ཀྱི་རིན་ཐང་དང་ཆེ་མཐོང་སྔར་ལྷག་གོང་མཐོར་སོང་ཡོད། དེ་མཚུངས་རྒྱལ་སྤྱིའི་ཐོག་བོད་དོན་གོ་རྟོགས་དང་རྒྱབ་སྐྱོར་གྱི་གནས་ཚད་མཐོ་རུ་འགྲོ་བར་ཕན་ཐོགས་ཆེན་པོ་བྱུང་ཡོད། རྒྱུན་དུ་མགོན་པོ་གང་ཉིད་ནི་ནང་པའི་དགེ་སློང་ཞིག་ཡིན་གསུང་གིན་ཡོད་ནའང། འཛམ་གླིང་གི་མི་འབོར་ས་ཡ་མང་པོས་བྱམས་སྙིང་རྗེ་དང། འཚེ་མེད་ཞི་བདེའི་བདག་ཉིད་དུ་ངོས་འཛིན་བརྩི་བཀུར་ཞུ་བཞིན་ཡོད།
ཁྱད་པར། ༧གོང་ས་༧སྐྱབས་མགོན་ཆེན་པོའི་གསང་གསུམ་གྱི་མཛད་འཕྲིན་རྣམས་བོད་དང་བོད་མིའི་བདེ་དོན་ཁོ་ན་མ་ཡིན་པར། འཇིག་རྟེན་སྐྱེ་འགྲོ་ཡོངས་ཀྱི་བདེ་དོན་ཆེད་འགྲོ་བ་མིའི་རྒྱུད་ཀྱི་བཟང་སྤྱོད་གོང་འཕེལ་གཏོང་རྒྱུ་དང་། ཆོས་ལུགས་ཕན་ཚུན་དབར་མཐུན་འབྲེལ་དག་སྣང་སྦྱོང་ཐབས། བོད་མི་རིགས་ཀྱི་ཁྱད་ནོར་ཆོས་དང་རིག་གཞུང་སྲུང་སྐྱོབ་དར་སྤེལ་གནང་རྒྱུ་བཅས་ཀྱི་མཛད་ཆེན་རྣམ་གསུམ་མམ། ལྷག་བསམ་ཐུགས་བསྐྱེད་གསུམ་གྱི་ཉམས་བཞེས་ཐུགས་དམ་གྱི་མཐིལ་དུ་མཛད་པ་ལ་བརྟེན་ནས་འཛམ་གླིང་ཡོངས་ལ་ཞི་བདེ་དང་དྲང་བདེན་གྱི་འོད་སྣང་སྩོལ་བའི་རླབས་ཆེའི་དབུ་འཁྲིད་ཅིག་དང་། རྒྱལ་ཁབ་དང་མི་རིགས་ཆོས་ལུགས་བཅས་ཀྱི་དབྱེ་བ་མེད་པར་ཀུན་གྱིས་དགའ་མོས་གུས་བཀུར་ཆེ་ཤོས་ཞུ་ཡུལ་ཞིག་ཏུ་གྱུར་ཅིང་། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ད་བར་གྲགས་ཅན་གྱི་གཙུག་ལག་སློབ་གཉེར་ཁང་དང་། འགྲོ་བ་མིའི་ཐོབ་ཐང་དང་འབྲེལ་བའི་སྒྲིག་འཛུགས་ཁག་ནས་གུས་བཀུར་ཆེ་བསྟོད་ཀྱི་གཟེངས་རྟགས་གྲངས་ ༡༥༡ འབུལ་གནང་མཛད་ཡོད། རྒྱལ་ཁབ་འདྲ་མིན་གྱི་ནོ་སྦེལ་ཞི་བདེའི་གཟེངས་རྟགས་བཞེས་མཁན་དབུ་འཁྲིད་ཚོས་ཀྱང་༧གོང་ས་༧སྐྱབས་མགོན་ཆེན་པོ་མཆོག་ནི་ནོ་སྦེལ་ཞི་བདེའི་གཟེངས་རྟགས་བཞེས་མཁན་དབུ་འཁྲིད་ཚོའི་ཁྲོད་ནས་ཆེན་པོའི་ཆེན་པོ་ལྟ་བུ་རེད་ཅེས་བཅོས་མིན་གྱི་བསྔགས་བརྗོད་ཞུ་བཞིན་ཡོད།
དེ་བཞིན་དེ་སྔ་ནང་པ་སངས་རྒྱས་པའི་ཆོས་ཀྱི་བསླབ་བྱ་རྣམས་མཐོང་ཐོས་མ་མྱོང་བའི་གླིང་ཆེན་ལྔ་ཡི་རྒྱལ་ཁབ་ཁག་ཏུ་༧ཞབས་ཀྱི་པད་མོ་རྣམ་པར་བཀོད་དེ་གང་འདུལ་འཕྲིན་ལས་ཀྱི་འོད་སྣང་ཕྱོགས་བཅུར་སྤྲོ་བཞིན་སྐྱེ་འགྲོ་གྲངས་ལས་འདས་པའི་འདི་ཕྱིའི་རེ་འདོད་བསྐང་བར་མཛད་པ་དང་། ཡེ་ཤུའི་བླ་ཆེན་པོབ་ཀྱིས་གཙོས་ཆོས་ལུགས་ཁག་གི་དབུ་འཁྲིད་དང། རྒྱབ་ཁབ་ཁག་གི་སྲིད་འཛིན་དང་སྲིད་བློན། གྲོས་ཚོགས་ཀྱི་འཐུས་མི་སོགས་ཆབ་སྲིད་ཀྱི་འགོ་འཁྲིད་དང་། ཚན་རིག་པ། མཁས་པ། ན་གཞོན་སློབ་ཕྲུག་དང་མང་ཚོགས། དེ་བཞིན་དབུལ་ཞིང་ཕོངས་པའི་ནད་པ་དང་ཉམ་ཐག་སོགས་སྐྱེ་བོ་གྲངས་ལས་འདས་པ་མཇལ་འཕྲད་ཀྱིས་བྱམས་བརྩེ་དང། ཡ་རབས་བཟང་སྤྱོད། ཞི་བདེའི་ལེགས་སྐྱེས་སྤེལ་བཞིན་དབུགས་དབྱུང་བར་མཛད་ཅིང་། བོད་ཀྱི་བདེན་དོན་འཐབ་རྩོད་ལའང་རྒྱབ་སྐྱོར་གོང་མཐོར་སྤེལ་གནང་མཛད་ཡོད། མགོན་པོ་གང་གི་བཀའ་སློབ་གསུང་བཤད་རྣམས་སྐད་ཡིག་འདྲ་མིན་ཐོག་ཕབ་བསྒྱུར་གྱིས་དེབ་གྲངས་ས་ཡ་མང་པོ་པར་སྐྲུན་འགྲེམས་སྤེལ་ཞུས་དང་ཞུ་བཞིན་ཡོད།
འཛམ་གླིང་གང་སར་ལོ་རེ་བཞིན་༧གོང་ས་༧སྐྱབས་མགོན་ཆེན་པོ་མཆོག་གི་མཚན་སྙན་མཛད་འཕྲིན་རྒྱས་པ་ལ་བརྟེན་ནས་བོད་དོན་དྲིལ་བསྒྲགས་དང་བོད་ཀྱི་བདེན་པའི་གནད་དོན་ལ་ཤ་ཚ་རྒྱབ་སྐྱོར་བྱེད་མཁན་ཡང་ཇེ་མང་དུ་འགྲོ་བཞིན་པ་དང་། ལྷག་དོན་བོད་དོན་དཀའ་རྙོག་སེལ་ཐབས་སུ་བོད་རྒྱ་མི་རིགས་གཉིས་ཀའི་ཕུགས་རྒྱང་རིང་པོའི་ཁེ་ཕན་ལ་དགོངས་ནས་གཉིས་སྨན་དབུ་མའི་ལམ་གྱི་སྲིད་བྱུས་འདོན་གནང་མཛད་པར། བོད་རྒྱ་ཆེའི་མང་ཚོགས་ཀྱིས་མང་གཙོའི་ལམ་ལུགས་དང་མཐུན་པར་མང་མོས་རྒྱབ་སྐྱོར་ཚད་མཐོའི་སྒོ་ནས་འདི་ཉིད་སྒྲིག་འཛུགས་ཀྱི་གཏན་ལ་ཕབ་པའི་སྲིད་བྱུས་ཤིག་ཏུ་གྱུར་ཡོད། ཕྱི་ལོ་ ༡༩༧༩ ནས་བཟུང་སྐུ་ཚབ་ཕན་ཚུན་དབར་གཞུང་འབྲེལ་དང་གཞུང་འབྲེལ་མ་ཡིན་པའི་ངོ་བོའི་ཐོག་ནས་འབྲེལ་མོལ་ཐེངས་ཉི་ཤུ་ལྷག་བྱུང་ཡོད་པ་དང་། ཁྱད་པར་ཕྱི་ལོ་ ༢༠༠༢ ལོར་ཐད་ཀའི་འབྲེལ་ལམ་བསྐྱར་གསོ་བྱུང་རྗེས་༧གོང་ས་༧སྐྱབས་མགོན་ཆེན་པོའི་སྐུ་ཚབ་དང་རྒྱ་ནག་གཞུང་གི་སྐུ་ཚབ་དབར་འབྲེལ་མོལ་ཐེངས་དགུ་བྱུང་སྐབས།
རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་སུ་གསལ་བའི་གྲངས་ཉུང་མི་རིགས་ཀྱི་རང་སྐྱོང་དང་རང་ཁྱིམ་རང་བདག་གི་ཐོབ་ཐང་རྣམས་ཇི་བཞིན་ལག་བསྟར་ཐུབ་པ་ཡོང་ཆེད་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་དང་བསམ་འཆར་གྱི་འགྲེལ་བརྗོད་ཡིག་ཆ་གཉིས་རྒྱ་ནག་གཞུང་ལ་སྤྲད་ཡོད་ཀྱང་། ད་བར་རྒྱ་ནག་གཞུང་གིས་མུ་མཐུད་མཁྲེགས་བཟུང་ཁོ་ན་ལས་བཟང་ཕྱོགས་ཀྱི་ཡ་ལན་བྱུང་མེད། ཉེ་སྔོན་རྒྱ་ནག་གཞུང་གིས་རྩ་ཁྲིམས་ཀྱི་གལ་འགངས་ངོས་འཛིན་དང་གསལ་སྟོན་བྱ་ཆེད་དུ་དམིགས་ཏེ་ཕྱི་ཟླ་ ༡༢ ཚེས་ ༤ དེ་བཞིན་རྒྱལ་ཡོངས་རྩ་ཁྲིམས་ཀྱི་ཉིན་མོར་སྲུང་བརྩི་བྱ་རྒྱུའི་གཏན་འབེབས་བྱས་འདུག གལ་སྲིད་རྒྱ་ནག་གཞུང་གིས་དོན་དངོས་ཐོག་རྩ་ཁྲིམས་ཀྱི་གལ་འགངས་ངོས་འཛིན་བྱེད་ཀྱི་ཡོད་ན་རྩ་ཁྲིམས་ནང་གསལ་བའི་གྲངས་ཉུང་མི་རིགས་ཀྱི་ཆ་རྐྱེན་ཁག་མིང་དོན་མཚུངས་པར་ལག་བསྟར་དགོས་པ་ཡིན།
གཉིས་སྨན་དབུ་མའི་ལམ་གྱི་མཛད་བྱུས་རྨད་དུ་བྱུང་བ་འདི་ལ་བརྟེན་ནས་རྒྱལ་སྤྱིའི་སྲིད་གཞུང་ཁག་དང་། གྲོས་ཚོགས། ཆབ་སྲིད་ཀྱི་གནད་དོན་མི་སྣ་བཅས་མང་པོས་མངོན་གསལ་དོད་པོའི་སྒོ་ནས་བོད་དོན་ལ་རྒྱབ་སྐྱོར་དང། རྒྱ་ནག་གཞུང་དང་མཉམ་བོད་དོན་གླེང་སློང་བྱེད་ཐུབ་པ་བྱུང་ཡོད། དེ་མཚུངས་ལོ་རེ་བཞིན་རྒྱ་རིགས་མཁས་པ་དང་ཤེས་ཡོན་ཅན་གྱི་ཁྲོད་བོད་མིའི་བདེན་དོན་ལ་ཤ་ཚ་རྒྱབ་སྐྱོར་དང་གོ་རྟོགས་ཇེ་ཆེར་འགྲོ་དང་འགྲོ་བཞིན་པ་ལྟར། བཀའ་ཤག་ནས་མུ་མཐུད་ཆོད་སེམས་བརྟན་པོའི་སྒོ་ནས་དབུ་མའི་ལམ་གྱི་སྲིད་བྱུས་རྒྱུན་འཛིན་བྱས་དང་བྱ་མུས་ཡིན། དེ་བཞིན་རིང་མིན་བོད་རྒྱ་ཞི་མོལ་ལས་དོན་ཚོགས་ཆུང་གི་ཚོགས་འདུ་ཞིག་འཚོགས་རྒྱུ་ཡིན།
གཞན་ཡང་༧གོང་ས་༧སྐྱབས་མགོན་ཆེན་པོའི་ཡང་དག་པའི་དབུ་འཁྲིད་ལམ་སྟོན་ལ་བརྟེན་ནས་འདས་པའི་ལོ་ངོ་ལྔ་བཅུ་ལྷག་སྤྱི་དང་། ལྷག་པར་འདས་ལོ་ཉི་ཤུ་ལྷག་ཙམ་འདིའི་རིང་བཙན་བྱོལ་བོད་མིའི་མང་གཙོའི་ལམ་ལུགས་ཡར་རྒྱས་ཤུགས་ཆེ་ཤོས་ཕྱིན་ཡོད། ཕྱི་ལོ་ ༡༩༩༡ ལོར་ཁྲིམས་སྒྲིག་ཀུན་གྱི་གཞི་མ་བཙན་བྱོལ་བོད་མིའི་བཅའ་ཁྲིམས་རིན་པོ་ཆེ་གཏན་འབེབས་གནང་བ་དང་། དེ་འབྲེལ་འཛིན་སྐྱོང་བཀའ་བློན་རྣམ་པ་ཡང་༧གོང་ས་༧སྐྱབས་མགོན་ཆེན་པོ་མཆོག་ནས་ཐད་བསྐོ་གནང་མི་དགོས་པར་བོད་མི་མང་སྤྱི་འཐུས་ལྷན་ཚོགས་ཀྱིས་འོས་འདེམས་གནང་གི་ཡོད། ཕྱི་ལོ་ ༢༠༠༡ ལོར་བཀའ་བློན་ཁྲི་པ་མི་མང་གིས་ཐད་ཀར་འོས་འདེམས་བྱེད་འགོ་ཚུགས་པ་དང་། ཕྱི་ལོ་ ༢༠༡༡ ལོར་༧གོང་ས་༧སྐྱབས་མགོན་ཆེན་པོ་མཆོག་གིས་མི་མང་གིས་འོས་འདེམས་ཞུས་པའི་འགོ་ཁྲིད་ལ་ཆབ་སྲིད་ཀྱི་སྐུ་དབང་རྩིས་སྤྲོད་གནང་རྒྱུའི་བཀའ་ཟློག་མེད་ཕེབས་པ་བརྒྱུད་བཙན་བྱོལ་བོད་མིའི་མང་གཙོའི་ལམ་ལུགས་ཀྱི་འཕེལ་རིམ་ཡོངས་སུ་རྫོགས་པར་མཛད་པ་སོགས་ཇི་སྲིད་བོད་དོན་བདེན་མཐའ་མ་གསལ་བར་བོད་མི་རིགས་ཀྱི་འཐབ་རྩོད་མུ་མཐུད་གནས་ཐབས་ཀྱི་བཀའ་དྲིན་བསམ་བརྗོད་ལས་འདས་པ་བསྐྱངས་གནང་མཛད་ཡོད།
༧གོང་ས་༧སྐྱབས་མགོན་ཆེན་པོ་མཆོག་ནི་བོད་མི་ཡོངས་ཀྱི་ལྟ་བའི་མིག་དང་ཁོག་པའི་སྙིང་ལྟ་བུ་ཡིན། མགོན་པོ་གང་ཉིད་ནས་དགུང་གྲངས་ ༡༦ ཐོག་བོད་ཀྱི་ཆབ་སྲིད་ཐུགས་འགན་བཞེས་པ་ནས་ད་བར་བོད་མི་ཡོངས་ལ་མ་ཡི་བུ་ལ་བརྩེ་བ་ལྟར་བཀྲིན་བླ་ན་མེད་པ་སྐྱོང་གནང་མཛད་ཡོད་པར་བོད་མི་ཡོངས་ཀྱིས་ཐུགས་རྗེ་བཀྲིན་བླ་མེད་དུ་ཆེ་ཞུ་ཡི་ཡོད། དེར་བརྟེན་༧གོང་ས་༧སྐྱབས་མགོན་ཆེན་པོའི་བཀའ་དྲིན་གྱི་ཆ་ཟུར་ཙམ་གསབ་ཆེད་བཀའ་ཤག་གིས་ཕྱི་ལོ་ ༢༠༡༤ འདི་བཞིན་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོའི་བཀའ་དྲིན་རྗེས་དྲན་གྱི་ལོར་སྲུང་བརྩི་ཞུས་དང་ཞུ་བཞིན་པ་ལྟར། ཚོགས་པ་སྐྱིད་སྡུག་དང་སྒྲིག་འཛུགས་ཁག དེ་བཞིན་ཁྱིམ་ཚང་དང་ཉམས་མྱོང་ཅན་གྱི་མི་རབས་རྒན་གྲས་ཚོས་༧གོང་ས་༧སྐྱབས་མགོན་ཆེན་པོའི་མཛད་འཕྲིན་དང་བླ་ན་མེད་པའི་དགོངས་བཞེད་རྣམས་མི་རབས་གསར་པ་ཚོའི་སེམས་ནང་མ་བརྗེད་པར་གནས་ཕྱིར་ངོ་སྤྲོད་འགྲེལ་བརྗོད་གནང་དགོས་པའི་རེ་སྐུལ་ཞུ་རྒྱུ་ཡིན།
ཉེ་སྔོན་ཕྱི་ལོ་ ༢༠༡༤ ཟླ་ ༡༠ ཚེས་ ༢ ཉིན་བདག་ཉིད་ཆེན་པོ་གྷན་དྷིའི་འཁྲུངས་སྐར་དང་བསྟུན་ཏེ་༧གོང་ས་༧་སྐྱབས་མགོན་ཆེན་པོ་མཆོག་དང་ཐུགས་འདྲིས་ཆེ་བའི་ནོ་སྦེལ་ཞི་བདེའི་གཟེངས་རྟགས་བཞེས་མཁན་ཨི་རན་ནས་ཡིན་པ་ལྕམ་ཤི་རིན་ཨི་བྷ་དྷི་དང་། ཨ་རི་ནས་ཡིན་པ་ལྕམ་ཇོ་ཌི་ཝི་ལེ་ཡེམས་རྣམ་གཉིས་ཆེད་མངགས་བཞུགས་སྒར་དུ་གདན་ཞུས་ཀྱིས་༧གོང་ས་༧སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ ༢༥ འཁོར་བའི་དམིགས་བསལ་བཀའ་དྲིན་རྗེས་དྲན་ཞུ་རྒྱུའི་མཛད་སྒོ་རྒྱས་པ་ཞིག་གོ་སྒྲིག་ཞུ་རྒྱུའི་གོ་སྐབས་བྱུང་བ་ནི་དགའ་སྤྲོ་ཆེ། ནོ་སྦེལ་ཞི་བདེའི་གཟེངས་རྟགས་བཞེས་མཁན་བྱང་ཨའི་ཡེར་ལེནཌ་ཡི་བྷེ་ཊི་ཝི་ལེམས་དང། ལྷོ་ཨཕི་རི་ཀའི་ཆོས་དཔོན་ཌེ་སེ་མོནཌ་ཊུ་ཊུ་དང་། ནེལ་སོན་མན་ཌེ་ལ། ཌི་ཀཱ་ལཀ། འབར་མའི་ལྕམ་ཨང་སན་སཱུ་སྐྱིད། ཤར་ཏི་མུར་གྱི་ཇཱོ་སེ་ར་མོ་ཧོརཏ་བཅས་ཀྱིས་ཇི་ལྟར་འཐབ་རྩོད་དང་དགོས་འདུན་བཏོན་པ་ལྟར་མཐའ་མའི་འབྲས་བུར་རང་དབང་དང་མང་གཙོའི་ཐོབ་ཐང་བདག་ཐོབ་བྱུང་ཡོད་པ་བཞིན་ད་ཆ་མགོན་པོ་གང་གི་ཕུགས་བཞེད་ཀྱང་འགྲུབ་པའི་དུས་སུ་བབ་ཡོད། ཉེ་སྔོན་ལྷོ་ཨཕ་རི་ཀར་ནོ་སྦེལ་ཞི་བདེའི་གཟེངས་རྟགས་བཞེས་མཁན་གྱི་ཚོགས་འདུ་དེ་བཞིན་༧གོང་ས་༧སྐྱབས་མགོན་མཆོག་ལ་ཐོངས་མཆན་མ་ཕུལ་བའི་རྐྱེན་གྱིས་འཚོགས་ཐུབ་མེད་ཀྱང་། ད་རེས་ཨི་ཊ་ལིའི་རྒྱལ་ས་རོམ་དུ་འཚོགས་གཏན་འཁེལ་ཡོད་པར་དགའ་བསུ་ཞུ་རྒྱུ་ཡིན།
དེ་རིང་ནི་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་ཡང་ཡིན་སྟབས། འཛམ་གླིང་གང་སར་འགྲོ་བ་མིའི་ཐོབ་ཐང་གི་ཉིན་མོ་སྲུང་བརྩི་ཞུ་བཞིན་ཡོད། ཡོངས་ཁྱབ་འགྲོ་བ་མིའི་ཐོབ་ཐང་གསལ་བསྒྲགས་གནང་སྟེ་ལོ་ ༦༦ ཕྱིན་ཟིན་ནའང་བོད་ནང་མུ་མཐུད་གནས་སྟངས་ཇེ་ཞན་ཇེ་སྡུག་ཏུ་འགྲོ་བཞིན་པ་རེད། རྒྱ་ནག་གི་བཙན་འཛུལ་ལ་བོད་མི་ཚོས་ཕྱི་ལོ་ ༡༩༥༩ ལོར་རང་དབང་སྒེར་ལངས་ཀྱི་ལས་འགུལ་སྤེལ་བ་ནས་བཟུང་བོད་མི་ཚོས་རྒྱ་ནག་གཞུང་གི་དྲག་གནོན་གྱི་སྲིད་བྱུས་ལ་མུ་མཐུད་ཞི་རྒོལ་གྱེན་ལངས་བྱས་དང་བྱེད་བཞིན་པ་རེད། ཁྱད་པར་ཕྱི་ལོ་ ༡༩༨༧ ནས་ ༡༩༨༩ བར་ལྷ་སར་བྱུང་བའི་ཞི་བའི་གྱེན་ལངས་དང་། ཕྱི་ལོ་ ༢༠༠༨ ལོར་བོད་ཆོལ་ཁ་གསུམ་ཁྱོན་ཡོངས་སུ་བྱུང་བའི་ས་བྱི་ཞི་རྒོལ་ཆེན་མོའི་གནས་ཚུལ་རྣམས་འཛམ་གླིང་ཡོངས་ལ་དྲིལ་བསྒྲགས་དང་བོད་མིའི་བདེན་དོན་ལ་རྒྱབ་སྐྱོར་ཤུགས་ཆེ་ཐོབ་ཡོད་ཅིང་། བོད་ཆོལ་ཁ་གསུམ་ནང་ཡོད་པའི་བོད་རིགས་ཡོངས་རྫོགས་སྔར་ལྷག་དམ་ཚིག་རྡོག་རྩ་གཅིག་སྒྲིལ་ཐོག་གནས་པ་གསལ་སྟོན་བྱས་ཡོད། ཕྱི་ལོ་ ༢༠༠༩ ནས་བཟུང་བོད་ཆོལ་ཁ་གསུམ་ནང་བོད་མི་ཚོས་རང་ལུས་མེར་སྲེག་གིས་ཛ་དྲག་གནས་སྟངས་རིམ་བསྟུད་དུ་བྱུང་ཡང་། རྒྱ་ནག་གཞུང་གིས་མུ་མཐུད་ཡ་ང་སྙིང་རྗེ་མེད་པར་བོད་མིའི་ཐོག་ཆབ་སྲིད་ཀྱི་དམ་བསྒྲགས་དང་། དཔལ་འབྱོར་ཟུར་འབུད། མི་རིགས་དབྱེ་འབྱེད། ཁོར་ཡུག་གཏོར་བཤིག རིག་གཞུང་རྩ་མེད་བཏང་དང་གཏོང་བཞིན་པ་རེད། རང་ལུས་མེར་སྲེག་གཏོང་མཁན་གསོན་པོར་བཞུགས་པ་ཞིག་གིས་ཉེ་སྔོན་ཕྱི་ཟླ་ ༡༡ ཚེས་ ༡༤ ཉིན་གསལ་བརྗོད་བྱས་པར། རྒྱལ་ཁབ་གཞན་ལྟར་ང་ཚོར་ཆོས་དད་རང་དབང་དང་སྨྲ་བརྗོད་རང་དབང་མེད་ལ། ང་ཚོའི་ཆོས་ཀྱི་བླ་ན་མེད་དབུ་འཁྲིད་ཀྱང་བོད་ནང་ཕྱིར་ཕེབས་བཅུག་གི་མེད། རྒྱ་ནག་གཞུང་གིས་སྡུག་སྦྱོང་མནར་གཅོད་ལ་བཟོད་མ་ཐུབ་པར་རང་ལུས་མེར་སྲེག་གིས་ལམ་ནས་ངོ་རྒོལ་བྱས་པ་ཡིན་ཞེས་བོད་ས་ཡོངས་ལ་དམ་བསྒྲགས་བྱེད་བཞིན་པའི་ཁུངས་སྐྱེལ་ར་སྤྲོད་བྱས་ཡོད།
ཇི་སྲིད་འཛམ་གླིང་གི་ཕྱོགས་གཅིག་ལ་གདུག་རྩུབ་དྲག་གནོན་ཡོད་བཞིན་པ་དེ་སྲིད་དུ་འཛམ་གླིང་ནང་དྲང་བདེན་དང་མང་གཙོའི་སྤྱི་ཚོགས་ཡང་དག་པ་ཞིག་ཡོང་ཐབས་མེད་པ་ཤེས་གསལ་རེད། དེར་བརྟེན་དེ་རིང་ཡོངས་ཁྱབ་འགྲོ་བ་མིའི་ཐོབ་ཐང་གསལ་བསྒྲགས་གནང་ནས་ལོ་ ༦༦ འཁོར་བའི་ཉིན་མོར་བཀའ་ཤག་གིས་ནན་བརྗོད་ཞུ་རྒྱུར། བོད་ནང་དྲག་གནོན་དང་ཛ་དྲག་གི་གནས་སྟངས་ཡོད་བཞིན་པ་རྣམས་མཚམས་འཇོག་བྱ་རྒྱུའི་ཐབས་ལམ་གཅིག་ཡོད་པ་དེ་ནི། རྒྱ་ནག་གཞུང་གིས་ལག་བསྟར་བྱེད་བཞིན་པའི་མཁྲེགས་འཛིན་གྱི་སྲིད་བྱུས་ཁག་བསྒྱུར་བཅོས་བཏང་སྟེ། བོད་མིའི་མངོན་འདོད་ལ་བརྩི་བཀུར་དང་ལེན་བྱ་རྒྱུ་དེ་ཡིན།
རྒྱ་ནག་གཞུང་གི་དྲག་གནོན་འོག་སྡུག་སྦྱོང་མནར་གཅོད་མྱོང་བཞིན་པའི་གཞིས་བཞུགས་བོད་རིགས་སྤུན་ཟླ་སྤྱི་དང་། ཁྱད་པར་མ་ཉེས་ཁ་གཡོགས་ཀྱི་ཉེས་མིང་འདྲ་མིན་འོག་རྒྱ་ནག་གིས་འཛིན་བཟུང་བཙོན་འཇུག་བྱས་པའི་ཀུན་གཟིགས་༧པཎ་ཆེན་སྐུ་ཕྲེང་བཅིུག་པ་དགེ་འདུན་ཆོས་ཀྱི་ཉི་མ་མཆོག་གིས་གཙོས་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་དང། བྱ་བྲལ་རིན་པོ་ཆེ། དེ་མཚུངས་བོད་བསྟན་སྲིད་མི་རིགས་ཀྱི་ཆེད་དུ་བཙོན་འཇུག་སྡུག་སྦྱོང་མནར་གཅོད་མྱོང་བཞིན་པ་རྣམས་གློད་གྲོལ་མྱུར་དུ་ཐོབ་པ་དང་ཁོང་ཚོའི་དཔའ་མཛངས་སྙིང་སྟོབས་ལ་རྗེས་དྲན་གུས་འདུད་ཞུ་རྒྱུ་དང་། ད་ལྟ་ཁོང་ཚོའི་ལུས་སེམས་ཀྱི་གནས་བབ་དང་འབྱུང་འགྱུར་གནས་སྟངས་ཇི་ཆགས་ཐད་འཛམ་གླིང་ཤེས་ལྡན་མི་མང་ཡོངས་ཀྱིས་དོ་སྣང་བྱེད་བཞིན་ཡོད། དེ་བཞིན་བོད་ནང་གཞི་རྩའི་རང་དབང་དང་འགྲོ་བ་མིའི་ཐོབ་ཐང་ཆེད་ལུས་སྲོག་ལོངས་སྤྱོད་བློས་བཏང་གནང་མཁན་ཚོའི་མངོན་འདོད་ལ་རྒྱབ་སྐྱོར་དང་གདུང་སེམས་མཉམ་སྐྱེད་ཞུ་རྒྱུ་ཡིན། རྒྱ་ནག་གཞུང་གིས་གནམ་སྡེ་སྒོ་མོ་ཆེའི་ཐང་ཆེན་དུ་མང་གཙོའི་ལས་འགུལ་བའི་དག་གི་མངོན་འདོད་འགྲུབ་རྒྱུ་དང་། རྒྱ་རིགས་ནོ་སྦེལ་ཞི་བདེའི་གཟེངས་རྟགས་བཞེས་མཁན་ལིའུ་ཞའོ་པོ་བཙོན་གྲོལ་ཡོང་བའི་འབོད་སྐུལ་ཞུ་རྒྱུ་ཡིན།
ད་བར་རྒྱ་གར་དབུས་དང་མངའ་སྡེའི་གཞུང་མང་གཉིས་ནས་བོད་མི་རིགས་ཀྱི་ཆེས་གཉན་འཕྲང་ཆེ་བའི་དུས་སྐབས་འདིར་གཏོང་ཕོད་ཆེན་པོའི་སྒོ་ནས་མཐུན་འགྱུར་རོགས་རམ་གནང་བར་བརྟེན་བཙན་བྱོལ་བོད་མིའི་སྤྱི་ཚོགས་སྲ་བརྟན་ནུས་པ་ལྡན་པ་ཞིག་ཏུ་འགྱུར་ཐུབ་ཡོད་པར་སྙིང་ཐག་པ་ནས་བཀའ་དྲིན་རྗེས་དྲན་ཞུ་རྒྱུ་དང་། རྒྱ་གར་དབུས་གཞུང་ནས་ཉེ་ཆར་སྐྱབས་བཅོལ་བོད་མིར་མཐུན་རྐྱེན་སྦྱོར་སྤྲོད་བྱེད་ཕྱོགས་ཀྱི་སྲིད་བྱུས་གསལ་བསྒྲགས་གཏན་འབེབས་གནང་བ་དང། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་བཞུགས་སྒར་དང་བོད་མིའི་སྒྲིག་འཛུགས་གནས་སའི་ཧི་མ་ཅལ་མངའ་གཞུང་ལ་ཡང་དམིགས་བསལ་ཐུགས་རྗེ་ཆེ་ཞུ་རྒྱུ་ཡིན། དེ་བཞིན་རྒྱལ་སྤྱིའི་ཧི་མ་ལ་ཡའི་དུས་སྟོན་ནང་མཉམ་ཞུགས་བྱེད་རྒྱུའི་གོ་སྐབས་བྱུང་བར་དགའ་སྤྲོ་ཆེ། ད་རེས་ཀྱི་གོ་སྐབས་བཟུང་སྟེ་རྒྱལ་སྤྱིའི་ཁྱོན་ཡོངས་ལ་གནས་པའི་བོད་མིའི་བདེན་དོན་འཐབ་རྩོད་ལ་ཤ་ཚ་རྒྱབ་སྐྱོར་གནང་མཁན་གྱི་སྲིད་གཞུང་དང། དབུ་འཁྲིད། གྲོས་ཚོགས་དང་གྲོས་ཚོགས་ཀྱི་འཐུས་མི། ཚོགས་པ་སྒྲིག་འཛུགས། མི་སྒེར་བཅས་ཡོངས་ལའང་ཐུགས་རྗེ་ཆེ་ཞུ་རྒྱུ་ཡིན།
མཐའ་དོན་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་སྐུ་ཚེ་༧ཞབས་པད་བསྐལ་བརྒྱར་བརྟན་ཅིང། ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། གཞིས་བྱེས་མཉམ་འཛོམས་ཀྱི་སྐལ་བཟང་ཉི་མ་མྱུར་དུ་ཤར་བའི་སྨོན་འདུན་ཤུགས་དྲགས་དང་བཅས། བཀའ་ཤག་གིས་ཕྱི་ལོ་ ༢༠༡༤ ཟླ་ ༡༢ ཚེས་ ༡༠ ལ།།


text:
རྩོམ་པ་པོ།   དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
ཟླ་༡༡པའི་ཚེས་༢༧ཉིན། རྔ་བ་རྫོང་གིས་ད་ལོའི་དགུན་ཁ་དང་སང་ལོའི་དཔྱིད་ཀའི་ཁྲིམས་ལུགས་དྲིལ་སྒྲོག་དང་ཚན་རྩལ་དང་འཕྲོད་བསྟེན། རིག་གནས། བཅའ་ཁྲིམས་གཤམ་སྤེལ་བཞིའི་བྱ་འགུལ་གཅའ་ཁོག་ཕྱུགས་རར་སྤེལ་ལ། ཐེངས་འདིའི་བྱ་འགུལ་དུ་འབྲོག་པ་མང་ཚོགས་༦༠༠ལྷག་ཞུགས། བྱ་འགུལ་ཁྲོད་སྒྲོག་འགྲེལ་པས་ཁ་གསལ་ཞིང་གོ་སླ་བའི་སྐད་ཆས་མང་ཚོགས་ཚོར་ཀྲུང་དབྱང་དང་ཞིང་ཨུའི་བོད་ཁུལ་འཚོགས་འདུ་དང་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་ལྔ་བ། ཞིང་ཨུའི་སྐབས་བཅུ་བའི་ཚང་འཛོམས་གྲོས་ཚོགས་ཐེངས་དྲུག་པ་དང་བདུན་པའི་དགོངས་དོན། དམངས་ཕན་སྲིད་ཇུས་སྣ་མང་སྒྲོག་འགྲེལ། ཞབས་བྲོ་བས་རོང་འབྲོག་མང་ཚོགས་ཚོར་རིག་རྩལ་འཁྲབ་སྟོན་བྱས་པ་མ་ཟད། ཚན་རྩལ་དང་བཅའ་ཁྲིམས་སོགས་ཀྱི་དྲིལ་སྒྲོག་ཡིག་ཆ་དེབ་གྲངས་༡༨༠༠ལྷག་དང་བོད་རྒྱ་སྐད་གཉིས་བཅའ་ཁྲིམས་ཀྱི་ལོ་ཐོ་༢༠༠། རིན་གོང་སྒོར་༢༥༠༠ཡི་རྒྱུན་མཁོའི་སྨན་རྫས་སོགས་སྟེར་བ་རེད།།


text:
ཕྱི་ལོ་ ༢༠༡༤ ལོའི་ལྷའི་སོ་དང་མིག་བརྟག་དཔྱད་དང་སྨན་བཅོས་ཀྱི་ལས་གཞི་ལག་བསྟར་བྱས་པ།
- Details
- དཔར་འགྲེམས་ཟླ་ཚེས།: Wednesday, 14 January 2015 11:28
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་འདས་པའི་དུས་ཡུན་ལོ་ ༦ རིང་བསྟུད་མར་བཙན་བྱོལ་བོད་མིའི་སྤྱི་ཚོགས་ནང་སོ་དང་མིག་བརྟག་དཔྱད་དང་སྨན་བཅོས་ཀྱི་མཐུན་འགྱུར་ལས་གཞི་ཞིག་མུ་མཐུད་ལག་བསྟར་བྱས། ལས་འཆར་དེ་ནི་ཕྱི་ལོ་ ༢༠༠༩ ལོར་རོགས་དངུལ་ཉུང་ཉུང་ཞིག་ཐོག་ནས་འགོ་འཛུགས་ཀྱིས་ད་བར་ཁྱོན་མི་གྲངས་
༧༤༥ ལ་ཕན་ཐོགས་བྱུང་ཞིང་། དེའི་ནང་ཁྱོན་མི་གྲངས་ ༢༥༨ ལ་རིན་མེད་མིག་ཤེལ་གསར་བཟོ་བྱས་ཡོད།
ཕྱི་ལོ་ ༢༠༡༤ ཟླ་ ༡༡ ཚེས་ ༡༤ ཉིན་རྒྱ་གར་ཧི་མ་ཅལ་མངའ་སྡེའི་མན་ཌེ་རྫོང་སྦིར་ཁུལ་དུ་རིན་མེད་སོ་དང་མིག་བརྟག་དཔྱད་སྨན་བཅོས་ཀྱི་ལས་གཞི་ལག་བསྟར་བྱས་ཤིང་། ས་གནས་དེར་ཁྱོན་མི་གྲངས་ ༣༧༨ ལ་སོ་བརྟག་དཔྱད་དང་། གཙང་བཟོ། རྩ་བཀོག སྨན་བཅོས་སོགས་བྱས།
སྐབས་དེར་མི་གྲངས་ ༢༣ གྱི་སོར་གློག་དཔར་བརྒྱབ་པ་དང་། མི་ ༡༨ ལ་སོ་གསར་འཛུགས། མི་ ༩ ལ་སོ་ཤུབ་བཀོན་པ། མི་ ༥ ཡི་སོ་ཚགས་བསྡམས།
ཕྱི་ཟླ་ ༡༢ པའི་ཚེས་ ༡༧ ཉིན་ས་གནས་དེ་གར་རང་དུ་རིན་མེད་མིག་བརྟག་དཔྱད་ཀྱི་ལས་གཞི་ལག་བསྟར་དེའི་སྐབས། ཁྱོན་མི་གྲངས་ ༧༡ ཙམ་ལས་གཞི་དེའི་ནང་མཉམ་ཞུགས་བྱས་པ་དེའི་ནང་མི་ ༣༥ ཡི་མིག་བརྟག་དཔྱད་དང་། མི་ ༡༤ ཡི་མིག་སྨན་བཅོས། མི་ ༣༢ ལ་མིག་ཤེལ་གསར་བཟོ་བཅས་བྱས།
སྐབས་དེར་སྐྱབས་བཅོལ་བོད་མི་ཙམ་མ་ཟད་ས་གནས་དེར་སློབ་སྦྱོང་གནང་བཞིན་པའི་ཧི་མ་ལའི་རི་བརྒྱུད་ཀྱི་དགེ་འདུན་པ་དང་བཙུན་མ་མང་པོ་ཞིག་ལའང་མཉམ་དུ་སོ་དང་མིག་བརྟག་དཔྱད་དང་སྨན་བཅོས་ཀྱི་ཁེ་ཕན་བསྐྲུན་ཡོད་པ་རེད།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་ད་ཐེངས་ཀྱི་ལས་གཞིའི་འདིའི་འོག་ཁེ་ཕན་ཐོབ་མཁན་མི་མང་ཡོངས་ཀྱི་ཚབ་ཞུས་ནས་གཏོང་ཕོད་ཆེ་བའི་སྦྱིན་བདག་དང་རྒྱབ་སྐྱོར་བ་ཡོངས་ལ་ཐུགས་རྗེ་ཆེ་ཞུ་རྒྱུ་དང་། ལྷག་པར་ལུ་སིད་ཨ་ནཱ་ཧི་མ་ལ་ཡ་ཚོགས་པས་Louisiana Himalaya Association (LHA) རྒྱབ་སྐྱོར་ལ་བརྟེན་ནས་ལས་གཞི་འདི་ལམ་ལྷོང་བྱུང་བ་དང་། མ་འོངས་པར་མི་མང་དེ་ལས་མང་བར་ཕན་ཐོགས་བསྐྲུན་པར་ང་ཚོའི་ལས་གཞིར་རྒྱབ་སྐྱོར་མུ་མཐུད་གནང་རྒྱུའི་རེ་སྐུལ་ཞུ་བཞིན་ཡོད།


text:
འགོ་ཁྲིད་ལས་བྱེད་པའི་མི་སྒེར་གྱི་འབྲེལ་ཡོད་དོན་དག་སྙན་སེང་ཞུ་བའི་ལམ་ལུགས་ལག་བསྟར་བྱས་པ་ནི། འགོ་ཁྲིད་ཀྱི་སྲིད་དོན་གཙང་སྐྱོང་ལ་སྐུལ་འདེད་དང་། འགོ་ཁྲིད་ལས་བྱེད་པའི་དོ་དམ་ལྟ་རྟོག་བྱ་བར་ཤུགས་སྣོན་པའི་ཐབས་ལམ་གལ་ཆེན་ནམ་ལམ་ལུགས་གསར་གཏོད་ཅིག་ཡིན། མཚོ་ནུབ་ཀྱིས་གཟབ་ནན་དང་དོན་དངོས་ལ་གཞིགས་ཏེ་རིམ་བཞིན་2017ལོའི་འགོ་ཁྲིད་ལས་བྱེད་པའི་མི་སྒེར་གྱི་འབྲེལ་ཡོད་དོན་དག་སྐོར་ནས་སྙན་སེང་ཞུ་བའི་བྱ་བ་སྤེལ།
སློབ་གསོ་ནན་མོ་བྱས་ཏེ་རང་འགུལ་གྱིས་རེའུ་མིག་ཁ་སྐོང་བ་དང་སྙན་སེང་འབུལ་བར་བྱས།
དྲན་སྐུལ་གྱི་ཡི་གེ་སྟེར་བའི་ཐབས་དང་གཅིག་བསྡུས་སློབ་གསོ་གཏོང་བ་སོགས་ཀྱི་བྱེད་ཐབས་ཀྱིས་རིམ་པ་སོ་སོའི་འགོ་ཁྲིད་ལས་བྱེད་རྩ་འཛུགས་བྱས་ཏེ་ནན་ཏན་སྒོ་ནས“ཁྲིམས་སྲོལ་ཁག་གཉིས”ལ་བསླབས་སུ་བཅུག་པ་དང་། འགོ་ཁྲིད་ལས་བྱེད་ལ་མི་སྒེར་གྱི་འབྲེལ་ཡོད་དོན་དག་གི་སྙན་སེང་འབུལ་རྒྱུ་ནི་ཏང་ནན་སྐྱོང་གི་མཚོན་རྟགས་ཡིན་པས་དུས་ལྟར་ཡར་ཞུ་བྱ་དགོས་པ་གསལ་བོར་བཤད་ཅིང་། གལ་ཏེ་སྙན་སེང་ཕུལ་བ་དོན་དངོས་དང་མིི་མཐུན་པ་ལ་མཇུག་འབྲས་རང་ངོས་ནས་འགན་འཁུར་དགོས་པའང་གསལ་བཤད་བྱས་ལ། གསར་དུ་གཏན་འབེབས་བྱས་པའི《བྱེད་ཐབས》ཀྱིས་གཏན་འཁེལ་བྱས་པའི་སྙན་སེང་ཁ་མི་ཚང་བ་དང་རྫུན་བཟོ། དེ་མིན་བཅའ་ཁྲིམས་ཆད་གཅོད་དང་རྩ་འཛུགས་ཐག་གཅོད་སོགས་ཀྱི་ཤུགས་རྐྱེན་ངན་པ་ལ་ཁ་གསལ་བོའི་སྒོ་ནས་གསལ་འདེབས་བྱས་ཏེ་འགོ་ཁྲིད་ལས་བྱེད་ལ་དོན་དངོས་ཇི་མ་ཇི་བཞིན་འབུལ་དགོས་པའི་སྐུལ་ལྕག་བྱས་པ་དང་། མི་སྒེར་གྱི་འབྲེལ་ཡོད་དོན་དག་སྙན་སེང་ཞུ་བ་ནི་འགོ་ཁྲིད་ལས་བྱེད་ཀྱིས་རང་འགུལ་གྱི་སྒོ་ནས་རྩ་འཛུགས་ཀྱི་དོ་དམ་ལྟ་རྟོག་དང་ལེན་བྱེད་པའི་ངེས་སྦྱོང་སློབ་ཚན་ཡིན་པ་དང་། ཏང་གཤིས་རྩ་དོན་གྱི་བྱེ་བྲག་མཚོན་རྟགས་ཡིན་ལ། མི་སྒེར་གྱི་དོན་དག་རང་འགུལ་གྱིས་སྙན་སེང་ཞུ་བ་དང་རང་འགུལ་གྱིས་ལྟ་རྟོག་དང་ལེན་བྱེད་པའི་མིག་དཔེ་སྟོན་དགོས་པའང་གསལ་བཤད་བྱས།
གཙོ་གནད་མངོན་གསལ་བྱས་ཏེ་རེའུ་མིག་ཆ་ཚང་བསྐངས།
སྙན་སེང་འབུལ་འོས་པའི་མི་སྣ་ཡོངས་ཀྱིས་རེའུ་མིག་སྐོང་བར་ཁག་ཐེག་བྱས་པ། ས་གནས་སོ་སོ་དང་ལས་ཁུངས་སོ་སོས་ཐུགས་ཁུར་ཚད་མེད་གནང་དགོས་པའི་བླང་བྱ་བཏོན་པ་དང་། སེམས་ཞིབ་མོས་རྩ་འཛུགས་བྱས་ཏེ། ཆེད་ལས་མི་སྣ་གཏན་འཁེལ་བྱས་ནས་གཏིང་འཚོལ་དང་དོན་དག་ཡར་ཞུའི་བྱ་བར་འགན་འཁུར་དུ་བཅུག་སྟེ། རྫོང་རིམ་པའི་ལས་བྱེད་ཀྱིས་གཅིག་ཀྱང་མི་ལུས་པར་སྙན་སེང་ཞུ་བ་དང་སྙན་སེང་ཕུལ་བའི་ནང་དོན་ཁ་མི་ཚང་བ་མེད་པར་ཁག་ཐེག་བྱས། ཆེད་མི་མངགས་ཏེ་སྙན་སེང་ཡི་གེ་སྡུད་སྒྲིག་དང་ཞིབ་བཤེར། ཉར་ཚགས་སོགས་བྱ་བར་འགན་འཁུར་དུ་བཅུག་སྟེ་ལེན་མི་རུང་གསུམ་ཡོད་དེ། ལས་ཁུངས་སོ་སོའི་མི་སྣ་ཁ་མི་ཚང་བ་མི་ལེན་པ། རེའུ་མིག་བསྐངས་པ་ཆ་མི་ཚང་བ་མི་ལེན་པ། འབྲེལ་ཡོད་བླང་བྱ་དང་འགལ་ཞིང་བསྐངས་པ་ཚད་ལྡན་མིན་པ་མི་ལེན་པ་བཅས་སོ། ། དེ་མིན་ལས་བྱེད་པའི་སྙན་སེང་ཡིི་གེའི་དོན་དངོས་རང་བཞིན་ལྡན་པར་གོང་རིམ་འགོ་ཁྲིད་ཀྱིས་ལྟ་ཞིབ་ལམ་ལུགས་ལག་བསྟར་བྱས་པ་དང་། གོང་རིམ་གྱི་ཏང་ཨུའི་དོ་དམ་བྱེད་པའི་འགོ་ཁྲིད་ལས་བྱེད་ཀྱི་སྙན་སེང་ཡི་གེ་ལ་སྡོད་སའི་ས་གནས་ཀྱི་ཏང་ཨུའི་ཧྲུའུ་ཅིས་གཟིགས་ཏེ་མིང་རྟགས་འགོད་དགོས།
ལྟ་རྟོག་ནན་མོ་བྱས་ཏེ་སྙན་སེང་ཡི་གེ་དུས་ཐོག་ཏུ་སྤྲོད་པར་བྱས།
གོང་རིམ་རྩ་འཛུགས་དང་སྒྲིག་བཤེར་ལས་ཁུངས་བཅས་ཀྱིས་གསར་དུ་བསྐོ་འཐེན་བྱས་པའི་འགོ་ཁྲིད་ལས་བྱེད་པར་ལས་རྐང་དུ་མ་ཡོང་གོང་གི་ཁ་བརྡ་དང་སྲིད་གཙང་ཁ་བརྡ་བྱེད་པའི་སྐབས་སུ། དུས་ཐོག་ཏུ་མི་སྒེར་གྱི་དོན་དག་སྙན་སེང་བྱེད་པའི་ཐད་ནས་དྲན་སྐུལ་དང་སྐུལ་ལྕག་གནང་སྟེ། རང་འགུལ་དང་གཟབ་ནན་མིན་པའི་གནས་ཚུལ་འབྱུང་བར་ཆུ་མ་ཡོང་གོང་གི་རགས་རྒྱག་ལྟ་བུ་བྱས། དུས་ཐོག་ཏུ་སྙན་སེང་མི་ཞུ་བ་དང་དོན་དངོས་དང་མི་མཐུན་པ། སྦ་གསང་སོགས་མི་སྒེར་གྱི“གཤིས་ངན་གསལ་ཐོ”རུ་བཀོད་དེ། ལས་བྱེད་པ་བསྐོ་འཐེན་གྱི་གཞིར་འཛིན་ས་བྱས་པ་ཡིན། རེའུ་མིག་བསྐངས་པའི་འོས་མཐུན་རང་བཞིན་དང་ཁྲིམས་མཐུན་རང་བཞིན་གྱི་ཞིབ་བཤེར་ལ་ཤུགས་བསྣན་ཏེ། དོགས་གཞི་ཡོད་པ་ལ་གཏིང་ཟབ་པའི་སྒོ་ནས་ཞིབ་བཤེར་བྱས་ཏེ། གནད་དོན་ཡོད་པ་དུས་ཐོག་ཏུ་འབྲེལ་ཡོད་སྡེ་ཁག་ལ་སྤྲད་དེ་ཐག་གཅོད་བྱེད་དུ་བཅུག་པ་དང་། ཁག་འགན་འཁུར་བའི་སྒྲིག་གཞི་ལམ་ལུགས་བཙུགས་ཏེ། ལས་འགན་ཁུར་བ་ནན་ཏན་མིན་པ་དང་ལྟ་རྟོག་བྱས་པ་མི་འདང་བ་སོགས་ཤུགས་རྐྱེན་ངན་པ་བཟོས་པ་ཡོད་པ་ལ། འགོ་ཁྲིད་གཙོ་བོའི་འགན་འཁྲི་ཞིབ་གཅོད་བྱས།


text:
ང་རང་སློབ་ཆུང་ལོ་རིམ་དྲུག་པ་ནས་བཟུང་ཨ་ཕའི་དངོས་སུ་ཆང་འཐུང་བའི་བྱ་བྲལ་དེ་འགོ་བརྩམས་པ་འདྲ། བསྟུད་མར་ལོ་ངོ་བརྒྱད་ཀྱི་རིང་ལ་ཨ་ཕས་ཆང་དང་འགྲོགས་ནས་མི་ཚེ་འགྲུལ་བཞུད་རིང་མོ་ཞིག་དེ་ལྟར་བསྐྱལ་བྱུང་། འོན་ཀྱང་དུས་ད་ལྟའི་བར་དུ་ཨ་མས་ཁོ་ལ་ལེ་བདའ་ཕྲན་ཙམ་ཡང་བྱེད་མ་མྱོང་། དགུན་ཟླ་བཅུ་བའི་ལྷགས་རླུང་གི་རྩུབ་ཁ་རྒོད་པའི་དགུན་གཞུང་ཞིག་ལ་ཨ་ཕ་ཁོའི་གྲོགས་པོ་འགའ་དང་མཉམ་དུ་ཆང་འཐུང་བའི་བྱ་བ་དེར་བྲལ་ནས་དགོང་མོའི་དུས་ཚོད་བཅུ་གཅིག་གི་སྟེང་ནས་ཀྱང་ཕྱིར་ཡུལ་དུ་ལོག་མ་བྱུང་། ང་ཚོ་དུས་རྒྱུན་དང་འདྲ་བར་གཉིད་ལ་ཤོར་ཏེ་རྨི་ལམ་གྱི་ནང་རོལ་ནས་འཕག་འཚག་བྱེད་ཀྱིན་ཨ་ཕའི་ཕྱོགས་ལ་སེམས་ཁུར་ཏོག་ཙམ་ཡང་མ་བྱེད། རྒྱུ་མཚན་ནི་ཁོ་རང་དགོང་མོ་དེར་མ་གཏོགས་པར་ད་དུང་འདི་འདྲའི་གནས་ཚུལ་ནི་རྒྱུན་ལྡན་གྱི་འབྱུང་གིན་པའི་གནས་ཚུལ་ཞིག་རེད། ཕྱི་ཉིན་ཞོགས་པར་སྐྱ་རེངས་ཀྱི་ཡོལ་བ་ཕྱེས་ཏེ་རྟ་བདུན་དབང་བོའི་ཉི་ཟེར་འོད་ལམ་ལམ་དུ་ཁྱབ་བྱུང་ཚེ་མི་རྣམས་ཐང་ཆད་པའི་ཉམས་སྣང་མེད་པར་རང་རང་གི་ཁྱིམ་ལས་དེ་དག་འགོངས་སུ་བཀུར་སྟེ་བྱིས་པ་རྣམས་སློབ་གྲྭ་བསྐྱལ་བ་དང་། ནོར་ལུག་རྣམས་རི་འགོར་འདེད་པའི་ལས་དག་ལ་མི་ཁོམ་པའི་འཚུབ་ཀྱིན་འདུག ཡིན་ཡང་ངེད་ཚང་གི་ཨ་ཕ་ད་དུང་ཡང་ཕྱིར་ལོག་མེད་པས་ངེད་བཟའ་མི་གང་བོ་འཚུབ་ཆའི་ཀློང་ནས་ཅི་བྱ་གཏོལ་བྲལ་དུ་གྱུར། མི་སུ་ལ་དྲིས་ནའང་ཨ་ཕ་མཐོང་བའི་གཏམ་དེ་རྙེད་ཐབས་མ་བྱུང་། ང་ཚོའི་སྡེ་བ་དང་རྫོང་ཐོག་བར་ལ་ཕལ་ཆེར་སྤྱི་ལེ་ཉི་ཤུ་ཡས་མས་ཡོད་ཀྱང་ཨ་ཕ་ནི་གྲོང་ཁྱེར་གྱི་མི་ཡིན་པས་གྲོང་ཁྱེར་གྱི་འཚོ་བ་གོམས་ལོབས་སུ་གྱུར་ཡོད་ཀྱང་ཆང་གིས་བཟི་རྗེས་ཀྱི་ནག་ཉེས་དེ་ནི་སུས་ཀྱང་འགོག་ཐབས་ཡོད་པ་ཞིག་མ་རེད། སྐབས་དེར་ཨ་ཕའི་ཁ་པར་ཡང་སྒོ་རྒྱབ་པའི་གནས་ཚུལ་ཤེས་རྗེས་ང་ཚོ་སྔོན་དང་མི་འདྲ་བར་སེམས་ཚེགས་ཇེ་ཆེ་ནས་ཇེ་ཆེ་རུ་གྱུར།གློ་བུར་དུ་ཨ་ཁུ་སྐྱ་བྷ་ཚང་གི་བུ་མོ་གཡང་སྐྱིད་ངེད་ཚང་ལ་རྒྱུགས་ཡོང་སྟེ། “ཨ་མ་མཁའ་འགྲོ ངེད་ཚང་གི་ཕུ་བོ་ཁ་སང་རྫོང་ཐོག་ལ་སོང་ནས་ཨ་ཁུ་རིག་གསལ་གྱི་ངོ་གདོང་ཡོད་ཚད་སེང་རས་ཀྱིས་བསྡམས་ནས་མི་དམངས་སྨན་ཁང་ན་སྨན་ཞིག་ཉོ་བཞིན་ཡོད་ཀི”ཟེར། “སེམས་ཚེགས་དེ་འདྲ་མ་བྱོས་དང་ཕལ་ཆེར་སྐྱོན་ཆེན་པོ་མི་འདུག”ཟེར། ཨ་མས་“ཡ་ཡ ཚེ་རིང་རྒྱུ”ཟེར་བཞིན་སེམས་ནས་འཚུབ་ཆ་ཞིག་གིས་བྱ་འཕུར་བ་ལྟར་རྫོང་ཐོག་ལ་ཨ་ཕའི་གམ་དུ་ཕྱིན། ཉིན་དེར་ང་རང་སློབ་ཁྲིད་ལའང་ཞུགས་མ་ཐུབ་པར་དགེ་རྒན་ལ་གནང་བ་ཞུས་རྗེས་ཁྱིམ་ཀྱི་ལས་ཀ་ཐར་ཐོར་དག་ལས་ཞོར་དུ་ཨ་ཕ་ཨ་མ་ཕྱིར་ཡུལ་དུ་ལོག་པར་རེ་ཞིང་སྒུག་ནས་འདུག ད་ཐེངས་བྱུང་བའི་ཨ་ཕའི་གནས་ཚུལ་འདི་ནི་ཁོའི་མི་ལོ་བརྒྱད་རིང་ལ་ཆང་འཐུང་བའི་གོ་རིམ་ཁྲོད་ནས་ཐེངས་དང་བོར་ཁོ་ལ་ཐེབས་པའི་གྱོང་གུད་ཚབས་ཆེན་ཞིག་རེད།
ཉིན་དེར་སྒུག་སྒུག་པའི་མཐའ་མར་བཟའ་མི་གང་བོ་མཉམ་འཛོམས་བྱུང་སོང་། དགོང་མོ་དེར་ཨ་ཕས་གནས་ཚུལ་དེ་མགོ་ནས་མཇུག་བར་གཏམ་རྒྱུད་ཅིག་གི་ཚབ་ཏུ་ངེད་གཉིས་ལ་འཆད་སྟངས་ཤིག་གིས་ངའི་སེམས་ལ་ཆང་འདི་ནི་མ་གཞི་ནས་སྨྱོན་པའི་འཐུང་རྒྱུ་ཞིག་ཡིན་པ་གཞི་ནས་རྟོགས་བྱུང་། ཡིན་ཡང་ཨ་ཕའི་མི་ལོ་དུ་མའི་རིང་ལ་ཆང་འཐུང་བའི་སྲོལ་འདི་གོམས་ལོབས་སུ་གྱུར་ཡོད་པས་གཅིག་དཀྱོགས་སུ་ཆང་འདི་གཅོད་རྒྱུ་ནི་ཁོ་ལ་མཚོན་ན་དེ་འདྲའི་ལས་སླ་མོ་ཞིག་གཏན་ནས་མིན། མི་ལ་ལ་ཞིག་ལ་མཚོན་ན་ཆང་འདི་རང་འགུལ་གྱིས་གཅོད་པའམ་ཡང་ན་བཙན་གྱིས་གཅོད་པའི་གནས་ཚུལ་མང་བོ་འདུག་ཀྱང་། ངེད་ཚང་གི་ཨ་ཕའི་བཙན་གྱིས་མ་བཅད་ན་གཅོད་མི་ཐུབ་པའི་དུས་དེར་སོན་འདུག ཆང་ལ་དགའ་བའི་མི་ཞིག་ལ་མཚོན་ན་ཆང་གིས་རང་ཉིད་ལ་གནོད་པ་གཏོང་བའི་ཚུལ་དེ་ཤེས་རྟོགས་བྱུང་མེད་པ་མ་ཡིན་ཏེ་ཁོ་རང་ཆང་ལ་དགའ་བའི་རྐྱེན་གྱིས་རེད། ཨ་ཕའི་ཆང་འཐུང་བའི་ཁ་གྲངས་ཇེ་ཉུང་དུ་སོང་བ་དང་བསྟུན་ནས་ཉིན་ཞིག་གི་ཞོགས་པར་ཨ་མས་ཁོ་རང་ཁྲིད་ནས་ཨ་ཁུ་བརྩོན་འགྲུས་བཟང་བོའི་སར་སོང་ནས་མགོ་ལ་ཆོས་དཔེ་བཞག་ཏེ་ཆང་བཅད་བྱུང་ལ་བོད་མི་ཞིག་ཡིན་ན་ཆོས་ལུགས་ཀྱིས་ནང་སེམས་འདུལ་ཡོད་པས་འདི་དང་རྒྱབ་འགལ་བྱས་མི་རུང་སྟེ་འདི་དང་རྒྱབ་འགལ་བྱས་ན་རྗེས་སུ་རང་ཉིད་ལ་ཆག་སྒོ་བྱུང་བའི་བཤད་སྲོལ་ཡོད། ཏག་ཏག་ཉིན་དེ་ནས་བཟུང་ཨ་ཕས་ཅི་ཞིག་བོར་སོང་བ་བཞིན་ཁྱིམ་ནས་ཕར་འགྲོ་ཚུར་འོང་གི་བྱ་སྤྱོད་དག་མཐོང་གྱུར་ན་ངའི་སེམས་ནའང་བཟོད་མི་ཐུབ་པའི་འདི་ནི་ཉེས་བ་ཆེན་པོ་ཞིག་ཡིན་རྒྱུ་རེད་འདོད་ཡོད། ཟླ་གཅིག་དེ་ལྟར་འགོར་སོང་། ཨ་ཕ་སྔར་བཞིན་ཆང་ལ་དགའ་བའི་འདུ་ཤེས་དེ་དོར་མ་ཐུབ།སྐབས་དེར་བསྟུན་ཨ་ཕའི་ལག་ཏུ་སྒྲོལ་མ་དང་བཀྲ་ཤིས་གཉིས་ཀྱི་གཉེན་སྟོན་བརྡ་ཡིག་ཞིག་འབྱོར་བྱུང་ལ་སྟེང་དུ་རྫོང་ཐོག་གི་ཁམས་རའི་མགྲོན་ཁང་ནང་གཟབ་རྒྱས་ངང་འཚོགས་རྒྱུའི་གསལ་བརྡ་ཞིག་ཀྱང་བརྒྱབ་ཡོད། སྤྱིར་དེད་ན་འདི་ནི་ཁོ་ཚང་ལ་མཚོན་ན་བཀྲ་ཤིས་བའི་དོན་ཞིག་ཏུ་བརྩི་རུང་སྟེ་འོན་ཀྱང་ངེད་ཚང་ལ་མཚོན་ན་ཆེས་སྐྲག་སའི་དོན་ཞིག་རེད།ཨ་ཕ་གཉེན་སྟོན་འདིར་མ་ཞུགས་ན་ངེད་ཚང་གིས་ཁོ་ཚང་གཉིས་ལ་བརྩི་འཇོག་མ་བྱེད་པའི་རྟགས་མཚན་ཞིག་ཏུ་གྱུར་འདུག་ལ་འོན་ཀྱང་གཉེན་སྟོན་འདིར་ཞུགས་པའི་དབང་དུ་བཏང་ན་ཨ་ཕས་ཆང་ཕྱིར་འཐུང་དང་ན་ང་ཚོའི་ལན་ཆགས་ཀྱི་ཁུར་བོ་སླར་ཡང་འཁུར་རྒྱུ་རེད་བསམ་ནས་ཐེ་ཚོམ་གྱི་དྲ་རྒྱུའི་བར་ནས་དོན་འདི་ཐག་གཅོད་བྱེད་དཀའ་བ་ཞིག་ཏུ་གྱུར།འདི་འདྲའི་ཁ་དཔེ་ཞིག་ཡོད་དེ།གླང་གི་ཆུ་འཐུང་འདོད་མེད་ན་རྭའི་མནན་ན་འཐུང་ཐབས་མི་འདུག་ཅེས་བའི་དཔེ་དེ་བཞིན་དུ་འདིའི་ནང་དུའང་རང་འགུལ་གྱི་དོན་ཞིག་གི་ཟུར་སྣ་ནས་འཆད་ཀྱིན་འདུག་པ་ཡིན་ཏེ་ཨ་ཕའི་དངོས་གནས་ཆང་ཕྱིར་འཐུང་སོང་ན་ང་ཚོ་ལ་དངོས་གནས་བྱ་ཐབས་མི་འདུག དེ་བཞིན་ངེད་མ་བུ་གཉིས་ཀྱིས་ཀྱང་ཁོ་རང་འགྲོ་རྒྱུ་མོས་མཐུན་བྱུང་བ་ཡིན། ཉིན་གཉིས་པར་ཁོ་རང་ལམ་ལ་བཅུག་རྗེས་ཕྱིར་ཁྱིམ་དུ་ལོག་ནས་ངེད་མ་བུ་གཉིས་ཀྱིས་ཨ་ཕའི་དེ་རིང་གཉེན་སྟོན་དུ་ཆང་འཐུང་རྒྱུ་ཡིན་མིན་དཔྱད་པ་བཏང་བཏང་ནས་མཐར་མཇུག་འབྲས་ཅི་ཡང་རྟོགས་མ་བྱུང་།བཀྲ་ཤིས་སྐལ་བཟང་གི་ཉིན་མོ་དེར་ཕྱོགས་ཡོངས་ནས་ཕེབས་པའི་མགྲོན་པོ་མང་དུ་མཆིས་ཤིང་བརྟན་ཞིང་གནས་བའི་ཨ་ཕའི་སེམས་དེས་བདུད་རྩི་མངར་མོ་མཐོང་གྱུར་ན་རང་དབང་མེད་པར་ཆང་འཐུང་འདོད་ཀྱི་སེམས་པ་དེ་འགོག་ཐབས་མེད་པ་ཞིག་ཏུ་གྱུར་འདུག ཟང་ཟིང་གི་མི་ཚོགས་ཀྱི་ཁྲོད་ནས་དགའ་བའི་གླུ་དང་སྐྱིད་པའི་བྲོ་ལྡིང་བཞིན་ཨ་ཕའི་སེམས་འགྱུ་སྔར་ལྟར་བརྟན་པོ་རུ་གྱུར་འདུག་ནའང་མགྲོན་པོ་མང་བོ་ཞིག་གིས་ཆང་སྐལ་ཡང་ཡང་དྲངས་རྗེས་དུས་དེ་ནས་བཟུང་ཨ་ཕས་སླར་ཡང་ཆང་གིས་མྱོས་བའི་བཟི་གཏམ་གང་སར་གཏོར་བཞིན་ཡང་བརྗོད་མི་ཚར་བའི་འགྲུལ་བཞུད་རིང་མོ་དེའི་སྒོ་ཆེན་ངང་གིས་ཕྱེས་སོང་།


text:
༢༠༡༤ ཟླ་ ༣ ཚེས་ ༡༠ རེས་གཟའ་ཟླ་བ།
༄༅། །ཕྱི་ལོ་ ༡༩༥༩ ལོའི་དེ་རིང་གི་ཉིན་མོར་བོད་ཀྱི་རྒྱལ་ས་ལྷ་སར་བོད་མི་སྟོང་ཕྲག་མང་པོས་མ་བགྲོས་བསམ་པ་གཅིག་མཐུན་གྱིས། ༧གོང་ས་༧སྐྱབས་མགོན་ཆེན་པོའི་སྐུ་ཕྱྭའི་སྲུང་སྐྱོབ་དང་། རྒྱ་དམག་གིས་བོད་བཙན་བཟུང་བྱས་པར་ངོ་རྒོལ་བྱ་ཆེད་ཞི་བའི་གྱེན་ལངས་བྱས་ཡོད། དེ་ནས་ཉིན་བདུན་རྗེས་༧གོང་ས་༧སྐྱབས་མགོན་ཆེན་པོ་མཆོག་ལྷ་ས་ནས་རྒྱ་གར་ལ་ཕེབས་དགོས་བྱུང་བ་དང་། བོད་མི་སྟོང་ཕྲག་བརྒྱད་ཅུ་ལྷག་ཀྱང་ཁོང་གི་ཕེབས་རྗེས་སུ་འབྲངས་ཏེ་བཙན་བྱོལ་དུ་འབྱོར་བ་རེད།
འདི་ལོ་ཕྱི་ཟླ་དང་པོའི་ནང་ཕྲན་རང་མོན་རྟ་དབང་ལ་བསྐྱོད་སྐབས་༧གོང་ས་༧སྐྱབས་མགོན་ཆེན་པོ་མཆོག་རྒྱ་གར་ནང་བཙན་བྱོལ་དུ་ཕེབས་ལམ་དེ་དག་དངོས་སུ་མཇལ་ཏེ་བསམ་བརྗོད་མི་ཤེས་པའི་སེམས་འགུལ་ཞིག་ཐེབས་བྱུང་། དེ་བཞིན་བོད་མི་སྟོང་ཕྲག་མང་པོ་བཙན་བྱོལ་དུ་འབྱོར་ས་འབུམ་སྡེ་ལ་དང་ཀྲུ་ཀྲིང་ལའང་འགྲོ་རྒྱུ་བྱུང་ཞིང་། བློ་ཕམ་པར་དེ་སྐབས་ཀྱི་མི་རབས་རྒན་པ་མང་པོ་ད་ལྟ་འཚོ་བཞུགས་མེད། དེ་མཚུངས་བོད་ནང་ལའང་གཞིས་བྱེས་མཉམ་འཛོམས་སམ་རང་དབང་གི་གོ་སྐབས་མ་བྱུང་གོང་མི་རབས་རྒན་པ་མང་པོ་འདས་ཟིན་པ་རེད། འོན་ཀྱང་མི་རབས་གོང་མ་དེ་དག་གི་རེ་བ་དང་འདུན་པ་རྣམས་སོ་སོའི་བུ་ཚར་རྣམས་ཀྱི་དུས་སུ་གསོན་པོར་གནས་པ་མ་ཟད་གོང་འཕེལ་དུ་འགྲོ་བཞིན་ཡོད་པ་ནི། དགའ་སྤོབས་བྱ་འོས་པ་ཞིག་ཏུ་མཐོང་།
ད་བར་བོད་བསྟན་སྲིད་མི་རིགས་ཀྱི་དོན་དུ་ལུས་སྲོག་བློས་བཏང་གནང་མཁན་རྒྱལ་གཅེས་དཔའ་བོ་དཔའ་མོ་ཡོངས་ལ་བཀའ་ཤག་གིས་རྗེས་དྲན་གུས་བཏུད་ཞུ་རྒྱུ་ཡིན།
རྒྱ་མིས་བོད་བཙན་བཟུང་བྱས་ཏེ་ལོ་དྲུག་ཅུ་ལྷག་བརྒལ་ཡང་གཞིས་བཞུགས་བོད་མིའི་སྙིང་སྟོབས་ཞུམ་པ་མེད་པར་གནས་ཡོད། དེ་ཡང་ཐོག་མར་ཕྱི་ལོ་ ༡༩༥༠ ང་གྲངས་ནང་ཁམས་དང་ཨ་མདོའི་ནང་བྱུང་བའི་བཙན་རྒོལ་གྱི་ལས་འགུལ་དང་། ཕྱི་ལོ་ ༡༩༨༠ གྱ་གྲངས་ནང་ལྷ་སར་ངོ་རྒོལ་རྔམ་སྟོན། དེ་བཞིན་ཕྱི་ལོ་ ༢༠༠༨ ལོར་བོད་ཆོལ་ཁ་གསུམ་ནང་བྱུང་བའི་ཞི་བའི་གྱེན་ལངས། ད་ལྟའི་རང་ལུས་མེར་སྲེག་གི་དོན་རྐྱེན་བཅས་ཀྱི་ལམ་ནས་བོད་མིའི་བདེན་དོན་འཐབ་རྩོད་མི་རབས་ནས་མི་རབས་བར་མུ་མཐུད་གནས་པ་མ་ཟད། ད་ལྟའི་ཆར་གཞིས་བྱེས་གཉིས་ཀའི་ནང་མི་རབས་གཞོན་པ་ཚོས་ལས་འགུལ་སྣེ་འཁྲིད་བྱེད་བཞིན་པ་རེད། ལོ་ཤས་གོང་ཨ་མདོ་ཆབ་ཆར་སློབ་ཕྲུག་ཚོས་སློབ་ཁྲིད་བརྒྱུད་ལམ་བོད་ཡིག་བཞག་དགོས་པའི་རེ་འདུན་བཏོན་ཡོད། སྔ་ལོ་འབྲི་རུར་བོད་མི་ཚོས་ཁང་ཐོག་ཏུ་རྒྱ་ནག་གི་རྒྱལ་དར་སྒྲེང་འཛུགས་བྱ་རྒྱུའི་བཙན་བཀར་མོས་མཐུན་མ་བྱས་པ་དང་། མལ་གྲོ་གུང་དཀར་ནང་རྒྱ་མའི་གཏེར་ཁ་སྔོག་འདོན་གྱི་རྐྱེན་པས་མི་མང་པོའི་ཚེ་སྲོག་དང་ཁོར་ཡུག་གཏོར་བཤིག་ཇི་བྱུང་བཅས་ཀུན་གྱིས་མཁྱེན་གསལ་ལྟར་ཡིན། དེ་དག་གིས་”བོད་ནང་བོད་མི་ཉུང་ཤས་མ་གཏོགས་བདེ་སྐྱིད་ངང་ཡོད་”ཅེས་པའི་རྒྱ་གཞུང་གི་དྲིལ་བསྒྲགས་དེའི་རྫུན་ཕུགས་གཏོལ་ཡོད་པ་སྨོས་ཅི་དགོས།
ཕྱི་ལོ་ ༢༠༠༩ ནས་བཟུང་ད་བར་བོད་ཆོལ་ཁ་གསུམ་ནང་རང་ལུས་མེར་སྲེག་གནང་མཁན་ ༡༢༦ བྱུང་ཡོད། ང་ཚོས་ཚབས་ཆེའི་ལས་འགུལ་འདི་རིགས་མ་སྤེལ་རོགས་ཞེས་འབོད་སྐུལ་རིམ་པ་ཞུས་ཀྱང་རང་ལུས་མེར་སྲེག་མུ་མཐུད་འབྱུང་བཞིན་པ་རེད། རང་ལུས་མེར་སྲེག་གནང་རྒྱུར་ང་ཚོས་མོས་མཐུན་བྱེད་ཀྱི་མེད་ནའང་ཁོང་ཚོའི་མངོན་འདོད་ལ་རྒྱབ་སྐྱོར་བྱེད་ཀྱིན་ཡོད། ཕྱི་ལོ་ ༢༠༡༣ ཟླ་ ༡༢ ཚེས་ ༡༩ ཉིན་དགེ་འདུན་པ་ཚུལ་ཁྲིམས་རྒྱ་མཚོས་རང་ལུས་མེར་སྲེག་གནང་སྐབས། མིག་ཆུ་གསེར་གྱི་ཐིགས་པ། ཞེས་པའི་ཞལ་ཆེམས་བཞག་པའི་ནང་”ཁྱེད་ཀྱིས་གསན་ནམ། ཁྱེད་ཀྱིས་མཐོང་ངམ། ཁྱེད་ཀྱིས་ཐོས་སམ། བོད་མི་ས་ཡ་དྲུག་གི་སྡུག་བསྔལ་འདི་སུ་ལ་ཞུ། རྒྱལ་བ་བསྟན་འཛིན་རྒྱ་མཚོ་རང་ཡུལ་ལ་ཕེབས་རྒྱུའི་ཆེད་དང་། པཎ་ཆེན་སྣང་བ་མཐའ་ཡས་བཙོན་གྲོལ་ཐོབ་པའི་ཆེད། བོད་མི་ས་ཡ་དྲུག་གི་བདེ་སྡུག་གི་ཆེད་དུ་རང་ལུས་མེར་མཆོད་བཏང་བ་ཡིན།” ཞེས་སོགས་འཁོད་འདུག གཞིས་བཞུགས་བོད་མིའི་རྒྱལ་གཅེས་ཀྱི་སྙིང་སྟོབས་ལ་བཀའ་ཤག་གིས་གུས་བཏུད་དང་སྦྲགས་ཁོང་ཚོའི་དཀའ་སྡུག་སེལ་ཐབས་ལ་འབད་རྩོལ་མུ་མཐུད་བྱ་རྒྱུ་ཡིན། ཞི་མོལ་གྱི་ལམ་ནས་བོད་དོན་དཀའ་རྙོག་གང་མྱུར་སེལ་ཐབས་བྱ་རྒྱུ་བཀའ་ཤག་གི་དམིགས་ཡུལ་གཙོ་བོ་ཡིན། དེ་དང་ཆབས་ཅིག་ལོ་མང་པོའི་བར་བོད་དོན་འཐབ་རྩོད་མུ་མཐུད་བྱ་དགོས་བྱུང་བ་ཡིན་ན། དེ་ལྟར་མུ་མཐུད་གནས་ཐུབ་པ་བྱ་རྒྱུའི་ཕུགས་རིང་གི་ཐབས་བྱུས་ཤིག་ཀྱང་དགོས་པ་ཡིན།
ཕྱི་ལོ་ ༢༠༢༠ ཟིན་སྐབས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་ལ་བཙན་འཛུལ་བྱས་ཏེ་ལོ་བདུན་ཅུ་འགྲོ་རྒྱུ་ཡིན་པ་དང་། དེ་དུས་དེ་སྔའི་རང་དབང་གི་བོད་མཐོང་མྱོང་མཁན་གྱི་མི་རབས་ཧ་ཅང་ཉུང་དུ་འགྲོ་རྒྱུ་ཡིན། ༧གོང་ས་༧སྐྱབས་མགོན་ཆེན་པོ་མཆོག་ཀྱང་དགུང་གྲངས་བརྒྱད་ཅུ་གྱ་ལྔར་ཕེབས་རྒྱུ་དང་། བོད་མི་རིགས་ཀྱི་གཉན་འཕྲང་ཆེ་ཤོས་ཀྱི་དུས་སྐབས་སུ་བླ་ན་མེད་པའི་དབུ་འཁྲིད་ལམ་སྟོན་མཛད་ནས་ལོ་ངོ་བདུན་ཅུ་ཧྲིལ་པོ་འཁོར་རྒྱུ་རེད། དེར་བརྟེན་གཞིས་བྱེས་གཉིས་ཀའི་ནང་མི་རབས་གཞོན་པ་ཚོས་གདོང་ལེན་བྱ་དགོས་པའི་གནས་སྟངས་མང་པོ་ཡོང་རྒྱུ་ཡིན། བོད་ནང་ལ་ཆ་མཚོན་ན་དེ་སྔའི་རང་དབང་གི་བོད་རྒྱུས་མངའ་མེད་པའི་མི་རབས་འབའ་ཞིག་ཆགས་རྒྱུ་དང་། ཕྱོགས་མཚུངས་བཙན་བྱོལ་སྤྱི་ཚོགས་ནང་ཡང་དེ་ལྟར་ཆགས་རྒྱུ་ཡིན། ཁྱད་པར་བཙན་བྱོལ་བོད་མིའི་མི་འབོར་ནི་བོད་མི་ས་ཡ་དྲུག་གི་བརྒྱ་ཆ་ ༢་༥ ལས་ཟིན་གྱི་མེད་པ་དེ་དག་ཀྱང་རྒྱ་གར་ཁུལ་དང་ནུབ་ཕྱོགས་རྒྱལ་ཁབ་ཁག་ནང་མང་ཉུང་འདྲ་མཉམ་ལྟ་བུ་ཆགས་རྒྱུ་ངེས་པར་སྣང་།
བཙན་བྱོལ་གྱི་གནས་སྟངས་ནི་ངེས་པ་མེད་པའི་རང་བཞིན་དང་། བཙན་བཟུང་ནི་མི་རིགས་ཀྱི་ངོས་འཛིན་རྩ་མེད་འགྲོ་ཉེན་ཆེ་བའི་ཛ་དྲག་གི་གནས་སྟངས་ཤིག་ཡིན་པར་བརྟེན། གཞིས་དང་བྱེས་ཀྱི་གནས་བབ་མི་འདྲ་བའི་འོག་འཚར་ལོངས་བྱུང་བའི་མི་རབས་གསར་པ་ཚོར་བོད་དོན་འཐབ་རྩོད་མུ་མཐུད་རྒྱུན་སྐྱོང་བྱ་དགོས་པའི་འགན་འཁྲི་བབས་ཡོད།
དེ་ཡང་ཕུགས་རྒྱང་རིང་པོའི་ཐབས་བྱུས་ཀྱི་ཚུལ་དུ་བོད་མིའི་སྤྱི་ཚོགས་ཀྱི་བསམ་བློའི་འཁྱེར་ཕྱོགས་དང་ལག་ལེན་གཉིས་ཀའི་ཐོག་ནས་རང་རྐྱ་འཕེར་བའི་རང་ཁ་རང་གསོ་ཡོང་ཐབས་བྱ་དགོས། ལོ་ལྔ་བཅུ་ལྷག་ཕྱིན་པའི་འཐབ་རྩོད་ལམ་ལྷོང་ཡོང་བར་མི་གཞན་གྱི་རོགས་སྐྱོར་ཁོ་ནར་བརྟེན་ན་འགྲིག་ཐབས་མེད་ཅིང་། ད་ཆ་ང་ཚོས་གདེང་སྤོབས་ལྡན་པའི་སྒོ་ནས་འགོ་འཁྲིད་ཀྱི་ལས་འགན་ཁུར་ཐུབ་པ་བྱ་དགོས་པ་ཡིན། དེ་འདྲ་སོང་ཙང་སྤྱི་སྒེར་གཉིས་ཀས་ནུས་པ་མཉམ་རུབ་བྱ་རྒྱུའི་དུས་ལ་སླེབས་ཡོད།
དེ་ལྟར་ཡོང་བར་ཤེས་ཡོན་ནི་རྨང་གཞི་ཡིན། གནའ་དེང་གི་ཤེས་ཡོན་ཟུང་དུ་འབྲེལ་ཏེ་བོད་མི་རིགས་ཀྱི་ཐུན་མོང་མ་ཡིན་པའི་ཡ་རབས་བཟང་པོའི་གཞུང་བསྲངས་ཏེ་བོད་མིའི་བདེན་དོན་འཐབ་རྩོད་རྒྱུན་སྐྱོང་བྱ་དགོས། སྤྱི་ཚོགས་ཤེས་ཡོན་ལྡན་པ་ཞིག་བྱུང་ན་རང་ཁ་རང་གསོ་ཡོང་ཐུབ་པ་དང་། ནུས་འཇོན་ལྡན་ཞིང་འཛིན་སྐྱོང་ཚགས་ཚུད་པ། དེ་བཞིན་བོད་མིའི་བདེན་དོན་འཐབ་རྩོད་ལའང་རྒྱལ་སྤྱིའི་ནང་རྒྱབ་སྐྱོར་སྔར་ལྷག་ཐོབ་རྒྱུ་ངེས་པ་རེད།
བོད་མིའི་སྒྲིག་འཛུགས་ནི་གཞིས་བྱེས་བོད་མི་ཡོངས་ཀྱི་བློ་གཏད་བཅོལ་ཡུལ་གྱི་སྲོག་ཤིང་ལྟ་བུ་ཡིན་སྟབས། ༧གོང་ས་མཆོག་དང་སྒྲིག་འཛུགས་དེ་ལས་ལྷག་པ་ཞིག་མེད་སྟབས་ཆིག་སྒྲིལ་གྱི་ནུས་པ་མ་ཉམས་པ་བྱེད་རྒྱུ་ནི་དོན་གྱི་སྙིང་པོ་ཡིན། མི་རབས་གཞོན་པ་ཚོས་འགན་ཁུར་མང་ཙམ་བླང་རྒྱུར་གཞེན་སྐུལ་ཞུ་རྒྱུ་དང་། གསར་གཏོད་རང་བཞིན་ཅན་གྱི་ལས་འཆར་དང་སྲིད་བྱུས་ཁག་མུ་མཐུད་སྤེལ་རྒྱུ་ཡིན།
ཉེ་སྔོན་ཨ་རིའི་སྲིད་འཛིན་ཨོ་བྷ་མས་༧གོང་ས་༧སྐྱབས་མགོན་ཆེན་པོ་མཆོག་དང་མཇལ་འཕྲད་གནང་བ་མ་ཟད། གཉིས་སྨན་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་ཤུགས་ཆེ་གནང་འདུག་པར་དགའ་བསུ་ཞུ་རྒྱུ་ཡིན། ང་ཚོས་གཉིས་སྨན་དབུ་མའི་ལམ་གྱི་སྲིད་བྱུས་གཞི་བཟུང་མིང་དོན་མཚུངས་པའི་རང་སྐྱོང་གི་ལམ་ནས་བོད་ནང་ཆབ་སྲིད་དྲག་གནོན་གྱི་ཚབ་ཏུ་མང་ཚོགས་ཀྱི་གཞི་རིམ་རང་དབང་དང། དཔལ་འབྱོར་དབྱེ་འབྱེད་ཀྱི་ཚབ་ཏུ་དཔལ་འབྱོར་ཡར་རྒྱས། སྤྱི་ཚོགས་དབྱེ་འབྱེད་ཀྱི་ཚབ་ཏུ་སྤྱི་ཚོགས་འདྲ་མཉམ། རིག་གཞུང་རྩ་གཏོར་གྱི་ཚབ་ཏུ་རིག་གནས་སྲུང་སྐྱོབ། ཁོར་ཡུག་གཏོར་གཤིག་གི་ཚབ་ཏུ་ཁོར་ཡུག་སྲུང་སྐྱོབ་བཅས་ཡོང་ཐབས་བྱེད་བཞིན་ཡོད། གཉིས་སྨན་དབུ་མའི་ལམ་གྱི་སྲིད་བྱུས་འདི་བོད་དོན་དཀའ་རྙོག་སེལ་ཐབས་ཀྱི་ཐབས་ལམ་བཟང་ཤོས་ཡིན་སྟབས་མུ་མཐུད་དམ་འཛིན་བྱ་རྒྱུའི་ཆོད་སེམས་བརྟན་པོ་ཡོད། སྲིད་འཛིན་ཞི་ཅིན་ཕིང་གིས་འགོ་འཁྲིད་པའི་རྒྱ་ནག་གི་འགོ་ཁྲིད་གསར་པ་ཚོས་དངོས་ཡོད་གནས་སྟངས་དང་འཚམས་པའི་སྲིད་བྱུས་འདིའི་གལ་འགངས་ཤེས་རྟོགས་ཐུབ་པའི་ཡིད་ཆེས་བྱེད་ཀྱི་ཡོད།
ད་བར་བོད་མི་རིགས་ཀྱི་བདེན་དོན་འཐབ་རྩོད་ལ་ཤ་ཚ་རྒྱབ་སྐྱོར་གནང་མཁན་གྱི་གཞུང་དང་། གྲོས་ཚོགས། བོད་དོན་རྒྱབ་སྐྱོར་ཚོགས་པ་དང་གང་ཟག་སྒེར་བཅས་ཚང་མར་ཐུགས་རྗེ་ཆེ་ཞུ་རྒྱུ་དང་། ཁྱད་པར་རྒྱ་གར་གཞུང་མང་གཉིས་ནས་ད་བར་གཡོ་བ་མེད་པའི་མཐུན་འགྱུར་རོགས་རམ་གནང་བར་བཀྲིན་རྗེས་དྲན་ཞུ་རྒྱུ་ཡིན།
དགའ་སེམས་འཁོལ་བའི་ངང་བོད་མི་དང་བོད་དོན་རྒྱབ་སྐྱོར་བ་ཡོངས་ལ་ཞུ་རྒྱུར། བོད་མིའི་སྒྲིག་འཛུགས་ཀྱི་ངོས་ནས་ཕྱི་ལོ་ ༢༠༡༤ འདི་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་བཀྲིན་རྗེས་དྲན་གྱི་ལོར་སྲུང་བརྩི་ཞུ་རྒྱུ་དང་ཆབས་ཅིག འདི་ལོ་༧གོང་ས་༧སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ཉེར་ལྔ་འཁོར་བའི་དུས་ཚིགས་ཀྱང་འཁེལ་གྱི་ཡོད་པ་སྲུང་བརྩི་ཟབ་རྒྱས་ཞུ་རྒྱུ་ཡིན། དེ་མཚུངས་འདི་ལོ་༧ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་དགུང་ལོ་ཉེར་ལྔར་ཕེབས་པའི་འཁྲུངས་སྐར་ཡང་སྲུང་བརྩི་ཞུ་རྒྱུ་ཡིན།
ད་ལྟའི་ཆར་ཆོལ་གསུམ་བོད་རིགས་ཡོངས་རྫོགས་དམ་ཚིག་རྡོག་རྩ་གཅིག་སྒྲིལ་གྱི་གནས་ཚད་མཐོ་ཤོས་སུ་སླེབས་ཡོད་པ་དང་། གཞིས་བྱེས་གཉིས་བསམ་འདུན་གཅིག་གྱུར་ཡིན་པ་མ་ཟད། ང་ཚོས་མུ་མཐུད་ཆོད་སེམས་བརྟན་པོའི་སྒོ་ནས་འབད་བརྩོན་བྱས་ན་ནམ་ཞིག་བོད་དོན་བདེན་མཐའ་གསལ་རྒྱུ་ངེས་པ་ཡིན།
གཞིས་བཞུགས་བོད་རིགས་སྤུན་ཟླ་རྣམས་ལ་ཞུ་རྒྱུར། ང་ཚོའི་མདུན་དུ་ལྷག་པའི་དཀའ་ངལ་དང་འཐབ་རྩོད་ཀྱི་འགྲུལ་བཞུད་ཇི་ལྟར་རིང་ཡང་རྒྱལ་ཁ་འཐོབ་རྒྱུ་ངེས་པ་ཡིན། ཉེ་སྔོན་རྟ་དབང་ཁུལ་དུ་༧གོང་ས་༧སྐྱབས་མགོན་ཆེན་པོ་མཆོག་དང་། ང་ཚོའི་ཕ་མེས་རྣམས་བཙན་བྱོལ་དུ་འབྱོར་སའི་ཕེབས་ལམ་མཇལ་རྒྱུ་བྱུང་བ་དང་། ཕར་ཕྱོགས་ཀྱི་བོད་ཀྱི་བརྗིད་ཆགས་རི་བོ་དེ་དག་ཀྱང་མཐོང་བྱུང་ལ། བོད་ལ་ཕྱིར་ལོག་འགྲོ་སའི་ལམ་ཤུལ་ཡང་མཐོང་ཐུབ་པ་ནི་རྟེན་འབྲེལ་དུ་སེམས།
མཐའ་དོན་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་སྐུ་ཚེ་༧ཞབས་པད་བསྐལ་བརྒྱར་བརྟན་ཅིང་མཛད་འཕྲིན་སྔར་ལྷག་རྒྱས་པ་དང་། ཐུགས་ཀྱི་བཞེད་དགོངས་མ་ལུས་ལྷུན་གྱིས་འགྲུབ་པའི་སྨོན་འདུན་ཤུགས་དྲག་ཞུ་རྒྱུ་བཅས། སྲིད་སྐྱོང་གིས་ཕྱི་ལོ་ ༢༠༡༤ ཟླ་ ༣ ཚེས་ ༡༠ ལ།། །།